text:
རྩོམ་པ་པོ།   རྡོ་རྗེ་དཔལ་དང་བསོད་ནམས་སྐྱིད་།དུས་ཚོད།   2018-10-11   རྩོམ་ཁུངས།    རྔ་བའི་གསར་འགྱུར་དྲ་བ།
གནའ་ཡིན་ན། སྨྲ་བ་ལ་ཐོགས་པ་མེད་པའི་རྒན་རབས་པའམ་མཁས་པ་དག་གིས་ངག་ཐོག་བརྒྱུད་ནས་འཆད་ཁྲིད་དང་གནའ་གཏམ་བཤད་དེ་རང་རེའི་སྲོལ་རྒྱུན་རིག་གནས་དང་ལོ་རྒྱུས།དམངས་ཁྲོད་གཏམ་རྒྱུད་སོགས་ཚེ་ཚེ་རབས་རབས་སུ་བརྒྱུད་སྤེལ་མཛད་དེ། ད་ལྟར་མིག་མཐོང་ལག་ཟིན་དུ་གྱུར་པའི་ཐུན་མོང་མ་ཡིན་པའི་བོད་ཀྱི་རིག་གནས་འདི་དར་བ་རེད། ལོ་རབས་བརྒྱད་ཅུ་བ་ཡིན་ན། སྒྲ་ཕབ་འཁོར་ལོ་སོགས་ཀྱི་ལམ་ནས་མི་རིགས་ཤིག་གམ་ས་གནས་ཤིག་གི་ལོ་རྒྱུས་དང་མི་ཆོས་རིག་གནས་འཆད་ཁྲིད་དང་གེ་སྒྲུང་སོགས་བཤད་ནས་ཀུན་གྱི་དྲན་རིས་ངོས་སུ་བསུབ་ཏུ་མེད་པའི་བག་ཆགས་ཟབ་མོ་བཞག་ཡོད།ཡིན་ནའང་། དུས་རབས་འཕེལ་རྒྱས་ཀྱི་འགྲོས་དང་བསྟུན་ནས་དྲྭ་ཐོག་ལག་རྩལ་ཇེ་བཟང་ཇེ་རྒྱས་སུ་སོང་ཞིང་། ཁྱེར་བདེ་ལ་སྤྱོད་བདེ་བའི་སྒྲ་ལྡན་མཉེན་ཆས་མང་དུ་དར་བཞིན་ཡོད། བོད་ཁམས་སུ་གླུ་དབྱངས་ལ་ཉན་པའི་སྒྲ་ལྡན་འཕྲིན་སྟེགས་ཉུང་ཤས་ཙམ་དར་བ་ལས། བོད་ཀྱི་རིག་གནས་ནང་དོན་གཙོ་བོར་གྱུར་པའི་ཁྱེར་བདེའི་མཉེན་ཆས་གཅིག་ཀྱང་བྱུང་མེད། ཡིན་ནའང་། དེ་རིང་ངས་འདི་ནས་དེའི་སྐོར་གྱི་འཕྲིན་བཟང་ཞིག་བཤད། ལྷ་ལས་བབ་གློག་བརྙན་རིག་གནས་ཁྱབ་སྤེལ་ཚད་ཡོད་སྤྱི་གཉེར་ཁང་དང་འབྲེལ་ནས། རྔ་ཁུལ་གྱི་ན་གཞོན་ལས་གཏོད་པ་སྐོར་ཅིག་གིས་བོད་ཀྱི་རིག་གནས་སྒྲ་ལམ་དུ་འགོད་པའི་བགྱི་བ་ལྷུར་བླངས་ཏེ། མི་རེ་རེའི་ཁ་པར་ནས་སྤྱོད་བདེ་བའི་ཨ་ལོང་བོད་ཀྱི་གཙུག་ལག་སྒྲ་མཛོད་ཀྱི་མཉེན་ཆས་ཐོག་མAPPགསར་དུ་བཟོས་ནས། ཁ་པར་ལམ་ནས་བོད་ཀྱི་རིག་གནས་གཙོ་བོར་གྱུར་པའི་ཤེས་བྱ་སྣ་ཚོགས་ཉན་ཐུབ་པའི་མཉེན་ཆས་གསར་བ་འདི་ཚོང་ར་ཅན་དུ་བསྒྱུར་བ་རེད་ལ། ཟླ་འདིའི་ཟླ་མཇུག་ཡས་མས་སུ་ཀུན་གྱི་མིག་གི་ལོངས་སྤྱོད་དང་རྣ་བའི་བཅུད་དུ་སྨིན་རྒྱུ་རེད། དེ་ནི་རང་ཅག་བོད་ལ་མཚོན་ན་དྲྭ་ཐོག་འཕྲིན་སྟེགས་དང་མཉེན་ཆས་ལག་རྩལ་གྱི་སྟོང་ཆ་བསྐངས་པ་ཡིན་ལ། བོད་ཀྱི་རིག་གནས་བརྒྱུད་སྤེལ་བྱེད་པའི་ལོ་རྒྱུས་ཀྱི་གོམ་སྟབས་གསར་བ་ཞིག་སྤོས་པ་མ་ཡིན་ནམ། ཡིག་ངོ་མི་ཆོད་པའི་བོད་མི་དང་ཆོས་འཇིག་རྟེན་གྱི་བྱ་གཞག་ལ་བྲེལ་བའི་མི་རྣམས་ལ་དཔེ་ཀློག་ཐད་སྟབས་བདེ་བའི་མཐུན་རྐྱེན་ཡང་སྦྱར་བ་མ་ཡིན་ནམ།
ཨ་ལོང་བོད་ཀྱི་གཙུག་ལག་སྒྲ་མཛོད་འདི་ནི་ཐུན་མིན་ཁྱད་ཆོས་དུ་མས་ཕྱུག་ཅིང་། གཞན་གྱི་ཟུར་གཏོགས་མ་ཡིན་པར་རང་ལ་དབང་བའི་མ་ལག་ཆ་ཚང་བའི་མཉེན་ཆས་ཚད་ལྡན་ཞིག་ཡིན་པས།རྒྱལ་ཁབ་ཀྱི་རྩ་ཁྲིམས་དང་བོད་ཀྱི་རིག་གནས་གོམས་སྲོལ་ལ་ཟུར་ཙམ་མ་འགལ་བའི་སྒོ་ནས། སྤྱིའི་ས་བཅད་བཅུ་དང་བྱེ་བྲག་གི་ནང་གསེས་སུམ་ཅུ་སོ་ལྔ་ལྷག་ཏུ་ཕྱེ་པ་ལས།
1 སྒྲ་དཔེ་ནི་དཔེ་དེབ་དང་བརྩམས་ཆོས་སྣ་ཚོགས་གྱེར་ཀློག་བཤད་གསུམ་བྱས་པའི་སྒྲ་ལྡན་དཔེ་ཆ་སྟེ། ནང་གསེས་སུ་སྒྲུང་གཏམ་དང་ལྷུག་རྩོམ། སྙན་ངག རིག་གཞུང་། སྣ་ཚོགས་བཅས་ཁག་ལྔ་རུ་ཕྱེ་ཡོད།
2 གླུ་དབྱངས་ནི་བོད་ཀྱི་གནའ་དེང་གི་གླུ་དང་རོལ་མོ་གཙོ་བོ་བྱས་ནས་ཡུལ་གཞན་གྱི་གླུ་དབྱངས་གྲགས་ཅན་སྣ་ཚོགས་གཏོང་ས་ཞིག་ཡིན་ལ། ནང་གསེས་སུ་སྲོལ་རྒྱུན་དང་དེང་གཞས། ཆེད་བསྒྲིགས། གཞས་པ། གཞན་དག་བཅས་ཁག་ལྔ་རུ་ཕྱེ་ཡོད།
3 འཆད་ཁྲིད་ནི་ཆེད་མཁས་དང་དགེ་རྒན་སོགས་ཀྱིས་གཏམ་བཤད་སྤེལ་ས་གཙོ་བོ་ཡིན་ལ། ནང་གསེས་སུ་སློབ་གསོ་དང་རྩོམ་རིག ལོ་རྒྱུས། ཚོང་ལས། སྣ་ཚོགས་བཅས་ཁག་ལྔ་རུ་ཕྱེ་ཡོད།
4 བྱིས་པ་ནི་ལོ་ཆུང་ལ་ཆེད་དུ་དམིགས་པའི་རྩེད་རིགས་དང་གླུ། སྒྲུང་། རྒྱུན་ཤེས་སོགས་འགོད་ས་ཡིན་ལ། ནང་གསེས་སུ་བྱིས་གླུ་དང་གནའ་གཏམ། བྱིས་སྒྲུང་། རྒྱུན་ཤེས། སྣ་ཚོགས་བཅས་ཁག་ལྔ་རུ་ཕྱེ་ཡོད།
5 རིག་རྩལ་ནི་གླུ་གར་རོལ་མོ་དང་གློག་བརྙན་སོགས་ངོ་སྤྲོད་དང་བརྒྱུད་གཏོང་བྱེད་ས་གཙོ་བོ་ཡིན་ལ། ནང་གསེས་སུ་ཁ་ཤགས་དང་བཤད་པ། ཟློས་གར། གློག་བརྙན། སྣ་ཚོགས་བཅས་ཁག་ལྔ་རུ་ཕྱེ་ཡོད།
6 རྒྱུན་ཤེས་ནི་ཚན་རིག་ཤེས་བྱ་དང་ཡུལ་སྲོལ་གོམས་གཤིས། ནང་ཆོས་སོགས་ངོ་སྤྲོད་བྱེད་ས་གཙོ་བོ་ཡིན་ལ། ནང་གསེས་སུ་འཕྲོད་བསྟེན་དང་ཚན་རིག དམངས་སྲོལ། ནང་བསྟན། སྣ་ཚོགས་བཅས་ཁག་ལྔ་རུ་ཕྱེ་ཡོད།
7 གསར་འཕྲིན་ནི་རྒྱལ་ཁབ་ཕྱི་ནང་དང་ཡུལ་ལུང་སོ་སོའི་གསར་འགྱུར་གྲགས་ཆེ་བ་རྣམས་ཆེད་དུ་འགོད་ས་ཞིག་ཡིན།
8 བཅར་འདྲི་ནི་མི་སྣ་ཁྱད་པར་བའི་མི་ཚེ་བརྒྱུད་རིམ་དང་བྱ་བ་ཁྱད་པར་བ་དག་ལ་རྒྱུས་ལེན་པའི་དྲི་བ་དྲིས་ལན་གྱི་ལེ་ཚན་ཞིག་ཡིན།
9 སྣ་ཚོགས་ནི་ས་བཅད་ཁག་ཏུ་མ་འདུས་པའི་སྐབས་བསྟུན་གྱི་ནང་དོན་གང་མཁོ་གསར་དུ་སྣོན་ས་གཙོ་བོ་ཡིན། (གོང་གི་ས་བཅད་སོ་སོའི་ནང་གི་སྣ་ཚོགས་ཀྱང་དེ་དག་ཏུ་མ་འདུས་པའི་སྐབས་བབ་ཀྱི་ནང་དོན་སྣོན་ས་གཙོ་བོ་ཡིན།)
10 གནས་ཡིག་ནི་མཉེན་ཆས་འདི་ཕབ་ལེན་བྱས་རྗེས། རང་ཉིད་ཡུལ་གང་དུ་འབྱོར་ན་རང་འགུལ་གྱིས་གནས་གཏན་འཁེལ་བྱས་ནས། སྐད་གཉིས་ཀྱི་ལམ་ནས་ཡུལ་དེའི་གནས་དང་མི་སྣ། དུས་སྟོན་གལ་ཆེན་རྣམས་ངོ་སྤྲོད་བྱེད་ས་ཞིག་ཡིན།
གཞན་ཡང་། དམིགས་བསལ་གྱིས་མཉེན་ཆས་འདི་ལ་དྲྭ་ཁྲིད་དང་ཐད་གཏོང་། དཀར་ཆག འོས་སྦྱོར། རྩེ་གྲ་བཅས་ནང་དོན་ཁག་འགའ་ཞིག་ཡོད། དེ་ལས་དྲྭ་ཁྲིད་དུ་སློབ་གྲྭ་ཁག་གི་བསླབ་དེབ་དང་སྐད་ཡིག་གཞན་པ་ཁྲིད་ས། རིག་གཞུང་གཞན་དག་དངོས་བརྒྱུད་གང་རུང་ནས་ཉན་ཐུབ་པ་དང་། ཐད་གཏོང་དུ་མི་སྒེར་གྱིས་ས་བཟུང་ནས་རང་དབང་གིས་བྱེད་སྒོ་སྣ་ཚོགས་སྤེལ་ཆོག་ལ། སློབ་གླིང་གི་རང་མོས་ལེ་ཚན་ཞིག་ཀྱང་ཡོད། དཀར་ཆག་ཏུ་ནང་དོན་སྤྱིའི་དཀར་ཆག་དང་བྱེ་བྲག་གི་འཆར་ངོས་སོ་སོའི་དཀར་ཆག་གསལ་བོ་རེ་ཡོད། འོས་སྦྱོར་དང་རྩེ་གྲ་ནི་ཉན་མཁན་གྱི་ཁམས་དང་མོས་པར་བསྟུན་ནས་ཆེད་དུ་ནང་དོན་བསྐྱར་འགོད་བྱེད་ས་བཅས་ཡིན།
འབྲེལ་ཡོད་མི་སྣས་འཛམ་གླིང་དུ་དྲ་བ་འི་རིག་གནས་ཚ་ཚ་འུར་འུར་དུ་གྱུར་པ་དང་དཔལ་ཡོན་འཕེལ་རྒྱས་ཤིན་ཏུ་མྱུར་བའི་དུས་སྐབས་དང་བསྟུན་ནས། མིའི་རིགས་ཀྱི་འཚོ་བའི་ཆ་རྐྱེན་ཡང་གོང་ནས་གོང་དུ་འཕེལ་བཞིན་ཡོད། དེ་དང་སྦྲགས། མི་རྣམས་ཀྱི་ཡོན་ཚད་དང་ནུས་པ་ཇེ་བཟང་དུ་འགྲོ་བ་ལ་དྲྭ་ཐོག་ཐབས་ལམ་འདི་མི་བརྒྱུད་ཐུ་མེད་ཅིག་ཡིན་པས། ངེད་ཅག་གིས་བོད་ཁམས་ཀྱི་འཛད་སྤྱོད་པའི་དགོས་མཁོ་འབའ་ཞིག་ལ་དམིགས་ནས། བོད་ཀྱི་རིག་གནས་སྒྲ་ལམ་དུ་འགོད་པའི་ཨ་ལོང་བོད་ཀྱི་གཙུག་ལག་སྒྲ་མཛོད་ཀྱི་མཉེན་ཆས་འདི་གསར་དུ་བཟོས་པ་ཡིན་ལ། སྒྲ་མཛོད་འདི་ལ་འཚོལ་ལེན་གྱི་ནུས་པ་ཆེས་ཆེར་ལྡན་ཏེ། ཨ་ལོང་སྒྲ་མཛོད་མཉེན་ཆས་སུ་ཀུན་ནས་འཚོལ་ལེན་དང་ལོ་རྒྱུས་འཚོལ་ལེན། ཡང་དག་འཚོལ་ལེན་སོགས་ཀྱི་ནུས་པ་འཛོམས་པས། ཨ་ལོང་སྒྲ་མཛོད་ཀྱི་ནང་དོན་རེ་རེ་འཚོལ་བ་སྟབས་བདེ་ཞིང་མྱུར་བར་རྙེད་ཐུབ་པས། ཁ་པར་བེད་སྤྱོད་མཁན་ཞིག་ཡིན་ན། ཨ་ལོང་སྒྲ་མཛོད་ཀྱང་རང་ཤུགས་སུ་སྤྱོད་ཤེས་འགྲོ་ཞེས་བཤད་བྱུང་།
འཕྲིན་བཟང་འདི། སྒང་བ་བོད་ཀྱི་ཕོ་མོ་རྒན་དར་གཞོན་གསུམ་ཀུན་གྱིས་གོ་ན་བཟང་ལ། ནང་སྒོས་སུ་མཉེས་ཆས་འདི་ཀུན་གྱིས་བེད་སྤྱད་ན་ལྷག་ཏུ་བཟང་། བརྡ་འཕྲིན་གྱི་དུས་རབས་འདིར་ཁྱེར་བདེ་བའི་ཁ་པར་ལམ་ནས་བོད་ཀྱི་རིག་གནས་ཆེ་ཆུང་མཐའ་དག་སྦྱངས་ཐུབ་པར་མ་ཟད། རྒྱལ་ཁབ་ཕྱི་ནང་གི་གསར་འཕྲིན་ཡང་དུས་ཐོག་ཏུ་ཤེས་ཡོང་། བླང་དོར་གྱི་བློ་མིག་ཡངས་པོར་བསྐྱེད་ཐུབ་ཅིང་། ཤེས་འཇོན་གཉིས་ལྡན་གྱི་མི་བོ་ཆེ་ཞིག་ཏུ་འགྱུར་པའི་ས་ལམ་ཡང་དག་ཅིག་ཀྱང་རེད།


c: text/html

text:
ཁ་བྲལ་ངོ་རྒོལ་གྱི་ཟ་མ་ཟ་མཁན་རྒྱ་གཞུང་གི་དཔོན་ངན་ཁེ་བཟང་ཤོག་ཁག་ལ་མཚོན་ན། བོད་དོན་ནི་དབང་ཆ་ཡིན་ལ་གོ་ས་ཡིན། རྒྱུ་ནོར་ཡིན་ལ། མ་ཁུངས་ཀྱང་ཡིན། ཕོན་ཆེ་བའི་ཁེ་བཟང་ཤོག་ཁག་དེའི་གྲལ་མགོ་ན་ཀྲུའུ་ཝེ་ཆོན་གྱི་རིགས་དག་གིས་བཏང་འཛིན་བྱས་ཡོད་པས། བོད་དོན་ཐག་གཅོད་ཀྱི་འགག་རྩ་གཙོ་བོ་ནི་ཁ་བྲལ་ངོ་རྒོལ་གྱི་ཟ་མ་ཟ་མཁན་ཞིང་ཆེན་དང་ལྷན་ཁང་རིམ་པའི་ལས་ཁུངས་ཉི་ཤུ་ལྷག་ཡོད་པ་དེ་ཡིན།
༧སྤྱི་ནོར ༧གོང་ས་མཆོག་གི་སྐུའི་དགོངས་གྲངས་ཇེ་མཐོར་ཕེབས་པའི་འགྲོས་དང་མཉམ་དུ། གང་ཉིད་གཞན་དོན་དུ་གཤེགས་རྗེས་དོན་དག་ཅི་ཞིག་བྱུང་སྲིད་པ་དང་། སྐྱེས་བུ་གང་འདྲ་ཞིག་གིས་སྐུའི་མཛད་པ་རྒྱུན་སྐྱོང་བྱ་རྒྱུར་སུ་ཡིས་ཐག་གཅོད་བྱེད་རྒྱུ་ནི་སྤྱིར་ན་འཛམ་གླིང་མི་དམངས་དང་། སྒོས་སུ་བོད་མི་སྐྱེ་བོ་གནམ་བསྟན་ཡོངས་ལ་འབྲེལ་བའི་དོན་དག་གལ་ཆེན་ཞིག་ཆགས་ཡོད། སྐུའི་མ་འོངས་ཡང་སྲིད་སྐོར་དུས་རབས་ཉི་ཤུའི་ལོ་རབས་དྲུག་ཅུ་ནས་གསལ་བོ་ཆགས་ཡོད། ཡིན་ན་ཡང་། རྒྱ་གཞུང་གིས“ཏཱ་ལའི་དུས་རབས་ཕྱི་མ”ཟེར་བའི་སྲིད་བྱུས་ཤིག་གཏན་འབེབས་བྱས་ཏེ་སྐུའི་སྐུ་ཚེ་སྨད་དུ་བོད་དོན་ལ་གདུང་ལེན་བྱེད་ཕྱོགས་དང་སྐུའི་ཡང་སྲིད་སྐོར་ལ་དོ་སྣང་ཆེ་ཙམ་བྱེད་ཀྱིན་ཡོད། རྒྱ་ནག་དེང་གཞུང་གིས་བོད་དོན་ཟེར་བ་ཞིག་མེད་པ་དང་། ཡོད་པ་ནི ༧གོང་ས་མཆོག་སྐུ་སྒེར་གྱི་གནད་དོན་ཡིན་པས། ༧གོང་ས་མཆོག་སྐུ་མ་བཞུགས་པའི་ཉིན་མོར་བོད་དོན་ཟེར་བའང་མེད་པར་གྱུར་སྲིད་པར་ཡིད་ཆེས་བྱས་ཡོད།
མི་རྣམ་པས་བསམ་ཤེས་བྱེད་དཀའ་བ་ཞིག་ནི། ལྷ་མེད་སྨྲ་བ་རྒྱ་ནག་དམག་ཤོག་ཚོགས་པའི་དབུ་ཁྲིད་ཚོས ༧གོང་ས་རྒྱལ་བ་རིན་པོ་ཆེ་མཆོག་གི་མ་འོངས་ཡང་སྲིད་ཐད་བོད་མི་དམངས་ལས་ཀྱང་སེམས་ཁུར་ཆེ་བ་བྱེད་ཀྱིན་པ་དེ་རེད། ཉེ་ལམ་པེ་ཅིང་དུ་བསྐོངས་པའི་ཚོགས་ཆེན་གཉིས་ཞེས་པའི་སྐབས་སུ་སེམས་ཁུར་དེ་ཡང་རྩེ་རུ་བསླེབས་ཡོད། སྐབས་དེར་རྒྱ་གཞུང་གི་དཔོན་རིགས་ཚོས“ཏཱ་ལའི་ལ་ཡང་སྲིད་ངེས་པར་དུ་ཡོད་དགོས”ཞེས་ཧམ་བཤད་བྱས་འདུག
བཙན་བཀའ་བརྒྱ་དང་སྟོང་། ཧམ་བཤད་ཁྲི་མ་འབུམ། རྒྱ་གཞུང་གི་དཔོན་རིགས་ཀྲུའུ་ཝེ་ཆོན་གྱི་བཤད་སྲོལ་དེ་ལས་ལྷག་པའི་ཧམ་བཤད་ཞིག་འཇིག་རྟེན་ཧྲིལ་བོར་བཙལ་ཡང་བརྙེད་དཀའ། དེ་ནི་རྒྱལ་མཁན་རྒྱལ་བོར་བཀུར་བའི་རིག་གནས་ལས་བྱུང་བའི་ཧམ་བཤད་ཅིག་དང་། དབང་བསྒྱུར་བའི་ང་རྒྱལ་ལས་བྱུང་བའི་ཧམ་བཤད་ཅིག་ཡིན་ཞིང། དེ་ནི་ཁོའུ་བྷ་ཡི་སྲིད་འཛིན་ཟུར་བ“ཧྥེ་ཌེལ ཁཱ་སི་ཊི་རོ་ཡིས་ངས་ཡེ་ཤུའི་བླ་ཆེན་རྗེས་མ་གདམ་རྒྱུ་ཡིན། ཡེ་ཤུའི་གནམ་བདག་ཆོས་ལུགས་པ་ཚང་མས་དེ་ངོས་ལེན་བྱེད་དགོས་ཅེས་པ་དང་གཉིས་སུ་མ་མཆིས”། དེ་བས། “ཏཱ་ལའི་ལ་ཡང་སྲིད་ངེས་པར་དུ་ཡོད་དགོས”ཞེས་པའི་སྐད་ཆ་དེ་ལྷ་མེད་སྨྲ་བ་རྒྱ་ནག་དམར་ཤོག་ཚོགས་པའི་དཔོན་པོ་ཞིག་གི་ངག་ལས་ཐོན་པ་དེ་ཧ་ཅང་ཡ་མཚར་ཞིག་དང་དགོད་བྲོ་བ་ཞིག་མ་རེད་དམ།
ལོ་ཉི་ཤུའི་སྔོན་གྱི་ཕམ་ཁ་དེ་ཡང་བསྐྱར་འཁྲབ་ན་དགེ་མཚན་མཐོང་གི་འདུག་གམ། བོད་མི་ཡོངས་ཀྱིས་ངོས་ལེན་མེད་པ་མ་ཟད། ཐ་ན་རྒྱ་ནག་གཞུང་རང་གིས་ཀྱང་བོད་ཁུལ་དུ་མངག་རྒྱུར་ཡིད་ཆེས་མེད་པའི “རྒྱ་མིའི་པན་ཆེན” ཟེར་བ་ཞིག་ཡོད་བཞིན་དུ། དེ་ལས་བསླབ་བྱ་མི་ལེན་པར། དེའི་ཁར “རྒྱ་མིའི་ཏཱ་ལའི” ཟེར་བ་ཞིག་ཀྱང་དགོས་ན། དབང་ཆ་ནི་ཡོད། བཙན་ལ་ནི་དགའ། འཇིག་རྟེན་ཆོས་ཉིད་དང་འགལ་རྒྱུར་ངོ་མི་གནོང། བོད་མིའི་སེམས་སུ་སྡུག་གཅིག་གི་ཁར་གཉིས་འཇོག་རྒྱུར་ཅི་མ་སྙམ་པའི་ངན་དགུ་འཛོམས་པའི་དམར་ཚོགས་ཀྱིས་རང་གི “བཀྲ་མི་ཤེས་པའི་ཏཱ་ལའི་བླ་མ” ཞིག་ངོས་འཛིན་བྱས་ཆོག་ཆོག་རེད། དེ་འདྲ་ཡིན་མོད་ཀྱང་། དེ་ནི་ངལ་བ་འབྲས་མེད་ཀྱི་ལས་ཞིག་ལས་མ་འདས་པའི་མ་དཔེ་གསོན་པོ་ཞིག་ནི་དེ་རིང་གི“རྒྱ་མིའི་པན་ཆེན”ཟེར་བ་དེ་རེད།
དུས་རབས་སྔོན་མའི་ལོ་རབས་དྲུག་ཅུའི་ནང་། ༧སྤྱི་ནོར ༧གོང་ས་མཆོག་གིས་གང་ཉིད་ཀྱི་མ་འོངས་ཡང་སྲིད་ཐད“ཏཱ་ལའི་བླ་མའི་ལམ་ལུགས་འདི་མུ་མཐུད་དུ་དགོས་མིན། རྒྱ་ཆེའི་བོད་མི་དམངས་ཀྱིས་ཐག་གཅོད་བྱེད་དགོས”། ཞེས་ལམ་སྟོན་གཏན་འབེབས་གནང་བཀའ་ཟིན་པ་དང་། ཡང་ཕྱི་ལོ ༡༩༩༧ ལོར། ཨ་རིའི་གྲོང་ཁྱེར་ནིའུ་ཡོག་ཏུ“ཡང་སྲིད་ནི་སྐུ་གོང་མའི་མཛད་པ་མ་འགྲུབ་པ་དག་བསྒྲུབ་ཆེད་ཡིན་པས། གལ་སྲིད་བོད་དོན་བདེན་མཐའ་མ་གསལ་བའི་སྔོན་དུ་ངོས་རང་གྲོངས་པ་ཡིན་ཚེ། ངོས་ཀྱི་ཡང་སྲིད་དེ་རང་དབང་དང་དམངས་གཙོ་ལྡན་པའི་ཡུལ་གྲུ་ཞིག་ཏུ་འཁྲུངས་ངེས་ཡིན”ཞེས་གསལ་ཁ་ལུང་བསྟན་གནང་ཡོད་ཀྱང་། ལོ་སྔོན་མའི་ཕྱི་ཟླ ༡༢འི་ནང་དབྱིན་ཇིའི་བྷེ་བྷེ་སེ་གསར་ལས་ཁང་ལ། “མ་འོངས་པར་བཀྲ་མི་ཤིས་པའི་ཏཱ་ལའི་བླ་མ་ཞིག་མི་ཡོང་རྒྱུར་མི་སུ་གཅིག་གིས་ཀྱང་ཁག་ཐེག་བྱེད་མི་ཐུབ། དེའི་སྟབས་ཀྱིས། མི་རྣམས་པས་གུས་ཤིང་བཀུར་བའི་ཏཱ་ལའི་བླ་མ་ཞིག་ནས་གནའ་བོའི་སྲོལ་རྒྱུན་དེ་མཇུག་རྫོགས་ན་ཅིའི་མི་བཟང་”། ཞེས་གསུངས་ནས་ཏཱ་ལའི་བླ་མའི་ལམ་ལུགས་དེ་གང་ཉིད་ནས་མཇུག་རྫོགས་སྲིད་པའི་ཚུལ་བསྟན་པ་རེད། དེ་ནི་སྐུའི་ཡང་སྲིད་འཕྲོག་རྩོད་ཀྱི་གནས་སྟངས་ཇེ་དྲག་ཏུ་འགྲོ་བཞིན་པ་དང་། ཆབ་སྲིད་ལག་ཆ་རུ་གྱུར་བའི “རྒྱ་མིའི་པན་ཆེན” གྱི་ལས་དབང་ལ་དགོངས་ནས་གསུང་བ་ཞིག་ཡིན་སྲིད། གང་ལྟར། རྒྱ་ནག་གཞུང་ལ་ཁོང་ཁྲོ་བསླངས་རྐྱེན་ནི་མཛད་པ་དེ་ཡིན་ཞིང་། གཙོ་ཆེ་ཤོས་ནི་མཛད་པ་དེས་རྒྱ་ནག་གཞུང་གི་སྲིད་ཇུས་འཐབ་ཕྱོགས་དཀྲིགས་པ་རེད། ཀུན་པོས་ཤེས་གསལ་ལྟར། རྒྱ་ནག་གཞུང་གིས་སྐུའི་ཡང་སྲིད་ངོས་འཛིན་བརྒྱུད“ཆབ་སྲིད་ཀྱི་ལག་ཆ”ཞིག་ངོས་འཛིན་བྱས་ནས་རྒྱ་རིགས་ཀྱི་སྲོལ་རྒྱུན་ཆབ་སྲིད་སྐྱོང་སྲོལ“དགྲར་བརྟེན་ནས་དགྲ་འདུལ”པའི་ཐབས་ལམ་ལ་བསྟེན་ནས་བོད་ཁུལ་མུ་ནས་མུ་རུ་དབང་བསྒྱུར་བྱེད་རྒྱུའི་དམིགས་ཡུལ་བཅངས་ཡོད།
ཀྲུའུ་ཝེ་ཆོན་གྱི་བཤད་སྲོལ་ལྟར་ན། སྐུའི་ཡང་སྲིད་ཐད ༧གོང་ས་རྒྱལ་བ་རིན་པོ་ཆེ་མཆོག་ལ་གསུང་བརྗོད་རྒྱུའི་ཐོབ་ཐང་ཡང་མེད་པ་འདྲ། ཀྲུའུ་ཝེ་ཆོན་གྱིས“ཏཱ་ལའི་བླ་མར་ཡང་སྲིད་ཡོད་ཀྱང་ཆོག་མེད་ཀྱང་རུང་། ཐག་གཅོད་དབང་ཆ་རྒྱ་ནག་དབུས་གཞུང་ལ་ཡོད།”ཅེས་བཙན་བཤད་དང་ཆབས་ཅིག ཏཱ་ལའི་བླ་མས་ཡང་སྲིད་ཡོང་མིན་གྱི་བཤད་སྟངས་དེ་ཆབ་སྲིད་ཀྱི་ཆ་ནས“མེས་རྒྱལ”ལ་ངོ་ལོག་པ་དང་། ཆོས་ལུགས་ཀྱི་ཆ་ནས་བོད་རྒྱུད་ནང་བསྟན་ཆོས་ལུགས་ཀྱི་ཏཱ་ལའི་བླ་མའི་རྒྱུད་འཛིན་ལམ་ལུགས་དང་འགལ་ཡོད། སྤྱིར་ན་དེ་ནི “ལྐོག་ཇུས་ངན་གཡོ”ཞིག་རེད། ཅེས་ངོས་འཛིན་དང་སྐྱོན་བརྗོད་བྱས་ཡོད།
“ཆོས་ལུགས་དུག་རེད”ཟེར་མཁན་རྒྱ་ནག་དམར་ཤོག་ཚོགས་པའི་དཔོན་པོ་ཚོས་སྐྱེ་འཆིའི་འཁོར་བ་བཤད་ནས་བོད་ཀྱི་བླ་མའི་ཡང་སྲིད་ངོས་འཛིན་གྱི་ཆོས་ཕྱོགས་ཀྱི་སྲོལ་ལུགས་དེ་དམ་པོར་སྲུང་ཞོར་དུ། ཏཱ་ལའི་བླ་མའི་གང་ཉིད་ཀྱི་མ་འོངས་ཡང་སྲིད་ཐད་ཀྱི་དགོངས་ཚུལ་ལ་སུན་འབྱིན་སྐྱོན་བརྗོད་དང་དབང་ཡོད་ཐེ་གཏོགས་བྱེད་སྟངས་དེས་རྒྱ་ནག་དམར་ཤོག་ཚོགས་པའི་མེས་པོ་མཱར་ཁེ་སི་བར་དོའི་ཁམས་ན་སེམས་སྐྱོ་བཞིན་ཡོད་རྒྱུ་རེད་ལ། རྒྱ་ནག་གི་གསར་བརྗེ་ལམ་སྟོན་པ་བློ་མཐུན་མའོ་ཙེ་ཏུང་གནམ་བདེ་སྒོ་མོ་ཆེའི་ཤེལ་སྒམ་ནང་དུ་རྨི་ལམ་འཁྲུག་ཡོད་རྒྱུ་རེད།
ཡིན་ན་ཡང་། བོད་མིའི་སེམས་ན་ཡོད་པའི་ཏཱ་ལའི་བླ་མའི་གོ་ས་དེ་སུ་གཅིག་གིས་ཀྱང་ཚབ་བྱེད་མི་ཐུབ་ལ། ༧གོང་ས་རྒྱལ་བ་རིན་པོ་ཆེར་མཚན་དམོད་དང་ཟུར་ཟ་ཅི་ཞིག་བྱས་ཀྱང་། དེ་ཡིས་བོད་མི་དམངས་ཀྱི་སྙིང་ལ་ཁབ་བཙུགས་པ་ནང་བཞིན་གནོད་ཀྱིན་ཡོད། དེ་བཞིན་དུ། ཏཱ་ལའི་བླ་མ་བཞུགས་དང་མི་བཞུགས་ནི་བོད་མིའི་མ་འོངས་པ་དང་བོད་དོན་འཐབ་རྩོད་ལ་གཞལ་དུ་མེད་པའི་ཤུགས་རྐྱེན་ཐེབས་སྲིད་པས། ཉི་མ་ཞིག་ལ ༧གོང་ས་མཆོག་མ་བཞུགས་པའི་དུས་ཚོད་དེ་གཅིག་བགྱིས་ན་བོད་ཁུལ་ཟང་ཟིང་དུ་འགུལ་བྱའི་སྣ་འདྲེན་དུ་འགྲོ་མི་སྲིད་པ་མིན།
ཀྲུའུ་ཝེ་ཆོན་ཟེར་བ་དེ་ཁ་ཡར་གྲགས་ན ༧གོང་ས་མཆོག་ལ་མཚན་དམོད་དང་། ཁ་ཡར་གྲགས་ན ༧གོང་ས་མཆོག་ལ་མཚན་དམོད། ༧གོང་ས་རྒྱལ་བ་རིན་པོ་ཆེ་མཆོག་ལ་མཚན་དམོན་བྱེད་རྒྱུ་དེ་ཀྲུའུ་ཝེ་ཆོན་ཟེར་བ་དེ་འཚོ་བའི་རིན་ཐང་ལྟ་བུར་གྱུར་ཡོད།
ཚོགས་ཆེན་གཉིས་སྐབས་ཀྱི་གསར་འགོད་གསར་བསྒྲགས་སྐབས་ཀྱི་ཧམ་བཤད་དང་མཚན་དམོད་རིགས་ཕུད་ནས་ཞིབ་ཏུ་བལྟས་ན། དོན་དག་གསར་བ་ཁ་ཤས་ཤིག་ཀྱང་འདུག དཔེར་ན། ལོ་སུམ་ཅུའི་ཡར་སྔོན་དུ ༧གོང་ས་མཆོག་གིས་བཏོན་གནང་བའི་བོད་དོན་ཐག་གཅོད་བྱེད་ཐབས་དབུ་མའི་ལམ་གྱི་ལྟ་གྲུབ་ལ་ཁྱད་ཆོས་སྟོན་པའི་ཚིག་སྟེ“མི་ལ་མགོ་སྐོར་གཏོང་སྤྱད”ཅེས་པ་སྦྱར་ནས“མི་ལ་མགོ་སྐོར་གཏོང་སྤྱད་དབུ་མའི་ལམ”ཞེས་བསྒགས་ཡོད་པ་དང་། དེ་མིན་ད་དུང “ངན་སྐུལ་གཏོར་བརླག་རིགས་ཀྱི་ལས་འགུལ་མཚམས་བཞག་ནས་ནན་ནན་ཏན་ཏན་གྱིས་དབུས་གཞུང་གི་འབྲེལ་ཡོད་སྡེ་ཚན་ལ་འབྲེལ་གཏུག་བྱས་ནས་གནད་དོན་ཁ་ཤས་ཐད་གོ་བསྡུར་བྱས་ཆོག ཡིན་ན་ཡང་། “བོད་ཆེན་པོ”ཟེར་བ་དང“མིང་དོན་མཚུངས་པའི་རང་སྐྱོང”ཟེར་བ་ལ་སོགས་པར་དབུས་གཞུང་གིས་གོ་བསྡུར་བྱེད་མི་སྲིད”། ཅེས་ཁ་ཚོན་བཅད་ནས་བཤད་ཡོད་པར་གཞིགས་ན། བཙན་བྱོལ་བོད་གཞུང་གི་བོད་དོན་ཐག་གཅོད་ཐད་གཏན་འབེབས་དང་ལག་ལེན་དུ་བསྟར་གྱིན་པའི་སྲིད་ཇུས་ཡོད་དོ་ཅོག་རྩིས་མེད་རྣམ་གཅོད་བྱས་ཡོད་འདུག
“མིང་དོན་མཚུངས་པའི་རང་སྐྱོང”ནི་བཀའ་བློན་ཁྲི་ཟུར་ཟམ་གདོང་རིན་པོ་ཆེ་མཆོག་བོད་གཞུང་གི་བཀའ་བློན་ཁྲི་བ་ཡིན་དུས་བོད་གཞུང་གིས་རྒྱ་གཞུང་ལ་ཕུལ་བའི༼བོད་མི་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་ཡིག་ཆ༽ཞེས་པའི་བརྗོད་བྱ་གཙོ་བོ་དེ་ཡིན་ལ། བོད་རྒྱ་འབྲེལ་མོལ་གྱི་རྨང་གཞི་དང་གཞི་རྩའི་གྲོས་གཞིའི་ཡང་སྙིང་ཡང་དེ་ཡིན། གོང་ཞུས་ཀྲུའུ་ཝེ་ཆོན་གྱི་ལབ་ཚོད་ལ་གཞིགས་ན། བོད་རྒྱ་འབྲེལ་མོལ་གྱི་རྨང་གཞི་དང་གྲོས་གཞི་གཏོར་ཟིན་པས། ད་ནི་དངོས་གནས་བསྐྱར་ཞིབ་དང་བསམ་བློ་གཏོང་རན་གྱི་དུས་ཤིག་ལ་བསླེབས་མི་འདུག་གམ།
རྩ་བའི་ཆ་ནས ༧གོང་ས་མཆོག་གི་སྐུའི་སྒེར་གནས་ཐད་གྲོས་རྒྱུ་མེད་ལ་མོལ་རྒྱུ་དེ་བས་ཀྱང་མེད་མོད། རྒྱ་ནག་དབུས་གཞུང་གིས་དངོས་གནས་དྲང་གནས ༧གོང་ས་མཆོག་གི་སྐུ་སྒེར་གྱི་གནད་དོན་ཐད་གོ་བསྡུར་བྱེད་རྒྱུ་ཡིན་པ་བདེན་ན། ལོ་མང་རིང་བཏོན་པའི ༧གོང་ས་མཆོག་གི་རྒྱ་ནག་རི་བོ་རྩེ་ལྔ་རུ་གནས་མཇལ་ཆེད་ཕེབས་རྒྱུའི་དགོངས་ཚུལ་དེ་ད་བར་དུ་ལྷག་དོན་ཅི་ཞིག་ཡིན་ནམ།
ཀྲུའུ་ཝེ་ཆོན་ཟེར་བས་གསར་འགོད་གསལ་བསྒྲགས་སྐབས། “རྒྱལ་ཁབ་ཁ་བྲལ”དང་། “མི་མགོ་སྐོར་གཏོང་སྤྱད་ཀྱི་དབུ་མའི་ལམ”།“བོད་ཆེན་པོ”“མིང་དོན་མཚུངས་པའི་རང་སྐྱོང་”སོགས་ལས་བོད་རང་བཙན་ཞེས་ཚིག་གཅིག་ཀྱང་གླེང་མེད་སྲོལ་ལ་གཞིགས་ན། དོན་གྱི་རྒྱ་ནག་དབུས་གཞུང་གིས བོད་གཞུང་དང་༧གོང་ས་མཆོག བོད་མི་དམངས་ཀྱིས་བོད་རང་སྐྱོང་ལས་བོད་རང་བཙན་རྩོད་ཀྱིན་མེད་པའི་དངོས་ཡོད་བདེན་དོན་ལ་ཡིད་ཆེས་བྱས་ཡོད་པ་འདྲ།
གང་ལྟར། ལོ་རེར་ཐེངས་རེར་ཚོགས་སྲོལ་ཡོད་པའི་ཚོགས་ཆེན་གཉིས་ཟེར་བ་དེས་རྒྱ་ནག་རྒྱལ་ཡོངས་ཀྱི་སྲིད་ཇུས་གལ་ཆེན་རིགས་གཏན་འབེབས་དང་ཐག་གཅོད་བྱེད་ཀྱིན་ཡོད་པས། ཚོགས་ཆེན་སྟེང་གང་གཏན་འབེབས་བྱས་པ་དེ་ལོ་དེའི་སྲིད་ཇུས་ཁ་ཕྱོགས་ཡིན། དེར་བརྟེན། ཀྲུའུ་ཝེ་ཆོན་གྱིས་གང་བཤད་པ་དེ་ལ་སྣང་མེད་དུ་འཇོག་མི་རུང་པར་སྙམ།
དེ་མིན། ཀྲུའུ་ཝེ་ཆོན་ནི་ཕྱི་ལོ ༢༠༠༢ ནས ༢༠༡༠ བར་སྤེལ་བའི་བོད་རྒྱ་འབྲེལ་མོ་ཐེངས་བཅུའི་རྒྱ་གཞུང་གི་སྐུ་ཚབ་གཙོ་བོ་དེ་ཡིན་ལ། ད་ལྟ་ཀྲུའུ་ཝེ་ཆོན་ནི་རྒྱ་གཞུང་གི་བོད་དོན་ཐད་ཀྱི་དབང་གྲགས་མི་སྣ་གཙོ་བོ་དེ་ཡིན།

robotstxt: allowed

filter: keep


text:
རྒྱ་ནག་གཞུང་གི་འཛམ་གླིང་ཀྲུང་མཐུན་བོད་གསོ་ཆེད་ལས་ལྷན་ཚོགས་ཞེས་པས་བོད་རིགས་ཁ་ཤས་མདུན་དུ་གཡུགས་ཏེ་བོད་ཀྱི་གསོ་བ་རིག་པའི་འཕྲལ་ཕུགས་ལ་ཉེན་ཁ་ཡོད་པའི་བྱ་སྤྱོད་སྤེལ་བཞིན་པར་དགག་པ་མཐའ་གཅིག་ཏུ་ཡོད་ཟེར།
དེ་རིང་ནས་ཉིན་གྲངས་ ༣ རིང་རྒྱ་ནག་གི་རྒྱལ་ས་པེ་ཅིན་དུ། བོད་ཀྱི་གསོ་བ་རིག་པའི་རྒྱལ་སྤྱིའི་བགྲོ་གླེང་ཚོགས་འདུ་ཐེངས་བཞི་པ་ཞེས་པ་ཞིག་ཚོགས་བཞིན་ཡོད་པ་ལྟར། དེ་རིང་ཉིན་གུང་ཆུ་ཚོད་ ༡༢།༤༥ སྟེང་། བོད་ཀྱི་སྨན་རྩིས་ཁང་གི་ཚོགས་ཁང་དུ་བོད་ཀྱི་སྨན་རྩིས་ཁང་ནས་གསར་འགོད་ལྷན་ཚོགས་ཤིག་སྤེལ་སོང་བ་དང་། ལྷན་ཚོགས་ཐོག་བོད་ཀྱི་སྨན་རྩིས་ཁང་གི་འགན་འཛིན་བཀྲ་ཤིས་ཚེ་རིང་ལགས་ཀྱིས། རྒྱ་ནག་གཞུང་གི་གོ་སྒྲིག་འོག་ཚོགས་ཀྱི་ཡོད་པའི་བོད་ཀྱི་གསོ་བ་རིག་པའི་རྒྱལ་སྤྱིའི་བགྲོ་གླེང་ཚོགས་འདུ་དེའི་རྒྱབ་ལྗོངས་ནི་༧གོང་ས་མཆོག་གི་དབུ་འཁྲིད་པའི་བོད་ཀྱི་སྨན་རྩིས་ཁང་དང་གསོ་རིག་ལ་འཕྲལ་ཕུགས་གང་ནས་བལྟས་ཀྱང་ཉེན་ཁ་ཞིག་ཆགས་ཡོད་སྐོར་བརྗོད་སོང་།
བོད་ཀྱི་སྨན་རྩིས་ཁང་གིས་སྤེལ་བའི་གསར་འགོད་བསྒྲགས་གཏམ་ནང་།བོད་ཀྱི་གསོ་བ་རིག་པའི་རྒྱལ་སྤྱིའི་བགྲོ་གླེང་ཚོགས་འདུ་བཞི་པ་གོ་སྒྲིག་བྱེད་མཁན་བོད་རིགས་ཡིན་ཞིང་། བརྗོད་གཞི་སོགས་ཟབ་མོ་མངོན། དེར་རྒྱལ་སྤྱིའི་ཡུལ་གྲུ་ཁག་ནས་སྨན་པ་དང་ཚན་རིག་པ་སོགས་ཕེབས་ཀྱི་ཡོད་སྟབས་སྤྱིའི་ཆ་ནས་བོད་སྨན་ཁྱབ་བསྒྲགས་ཡོང་རྒྱུར་དགེ་ཕན་ཡོད། འོན་ཀྱང་། སྔར་ལོའི་ཚོགས་འདུ་གསུམ་པ་ཨ་རིའི་བྷོས་ཊོན་ཧར་ཝཊ་གཙུག་ལག་སློབ་གཉེར་ཁང་དུ་ཚོགས་སྐབས་འདི་ག་སྨན་རྩིས་ཁང་ནས་གསར་འགོད་གསལ་བསྒྲགས་སྤེལ་བ་ལྟར། བོད་རིགས་བེད་སྤྱོད་བཏང་སྟེ་རྒྱ་གཞུང་གིས་རྒྱལ་སྤྱིའི་ནང་བོད་སྨན་ཐོག་ཕུགས་རྒྱང་རིང་པོའི་བྱེད་ཕྱོགས་ཉེན་ཁ་ཅན་བཅངས་ཡོད་པ་དེ་ང་ཚོས་ཤེས་དགོས་ཀྱི་འདུག བར་ལམ་ནས་བོད་ནང་གསོ་བ་རིག་པའི་སྡེ་ཚན་འདྲ་མིན་ཐོག་རྒྱ་ནག་གཞུང་གིས་མངོན་གསལ་མེད་པའི་ལས་འཆར་བརྩམས་ཡོད་པ་དང་། རྒྱ་ནག་དམག་དཔོན་ཟུར་པ་བགྲེས་ཡོལ་དུ་ཕེབས་པ་ཁག་བོད་པའི་སྨན་ཁང་གི་སྡེ་ཚན་ཁག་གི་ཕྱི་འབྲེལ་འགན་འཛིན་ལྟ་བུར་འཇོག་སྟངས་སོགས་ལས་རྟོགས་ཐུབ། བོད་ཀྱི་གསོ་བ་རིག་པའི་བསྟན་པ་དར་རྒུད་སྤེལ་གསུམ་གྱི་བྱུང་རབས་དེ་དག་ནག་གསུབ་གཏོང་མི་ཐུབ་པའི་གནས་སྟངས་ཤིག་རེད། ཅེས་བརྗོད་དུག
བཀྲ་ཤིས་ཚེ་རིང་ལགས་སུ་གསར་འགོད་པས་གསར་འགོད་གསལ་བསྒྲགས་འདི་བརྒྱུད་འབོད་སྐུལ་གཙོ་བོ་གང་ཡིན་དྲིས་པར་ཁོང་གིས། བོད་ཀྱི་གསོ་བ་རིག་པའི་བགྲོ་གླེང་ཚོགས་འདུ་འདིའི་རྒྱབ་ལྗོངས་ལ་ངན་སེམས་བཅངས་ཡོད་སྟབས་ང་ཚོས་དགག་པ་རྒྱག་གི་ཡོད། མ་འོངས་པར་གསོ་བ་རིག་པའི་བགྲོ་གླེང་ཚོགས་འདུ་ས་ཆ་ག་བར་འཚོག་རྒྱུ་ཡིན་རུང་། བོད་གཞིས་བྱེས་གཉིས་མཉམ་འཛོམས་ཀྱི་སྡིངས་ཆ་བསྐྲུན་པའི་ཐོག་བོད་སྨན་སྐོར་གླེང་བར་ང་ཚོའི་སྨན་པ་སྐད་གཏང་བ་ཡིན་ན། ང་ཚོས་ཆབ་སྲིད་མ་བཤད་པར་མཉམ་ཞུགས་བྱ་ངེས་ཡིན། ཞེས་བརྗོད་སོང་བ་དང་། ཡང་གསལ་བསྒྲགས་ནང་འཛམ་གླིང་ཀྲུང་མཐུན་བོད་གསོ་ཆེད་ལས་ལྷན་ཚོགས་ཞེས་པ་དེས་མདུན་དུ་བོད་རིགས་ཁ་ཤས་བསྟན་ནས་རྒྱབ་ཏུ་རྒྱ་དམར་གཞུང་ནས་ཕུགས་བསམ་ངན་པ་བཅངས་ཏེ་འབད་བརྩོན་བྱེད་སྟངས་འདི་ལྟ་བུ་ལ་དགག་པ་ཡོད་ལ། ད་དུང་འབྱུང་འགྱུར་གོ་སྐབས་ནམ་བྱུང་ལ་ཡིག་ཆ་འདི་ལྟ་བུ་འགྲེམས་སྤེལ་ཞུ་རྒྱུ་ཡིན་ལ། བོད་གསོ་ཞེས་པའི་ཐ་སྙད་འདོགས་སྟངས་ལའང་དགག་པ་ཡོད་སྐོར་བརྗོད་འདུག
མཇུག་ཏུ་གསར་འགོད་པས་རྒྱ་ནག་གཞུང་གིས་ཚོགས་འདུ་དེའི་རིགས་སྐོང་ཚོགས་བྱེད་དགོས་པའི་དམིགས་ཡུལ་གང་ཡིན་དྲིས་པར་ཁོང་གིས། དམིགས་ཡུལ་ནི་དེ་སྔ་ཡིན་ན་རྒྱ་ནག་གིས་བོད་སྨན་ངོས་ལེན་མེད་པར་གཏོར་བཤིག་གཏོང་གི་ཡོད། བར་ལམ་ཞིག་ནས་རྒྱ་ནག་གིས་བོད་སྨན་གཏོར་བཤིག་གཏོང་ཐབས་མ་རག་པ་དེ་འདྲ་གང་ཡང་མ་རེད། འོན་ཀྱང་། ཕྱིས་སུ་བོད་ཀྱི་གསོ་བ་རིག་པ་འདི་རྒྱལ་སྤྱིའི་སྟེང་སྐད་གྲགས་ཆེན་པོ་ཆགས་ཡོང་གི་ཡོད་སྟབས། དེང་སང་ཁོ་ཚོས་རྒྱ་ནག་བོད་ཀྱི་སྨན་ལབ་ནས་འགྲོ་གྲོན་མང་པོ་བཏང་སྟེ་འཛམ་གླིང་གི་ཤུལ་བཞག་རིག་གནས་སྲུང་སྐྱོབ་(UNISCO)ནང་དེབ་སྐྱེལ་བྱེད་ཀྱི་ཡོད་ནའང་། དེབ་སྐྱེལ་མང་པོ་ཞིག་རྒྱ་གར་གཞུང་གིས་བྱས་ཡོད་པ་རེད། སྔ་མོའི་རྩ་ཆེན་རིག་གཞུང་དེབ་སྐྱེལ་བྱས་ན་འགྲིག་གི་ཡོད། འོན་ཀྱང་། མི་མང་པོ་ཞིག་གོ་ནོར་ཐེབས་ཡོད། རྒྱ་ནག་གཞུང་གིས་སྔ་མ་ནས་ལུགས་སྲོལ་ཡོད་པའི་རིག་གཞུང་དེ་མེད་པར་བཟོ་ཐབས་བྱས་ཡོད་ནའང་། དེ་རྒྱལ་སྤྱིའི་སྟེང་སླར་གསོ་བྱེད་པའི་བདག་ཐོབ་དེ་༧གོང་ས་རྒྱལ་བ་རིན་པོ་ཆེ་མཆོག་གིས་རྒྱལ་སྤྱིའི་ནང་བོད་སྨན་ཞེས་གསུངས་ཡོད་པ་རེད། རྒྱ་ནག་གིས་སོ་སོ་རང་གི་སྨན་དེབ་སྐྱེལ་ག་རེ་བྱས་ནས་མ་བྱས་པ་རེད། རྒྱ་གར་གྱིས་ཀྱང་སོ་སོའི་སྨན་(Ayurveda)དེབ་སྐྱེལ་བྱས་ན་འགྲིག་གི་ཡོད་པ་མ་གཏོགས། ཕྱོགས་གཅིག་ནས་རྒྱ་མིས་རྒྱ་ནག་བོད་ཀྱི་སྨན་ཞེས་དེབ་སྐྱེལ་གཅིག་བྱས། རྒྱ་གར་གྱིས་གསོ་བ་རིག་པ་ཞེས་དེབ་སྐྱེལ་གཅིག་བྱས་ཏེ་ཕན་ཚུན་བར་དགག་པ་རྒྱག་རེས་ཀྱིས་ཕྱོགས་གཉིས་ལ་ལམ་འགྲོ་གང་ཡང་བྱུང་མེད། ཅེས་སོགས་བརྗོད་བྱུང་།
གསར་འགོད་པ། སྐལ་བཟང་སྦྱིན་པ།


text: 2017ལོར་གཞིས་རྩེ་གྲོང་ཁྱེར་སྒྲིག་བཤེར་ཨུ་ལྷན་དང་གྲོང་ཁྱེར་ཞིབ་དཔྱོད་ཁང་གིས་མཉམ་དུ“གཞིས་རྩེ་གྲོང་ཁྱེར་གྱི་རུལ་རྒོལ་གཙང་སྤེལ་གྱི་སློབ་གསོའི་རྟེན་གཞི”གྲབས་འཛུགས་བྱས་ཤིང་། ཤེས་རྟོགས་བྱུང་བར་གཞིགས་ན། སློབ་གསོའི་རྟེན་གཞི་དེ་གཞིས་རྩེའི་དོན་དངོས་དང་ཟུང་འབྲེལ་བྱས་ནས་ཁུངས་བཙན་པའི་པར་རིས་དང་གློག་བརྙན་བརྙན་འཕྲིན་གྱི་དཔྱད་གཞིའི་ཡིག་རིགས་ལ་བརྟེན་པ་དང་། རྣམ་པ་སྣ་ཚོགས་ཀྱི་དེང་རབས་འགྲེམས་སྟོན་གྱི་ལག་རྩལ་སྤྱོད་པ། སྒྲིག་ཁྲིམས་དང་ཁྲིམས་ལུགས་སློབ་གསོ་དེ་སྤྱོད་གཙང་སློབ་གསོ་དང་ཉེན་གཏོང་སློབ་གསོ་དང་ཟུང་འབྲེལ་བྱེད་པ། གྱོད་དཔེ་དྲངས་ནས་སྒྲིག་ཁྲིམས་ཤོད་པ། གྱོད་དཔེ་དྲངས་ནས་ཁྲིམས་ལུགས་གསལ་འགྲེལ་བཅས་བྱས་པས་མི་རྣམས་ལ་ཉེན་གཏོང་སློབ་གསོ་ཐེབས་ཡོད་ལ་ཉེན་གཏོང་དང་། སྔོན་འགོག སློབ་གསོ་བཅས་ཀྱི་ནུས་པའང་ཐོན་ཡོད།


text:
བོད་ཀྱི་རྐང་སྤོལ་རུ་ཁག་རྒྱལ་སྤྱིའི་རྩེད་འགྲན་ནང་ཞུགས་རྒྱུ་རེད་འདུག
བོད་ཀྱི་རྐང་རྩེད་སྤོ་ལོའི་རུ་ཁག་དབྱིན་ཡུལ་དུ་རྩེད་མོ་རྩེ་རུ་ཕེབས་ཀྱི་ཡོད་རེད་དེ། ཆབ་སྲིད་ཀྱི་ཐོག་ནས་དེ་བྱས་རྗེས་དང་གྲུབ་འབྲས་ཆེན་པོ་ཞིག་ཡིན་སྐོར་སྲིད་སྐྱོང་གིས་གསུངས་སོང་།
ཟླ་འདིའི་ཕྱི་ཚེས་༡༨ ཉིན་བོད་མིའི་སྒྲིག་འཛུགས་ཀྱི་བཀའ་དྲུང་གི་ཚོགས་ཁང་དུ། བོད་རྒྱལ་ཡོངས་རྐང་རྩེད་སྤོ་ལོའི་བུའི་རུ་ཁག་དབྱིན་ཡུལ་གྱི་རྒྱལ་ས་ལོན་ཌོན་ཏུ། ཕྱི་ཟླ་༥ པའི་ཚེས་༣༡ ནས་ཕྱི་ཟླ་༦ པའི་ཚེས་༩ བར་འཚོག་རྒྱུའི་(CONIFA) ཞེས་པའི་འཛམ་གླིང་རྐང་སྤོལ་འགྲན་བསྡུར་ནང་ཚུད་ཡོད་སྐོར་གྱི་གསར་འགོད་གསལ་བསྒྲགས་ཤིག་གནང་སོང་ཞིང་། སྐབས་དེར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེངྒེ་དང་། འཕྲོད་བསྟེན་བཀའ་བློན་དང་བོད་རྒྱལ་ཡོངས་རྩེད་རིག་ཚོགས་པའི་ཚོགས་གཙོ་ཆོས་སྐྱོང་དབང་ཕྱུག རྩེད་རིག་ཚོགས་པའི་འགན་འཛིན་པ་སངས་རྡོ་རྗེ། སྦྱོང་བརྡར་སྤྲོད་མཁན་པདྨ། རུ་དཔོན་ཀརྨ་བཅས་ཀྱིས་དབུས། རྩེད་འགྲན་པ་རྣམས་འཛོམས་འདུག
སྐབས་དེར་སྲིད་སྐྱོང་བློ་བཟང་སེངྒེས་གསུང་དོན་དུ་“ཏན་ཏན་ད་རེས་ང་ཚོ་བོད་མིའི་སྒྲིག་འཛུགས་ཡིན་ན་རེད། བོད་མི་ས་ཡ་དྲུག་ཚང་མ་དགའ་སྤོབས་བྱེད་དགོས་པའི་ཉིན་མོ་ཞིག་རེད་བསམ་གྱི་ཡོད། ད་ལྟ་ང་ཚོ་ལུང་པ་མེད་པའི་གནས་སྟངས་དང་། བོད་ལ་རང་དབང་མེད་པའི་གནས་སྟངས་ཆགས་ཡོད་དུས། གཞི་རྩའི་བོད་ཀྱི་གནད་དོན་ཐད་རྒྱལ་སྤྱིའི་སྡིངས་ཆའི་ཐོག་ནས་རེད། ནམ་རྒྱུན་དུ་ཆབ་སྲིད་ཀྱི་ཐོག་ནས་ལས་འགུལ་སྤེལ་གྱི་ཡོད་རེད། དེ་བཞིན་ཆོས་རིག་གཞུང་མི་ཉམས་གོང་འཕེལ་དང་སྲུང་སྐྱོབ་ཀྱི་ཐོག་ནས་ཡིན་ན་ཡང་། ང་ཚོ་ཧ་ལས་པའི་ཡག་པོ་འགྲོ་བཞིན་ཡོད་རེད། བོད་མིའི་སྒྲིག་འཛུགས་ཡིན་ན་ཡང་༧གོང་ས་མཆོག་གི་དགོངས་པ་གཞིར་བཟུང་། ཁོང་གིས་གསོལ་རས་གནང་བའི་མང་གཙོའི་ལམ་ལུགས་ཀྱི་ཐོག་ནས་ཤེས་རིག་དང་། དཔལ་འབྱོར། ཆོས་རིག་རེད། ལྷན་ཁང་ཁག་ཚང་མ་སོ་སོས་ལས་ཀ་བྱས་ནས་ལོ་༦༠ རིང་ལ་འཛམ་གླིང་གི་སྐྱབས་བཅོལ་བ་ས་ཡ་༦༠ ལྷག་གི་ཁྲོད་ནས་ཚགས་ཚུད་ཤོས་དེ་ང་ཚོ་ཆགས་ཡོད་རེད། དེ་ཡིན་དུས་༧གོང་ས་མཆོག་གི་དགོངས་པ་ཡིན་ན་རེད། བོད་ནང་གི་བོད་མིའི་མངོན་འདོད་ཡིན་ན་རེད། གང་ཅིའི་ཐད་ནས་ང་ཚོས་ད་ལྟའི་ཆར་འཕྲལ་དུ་བསྒྲུབ་མ་ཐུབ་ན་ཡང་རྨང་གཞི་ཧ་ཅང་ཡག་པོ་བཏིང་ཡོད་རེད།”ཅེས་གསུངས་སོང་།
དེ་བཞིན་ཁོང་གིས་མུ་མཐུད་ནས་“ང་ཚོར་རྒྱལ་སྤྱིའི་སྡིངས་ཆ་ཐོབ་རྒྱུ་དེ་ཧ་ཅང་གལ་ཆེན་པོ་རེད། ང་ཉེ་ཆར་རང་ལ་འཇར་མན་ནས་འཁོར་ཚར་ཙམ་ཡིན། གྲོས་ཚོགས་ཀྱི་ཚོགས་མི་འཇལ་རྒྱུ་རེད། གསར་འགྱུར་བརྒྱུད་ལམ་ཁག་ནས་ཐོན་པ་རེད། དེ་དག་ལ་རྒྱ་ནག་གི་གནོན་ཤུགས་ཤུགས་ཆེན་པོ་དེ་འདྲ་ཡོད་རེད་དེ། ང་ཚོར་སྡིངས་ཆ་རག་ཡོང་གི་ཡོད་རེད། ད་ལན་ང་ཚོའི་རྐང་རྩེད་སྤོ་ལོའི་རུ་ཁག་ཁོ་རང་ཚོ་ཡིན་ན་ཡང་། གཞི་རྩའི་ཆ་ནས་རྩེད་མོ་རྩེ་རུ་ཕེབས་ཀྱི་ཡོད་རེད་དེ། ཆབ་སྲིད་ཀྱི་ཐོག་ནས་ཡིན་ན་ཡང་བྱས་རྗེས་ཤིག་དང་གྲུབ་འབྲས་ཆེན་པོ་ཞིག་རེད་བསམ་གྱི་འདུག གང་ཡིན་ཟེར་ན་ཁོ་རང་ཚོས་བོད་རྒྱལ་ཁབ་དང་བོད་མི་རིགས་ཀྱི་ཚབ་བྱས་ནས་རྒྱལ་སྤྱིའི་སྡིངས་ཆའི་ནང་ལ་རྩེད་རིག་རུ་ཁག་༣༨ ནང་ལ་ཚུད་ཐུབ་པ་ཙམ་གྱིས་བྱས་རྗེས་ཧ་ཅང་ཆེན་པོ་རེད། དེ་ཡིན་དུས་འགན་འཛིན་པ་སངས་ལགས་ཀྱིས་ད་ལྟ་སེམས་ཚོར་ཧ་ཅང་ཆེན་པོའི་ཐོག་ནས་གསུང་གི་འདུག དངོས་གནས་དཀའ་ལས་ཧ་ལས་པ་བརྒྱབས་པ་རེད།”ཅེས་དང་། རྩེད་རིག་འགྲན་བསྡུར་ནང་ཚུད་པར་སྦྱོང་བརྡར་སྤྲོད་མཁན་པདྨ་དང་། འབྲེལ་ཡོད་ས་གནས་འགོ་འཛིན་རྣམ་པ་སོགས་ཚང་མས་ཧུར་ཐག་བྱས་པའི་མཐུ་ལ་བརྟེན་ནས་བྱུང་བ་ཡིན་སྟབས་དགའ་སྤོབས་སྐྱེ་འོས་པ་ཞིག་ཡིན་སྐོར་དང་། དེ་སྔོན་དང་མི་འདྲ་བར་ད་ལྟ་བོད་པའི་རྐང་སྤོལ་རུ་ཁག་ཡར་རྒྱས་སོང་ནས་ན་ནིང་ལོར་རྒྱ་གར་གྱི་འགྲན་སྡུར་ཞིག་ནང་བྱས་རྗེས་ཆེན་པོ་བཞག་ཡོད་སྐོར་སོགས་ཟབ་རྒྱས་གསུངས་སོང་།
དེ་བཞིན་སྐབས་དེར་བོད་རྒྱལ་ཡོངས་རྐང་རྩེད་སྤོ་ལོའི་རུ་ཁག་གི་འགན་འཛིན་པ་སངས་རྡོ་རྗེས་ད་ཐེངས་ཀྱི་རྩེད་འགྲན་དང་འབྲེལ་ནས་གསུངས་དོན་དུ། རྒྱལ་སྤྱིའི་རྐང་སྤོལ་འགྲན་བསྡུར་(FIFA Wolrd Cup)ནང་མ་ཚུད་པའི་རང་བཙན་མེད་པའི་རྒྱལ་ཁབ་ཚོའི་རྩེད་འགྲན་པ་རྣམས་ཀྱི་སྡིངས་ཆ་ཚད་མཐོ་ཤོས་གྲས་ཀྱི་རྐང་སྤོལ་འགྲན་བསྡུར(CONIFA World Cup) ནང་། བོད་རྒྱལ་ཡོངས་རྐང་རྩེད་སྤོ་ལོའི་བུའི་རུ་ཁག་ཚུད་ཡོད་པ་དང་། དེ་ནི་ང་རང་ཚོ་བོད་པ་རྣམས་ལ་མཚོན་ན་སྤོབས་པ་སྐྱེ་འོས་པ་ཞིག་ཡིན་སྟབས་ཚོར་ཤུགས་ཆེན་པོའི་ཐོག་ནས་གསར་འགོད་ལྷན་ཚོགས་འདི་བསྐོངས་པ་ཡིན་སྐོར་དང་། འགྲན་བསྡུར་འདིའི་ནང་ཚུད་ཆེད་དུ་ན་ནིང་ནས་གྲ་སྒྲིག་བྱས་ནས་དཀའ་ལས་རབ་དང་རིམ་པར་བརྒྱབས་མཐར། ད་ལྟ་འགྲན་བསྡུར་དངོས་ནང་ཚུད་དེ། སང་ཉིན་དྷ་ས་ནས་ཐོན་ཏེ་ཕྱི་ཚེས་༢༡ ཉིན་ལྡི་ལི་ནས་མཁའ་ལམ་བརྒྱུད་རྡོག་ཐོན་གྱིས་དབྱིན་ཡུལ་ལ་སྔོན་ཚུད་དུ་འབྱོར་བ་བྱས་ནས་རྒྱལ་ཁབ་གཞན་དང་མཉམ་དུ་སྦྱོང་བརྡར་རྒྱུ་ཡིན་པ་དང་། ད་ནང་ཞོགས་པར་༧གོང་ས་མཆོག་གི་དྲུང་དུ་མཇལ་བཅར་ཞུ་རྒྱུའི་སྐལ་བ་ཐོབ་སྐབས། ཁོང་གིས་བོད་པ་དེ་མི་རིགས་གཞན་དང་མ་འདྲ་བ་ཞིག་ཡིན་དུས་དེའི་ངོ་བོའི་ཐོག་རྩེད་མོའི་འཛུམ་མུལ་མུལ་ངང་རྩེ་དགོས་པ་དང་། རྩེད་མོ་ཚར་རྗེས་ཀྱང་ཆང་རག་སོགས་བག་མེད་ཀྱི་ལས་ལ་རོལ་མི་རུང་བ་སོགས་ཀྱི་བཀའ་སློབ་གནང་བྱུང་སྐོར། འགྲན་བསྡུར་འདིའི་ཆེད་དུ་བོད་གཞུང་ནས་འགྲིམས་འགྲུལ་མཚོན་པའི་འགྲོ་གྲོན་གྱི་ཆེད་དུ་ཧིན་སྒོར་འབུམ་༡༥ གནང་བྱུང་བ་དང་། ཡིག་ཆའི་ཐོག་ནས་དཀའ་ངལ་མང་པོ་བྱུང་ཡོད་ཀྱང་དེའི་ཆེད་དུ་སྲིད་སྐྱོང་གཙོས་པའི་ལྡི་ལིའི་དོན་གཅོད་དང་། དབྱིན་ཡུལ་བོད་གཞུང་སྐུ་ཚབ་དོན་གཅོད་ཁང་། འབྲེལ་ཡོད་ལས་བྱེད་རྣམ་པ་བཅས་ཀྱིས་སྐུ་ངལ་མང་པོ་བསྐྱོན་པའི་འབྲས་བུར་ད་ཐེངས་རྒྱལ་ཁ་ཆེན་པོ་ཞིག་ཐོབ་བྱུང་སྐོར། ད་ཐེངས་ཀྱི་རྩེད་འགྲན་འདིའི་ནང་མཉམ་ཞུགས་བྱེད་མཁན་རྒྱ་གར་ནང་ཡོད་པའི་བོད་པའི་གཞིས་ཆགས་ཁག་དང་། བལ་ཡུལ་བཅས་ནས་འཚར་ལོང་བྱུང་བ་དང་། དེ་བཞིན་བོད་ནས་རྒྱ་གར་ལ་འབྱོར་བ་བཅས་ས་ཆ་འདྲ་མིན་ནས་ཡིན་པའི་བོད་པ་རྩེད་འགྲན་པ་༡༥ དང་། ཨ་རི་དང་། ཁེ་ན་ཌ། ཡོ་རོབ། དབྱིན་ཡུལ་བཅས་ནས་བོད་པ་རྩེད་འགྲན་པ་༢ རེ་བཅས་ཁྱོན་བོད་པ་རྩེད་འགྲན་པ་༢༣ ཡོད་སྐོར་སོགས་གསུངས་སོང་།།
གསར་འགོད་པ་བཀྲ་ཤིས་དོན་གྲུབ།


text:
སྲིད་གཞུང་ནི་སྤྱི་དམངས་ཀྱི་ཁྲལ་ལ་བརྟེན་ནས་ཆགས་ཤིང་གནས་པ་དང་། དེ་བཞིན་འཁོར་བསྐྱོད་བྱེད་བཞིན་ཡོད་པ་ནི་ཐུན་མོང་གི་ཁྱད་ཆོས་ཤིག་ཡིན། དེས་ན། འབྱུང་བཞིའི་གནོད་པ་དང་གོད་ཆག་སོགས་བྱུང་ཚེ། སྤྱི་དམངས་ལ་སྐྱབས་དང་དཔུང་གཉེན་བྱེད་མཁན་གཙོ་བོ་དེ་ཡང་སྲིད་གཞུང་ཆགས་ཡོད། ༢༠༡༧་ལོར་འཕར་བཅོས་བྱས་པའི་ཆུ་ལོག་སྔོན་འགོག་གི་ཁྲིམས་ཀྱི་(防洪法)་དོན་ཚན་༣༨་པའི་ནང་དུ། ཆུ་ལོག་སྔོན་འགོག་དང་ཆུ་ལོག་བྱུང་སྐབས་འགོག་རྒོལ་ཀྱི་ལས་དོན་ཁག་ལ་ས་གནས་མི་དམངས་སྲིད་གཞུང་གི་སྲིད་འཛིན་དཔོན་པོས་འགན་ཁུར་ནས་གཅིག་ལྕོགས་ཀྱིས་མཛུབ་སྟོན་དང་བཀོད་སྒྲིག་བྱས་ཏེ་མྱུར་སྐྱོབ་དང་དཀའ་ངལ་འཕྲལ་དུ་སེལ་ཐབས་བྱེད་པ་སོགས་ཀྱི་ལས་འགན་སྒྲུབ་དགོས་ཞེས་གཏན་འབེབས་བྱས་ཡོད། རྒྱལ་སྲིད་སྤྱི་ཁྱབ་ཁང་གིས་གཏན་འཁེལ་བྱས་པའི་ཆུ་ལོག་སྔོན་འགོག་དང་ཐན་པ་འགོག་རྒོལ་གྱི་མྱུར་སྐྱོབས་སྟ་གོན་གྲོས་གཞིའི་
(国家防汛抗旱应急预案 )ནང་དུའང་། ས་ཆ་གང་ཞིག་ལ་ཆུ་ལོག་དང་ཐན་པ་བྱུང་ཚེ། ས་གནས་དེའི་མི་དམངས་སྲིད་གཞུང་གིས་བཀོད་སྒྲིག་བྱས་ཏེ་ཆུ་ལོག་གིས་གནོད་པ་ཐེབས་པའི་མི་མང་གི་ལུས་སྲོག་དང་རྒྱུ་ནོར་མྱུར་སྐྱོབ་བྱེད་དགོས་ཤིང་། གནོད་ཐེབས་མི་མང་ལ་ལྟོ་གོས་དང་འཚོ་གནས་སོགས་གནས་སྐབས་ཀྱི་མཐུན་རྐྱེན་སྦྱོར་དགོས་པའི་འགན་ཁུར་ཡོད་ཅེས་འཁོད་ཡོད། དེ་མིན། མི་དམངས་སྲིད་གཞུང་གི་འབྲེལ་ཡོད་ལས་ཁུངས་ཀྱིས་ཆར་ཆུའི་དུས་ཚིགས་སུ་ཆུ་ལོག་མ་བྱུང་གི་སྔ་རོལ་ཏུ་ཆར་ཆུའི་གནས་ཚུལ་ལ་བར་མ་ཆད་པར་སོ་ལྟ་བྱས་ཏེ། ཉེན་ཁ་ཡོད་ན་ཉེན་བརྡ་གཏོང་བ་དང་། ཉེན་འགོག་ལས་དོན་གྱི་སྦྱོར་དངོས་རྗེས་གསུམ་གང་ལའང་རྣམ་གཡེང་དང་ཕྱི་བཤོལ་མེད་པར་སྟངས་འཛིན་བྱེད་དགོས་པ་མ་ཟད། འགན་ཁུར་ཡོད་པའི་གཞུང་ཞབས་རྣམས་རྩེད་འཇོ་དང་རྣམ་གཡེང་སོགས་ཀྱི་དབང་དུ་སོང་ནས་ལས་དོན་འཐུས་ཤོར་ཕྱིན་ཏེ་མང་ཚོགས་ཀྱི་ལུས་སྲོག་དང་རྒྱུ་ནོར་ལ་གནོད་པ་ཐེབས་ན། སྲིད་གཞུང་གི་དཔོན་རིགས་དང་གཞུང་ཞབས་དེ་དག་ལ་འགན་ཁུར་བདའ་འདེད་བྱེད་དགོས་པ་དང་། གལ་ཏེ། ཁོང་ཅག་གི་བྱ་སྤྱོད་ཉེས་ཁྲིམས་དང་འགལ་ཡོད་ཚེ་ཉེས་འགན་ཀྱང་འདེད་དགོས་པའི་གཏན་འཁེལ་ཡང་བྱས།
ད་བར། བོད་ཀྱི་ས་ཁུལ་ན་ས་ཡོམ་དང་ཆུ་ལོག་སོགས་ཀྱི་གོད་ཆག་བྱུང་དུས། ས་དེ་གར་ཐོག་མར་སླེབས་ནས་མྱུར་སྐྱོབ་བྱེད་མཁན་དབང་ཐང་ཅན་གྱི་སྲིད་གཞུང་གི་གཞུང་ཞབས་ཁག་མིན་ལ། སྣང་སྲིད་ཟིལ་གྱིས་གནོན་འདྲའི་དྲག་ཆས་ཉེན་རྟོག་དམག་མིའང་མིན། རིས་མེད་དགོན་སྡེའི་གྲྭ་བཙུན་རྣམས་ནི་ད་གཟོད་གོད་ཆག་ཐེབས་ཡུལ་ལ་མྱུར་དུ་ཡོང་ནས་ཡུལ་མིར་རོགས་སྐྱོབ་བྱེད་མཁན་དང་པོ་ཡིན། ཁོང་ཚོའི་གཞན་ཕན་གྱིས་ཀུན་ནས་བསླངས་པའི་མཛད་བཟང་ལ་སྲིད་གཞུང་གིས་བསྔགས་བརྗོད་བྱས་ཏེ་གཏང་རག་སྤྲོད་དགོས་པས་མི་ཚད། ཁོང་ཚོའི་ལས་ཀ་ལས་སྟངས་དང་ཀུན་སློང་བཟང་པོར་ས་གནས་སྲིད་གཞུང་གིས་སློབ་སྦྱོང་བྱེད་དགོས།
སྲིད་གཞུང་གི་ལས་བྱེད་པས་ཕྱི་བཤོལ་དང་རྣམ་གཡེང་ལ་སོགས་པའི་དབང་གིས་ཆུ་ལོག་སྔོན་འགོག་གི་ལས་དོན་ཆེ་ཕྲ་དང་ཆུ་ལོག་བྱུང་འཕྲལ་མི་མང་མྱུར་སྐྱོབ་ཀྱི་ལས་དོན་ཆེ་ཕྲ་ཁག་འཐུས་ཤོར་ཕྱིན་ཏེ་མི་མང་གི་ལུས་སྲོག་དང་རྒྱུ་ནོར་ལ་གནོད་པ་ཚབས་ཆེན་བཟོས་པའམ། ཡང་ན། འཕྲལ་དུ་མྱུར་སྐྱོབ་ཀྱི་ལས་དོན་བཀོད་སྒྲིག་མི་བྱེད་པའམ་རྒྱལ་ཁབ་ཀྱི་ཆུ་ལོག་མྱུར་སྐྱོབ་ཀྱི་ཆེད་དངུལ་དང་ཆེད་དངོས་སོགས་ལོག་སྤྱོད་སྒེར་བཀོལ་བྱས་ཏེ་གནོད་ཐེབས་མི་མང་ལ་དཀའ་ངལ་བྱུང་བ་ཡིན་ན། གཞུང་གི་འགན་འཛིན་དང་འབྲེལ་ཐོགས་ལས་བྱེད་པས་སྲིད་འཛིན་ནམ་ཉེས་དོན་གྱི་འགན་ཁུར་དགོས། ཉེས་ཁྲིམས་ཀྱི་ནང་དུ་འགན་འཁྲི་སྣང་མེད་དུ་འཇོག་པའི་ནག་ཉེས་ཤིག་བཀོད་ཡོད། དེ་ནི་རྒྱལ་ཁབ་ཀྱི་ལས་བྱེད་པས་རང་གི་འཁྲི་འགན་ཁུར་དུ་མ་བླངས་པར་སྣང་མེད་ཟོལ་འཇོག་བྱས་པས་སྤྱི་རྫས་བོར་བརླག་དང་མི་མང་གི་ཁེ་ཕན་ལ་གྱོང་གུན་ཚབས་ཆེན་བཟོས་པའི་ནག་ཉེས་ཤིག་ལ་ཟེར།
དེས་ན། ཆར་ཆུའི་དུས་ཚིགས་ཀྱི་སྔ་རྗེས་གང་རུང་དུ་མི་དམངས་སྲིད་གཞུང་གིས་ས་གནས་ཀྱི་གནས་བབ་སོགས་ལ་གཞིགས་ཏེ་ཆར་འབེབས་ཀྱི་དུས་ཚིགས་དང་གྲངས་འབོར། ཆུ་ལོག་འབྱུང་ཉེན་གྱི་ས་ཁུལ་དང་ཁོར་ཡུག་སོགས་ལ་ལྟ་ཞིབ་ཚགས་ཚུད་བྱེད་དགོས་པ་མ་ཟད། ཆུ་ལོག་བྱུང་བའི་ཡུལ་ལ་འཕྲལ་དུ་སླེབས་ནས་གནོད་ཐེབས་མི་མང་གི་ཚེ་སྲོག་དང་རྒྱུ་ནོར་སྐྱོབ་པའི་ལས་ལ་མྱུར་བ་མྱུར་དུ་ཞུགས་དགོས་ཤིང་། ཉེ་འཁོར་གྱི་ཡུལ་མི་དང་ཡོ་བྱད་བསྡུ་རུབ་བྱས་ཏེ་གང་མགྱོགས་གང་ལེགས་ཀྱིས་མྱུར་སྐྱོབ་ཀྱི་ལས་སུ་དངོས་སུ་ཞུགས་དགོས། དེ་ལྟ་མ་ཡིན་པར་ལས་བྱེད་པས་འགན་འཁྲི་་ཡོད་ཚད་སྐྱ་སེར་མང་ཚོགས་ཀྱི་ཕྲག་ལ་བཀལ་ནས་རང་ཉིད་སྐྱིད་བྱང་བྱས་ནས་བསྡད་ན་སྡུག་པོ་རྗེས་སུ་མྱང་ཡོང་། དཔེར་ན། ན་ནིང་ཧོའུ་ནན་ཞིང་ཆེན་ཡུན་ཀྲུག་ས་ཁུལ་ལ་ཆུ་ལོག་བྱུང་སྐབས། ས་གནས་སྲིད་གཞུང་གི་ལས་བྱེད་༣༡་ལྷག་གིས་ལས་དོན་འཐུས་ཤོར་བཏང་བའི་དབང་གིས་ཆད་པ་འདྲ་མིན་ཕོག་ཡོད་པ་ལྟ་བུའོ། །


text:
འཛི་སྒར་ལྷ་མཆོག་རྡོ་རྗེ་སྐུ་ཕྲེང་རིམ་བྱོན་གྱི་མཛད་རྣམ།
༄༅། །རྗེ་བཙུན་འཇམ་དཔལ་དབྱངས་ཀྱི་རྣམ་རོལ་༧དཔལ་འཛི་སྒར་སྐྱབས་མགོན་མཆོག་སྤྲུལ་རིན་པོ་ཆེ་སྐུ་རབས་དགུའི་མཛད་རྣམ་མདོར་བསྡུས་སུ་བཀོད་པ་བཞུགས།།
༈ རྗེ་འཛི་སྒར་བསོད་ནམས་རྒྱ་མཚོ་མཆོག་གི་རྣམ་ཐར་ནི།
ཨོཾ་སྭསྟི། དེ་ཡང་གང་ཞིག་གླེང་བར་བྱ་བ་ནི།
ཟག་མེད་ཡོན་ཏན་ཀུན་གྱི་ཕ་རོལ་ཕྱིན། །
འགྲོ་ལ་ཕན་བདེ་སྟེར་བའི་མགོན་པོ་ནི། །
བསོད་ནམས་རྒྱ་མཚོར་འཁྱིལ་བའི་ནོར་བུ་མཆོག །
ཀུན་གྱིས་སྤྱི་བོར་བརྒྱན་དེར་གསོལ་བ་འདེབས། །
ཞེས་གསུངས་པ་ལྟར། གངས་ཅན་ལྗོངས་འདིར་རྒྱལ་བའི་བསྟན་པ་སྤེལ་བ་ལ་གཞན་དྲིང་མི་འཇོག་པའི་དོན་བརྒྱུད་དཔལ་ལྡན་འབྲུག་པའི་རིང་ལུགས་འཆང་བ། མཁས་དང་གྲུབ་པའི་ཁྱུ་མཆོག་རྗེ་འཛི་སྒར་བསོད་ནམས་རྒྱ་མཚོ་མཆོག་ནི། མདོ་སྟོད་ལྷོ་ཚ་བ་སྒང་དུ། ཡུམ་ཁྲོམ་བཟའ་མེ་ཏོག་མ་ཞེས་པའི་སྲས་སུ་༼༡༦༠༨༽རབ་བྱུང་བཅུ་པའི་ས་སྤྲེལ་ལོར་འཁྲུངས། སྐུ་ན་ཤིན་ཏུ་ཕྲ་བའི་དུས་ཉིད་ཀྱི་དགོན་པ་ས་གཞི་སྐྱ་བོ་ལ། ལུང་པ་ཁ་ཤར་བསྟན་ཞིག་ཡོད་པ་ཡང་ཡང་ཐུགས་ལ་ཤར་བ་སོགས་སྔོན་གནས་དུ་མ་རྗེས་སུ་དྲན། ཁྱད་པར་རྗེ་རྒོད་ཚང་པའི་སྐྱེ་བར་ཞལ་གྱིས་བཞེས། དེ་ནས་ཐུགས་ངེས་འབྱུང་དྲག་པོས་བསྐུལ་ཏེ། དགུང་ལོ་བཅུ་གསུམ་པར། གྲུབ་པའི་དབང་ཕྱུག་ཀརྨ་བསྟན་འཕེལ་ཟླུམ་པོ་ཐང་ཞེས་བྱ་བར་ཅོག་སྒར་རྒྱུ་སྐར་ལྟ་བུའི་དབུས་སུ་མཇལ་བས། མི་ཕྱེད་པའི་དད་པ་ཐོབ། གཞུང་ཤོད་བྱང་ར་ཞེས་པར་ཐོག་མར་ཡོངས་རྫོགས་དགེ་བསྙེན་གྱི་སྡོམ་པ་གནང་སྟེ། མཚན་བསོད་ནམས་རྒྱ་མཚོར་བཏགས། ཞོགས་རྒྱུགས་རེ་ལ་ཤོ་ལོ་ཀ་བརྒྱ་དང་བརྒྱད་ཅུ་ཙམ་ཟིན་པས་ཀུན་གྱིས་ཤེས་རབ་ཅན་དུ་རྩི། རིམ་བཞིན་ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར་སོགས་དབང་ཆོས་ཐམས་ཅད་བུམ་པ་གང་བྱོར་གནང་བས། ཉམས་རྟོགས་ཁྱད་པར་ཅན་འཁྲུངས། དགུང་ལོ་བཅུ་དགུ་ཙམ་ལ་ཇི་སྙེད་པའི་ཤེས་བྱའི་གནས་ལ་སྦྱང་ཕྱིར། ལྷོ་སྟོད་ལྕང་ར་དཔལ་འབར་དུ་ཀུན་མཁྱེན་གྱི་དངོས་སློབ་རྗེ་ལོ་ཙཱ་བ་ཆེན་པོ་སངས་རྒྱས་དཔལ་བཟང་གི་ཞལ་སྔར་བྱོན་པ་ན། ལོ་ཙཱ་བ་དེ་ཉིད་ཀྱིས། མདང་རྨི་ལམ་ལྟར་ན། དེ་རིང་ང་ལ་ཀུན་མཁྱེན་གྱི་སློབ་མ་ལས་འཕྲོ་ཅན་ཞིག་འཕྲད་དུ་ངེས་པར་འོང་གསུང་པ་ལྟར་སྤྱན་སྔར་སླེབས། རྗེ་དེའི་དྲུང་དུ་དགུང་ལོ་ཉི་ཤུ་པ་མེ་ཡོས་ལོར། དགེ་ཚུལ་དང་བཅས་པའི་བསྙེན་རྫོགས་ཀྱི་སྡོམ་པ་མནོས། ཤ་ཆང་ལྟ་ཅི་རགས་པའི་ཟས་ཆེར་མི་གསོལ་ཡང་ཟོ་མདོག་ལྷག་པར་བཟང་ཞིང༌། སྐུ་བཙུན་པའི་དཔེར་འོས། དེར་སྒྲ་ཀ་ཙན་ནས་བཟུང་ཐུན་མོང་གི་རིག་གནས་ཀུན་དང༌། ཐུན་མོང་མ་ཡིན་པ་སྡེ་སྣོད་གསུམ་དང་རྒྱུད་སྡེ་བཞིའི་དགོངས་འགྲེལ་དུ་མ། ཁྱད་པར་ཇོ་བོ་ནཱ་རོ་པའི་ཁྱད་ཆོས་བསྲེ་འཕོ་གནད་ཀྱི་མཚམས་སྦྱོར་རྒྱས་པ་འབུམ་ནག་ལུགས་དང༌། སྙན་རྒྱུད་ནོར་བུ་སྐོར་གསུམ་སོགས་ཁྲིད་ཆེན་ཕལ་མོ་ཆེ། དབང་སྒྲུབ་སྐོར་བཅས་གསན་ཅིང༌། དོགས་གཅོད་ཀྱི་སྒོ་ནས་གཏན་ལ་ཕབ། རྒྱུད་རྒྱ་འགྲེལ་སོགས་པུ་ཏི་བཅུ་བདུན་གྱི་རྒྱུགས་ཕུལ། ཀུན་མཁྱེན་པདྨ་དཀར་པོའི་བཞེད་གཞུང་ལས་བྱུང་བའི་དཀྱིལ་ཆོག་ཉི་ཤུ་རྩ་གཅིག་སོགས་ཀྱི་ཕྱག་ལེན་དབྱངས་རོལ་རྣམས་མཐོང་བརྒྱུད་མ་ཉམས་པ་ཞལ་ཤེས་དང་བཅས་པ་བསླབས་ཏེ། མདོ་རྒྱུད་རིག་གནས་ཀུན་ལ་མཁས་པའི་ཕུལ་དུ་ཕྱིན་པར་གྱུར་པས། མགུར་ལས། ཕྱི་ལུང་རིགས་ཀྱི་ཉི་འོད་བཀྲ་བ་འདི། །རྗེ་སངས་རྒྱས་དཔལ་བཟང་བཀའ་དྲིན་ཡིན། །ནང་རིག་པའི་རྩལ་ཁ་རྫོགས་པ་འདི། །མགོན་གྲུབ་པའི་དབང་པོའི་བཀའ་དྲིན་ཡིན། །ཞེས་གསུང༌། ལོ་ཆེན་ཞིང་བརྗེས་ནས་སླར་རྗེ་ཀརྨ་བསྟན་འཕེལ་གྱི་དྲུང་དུ་བྱོན། བཀའ་ལས། ཁྱོད་ཀྱིས་ཐ་སྙད་ཚིག་གི་བསླབ་སྦྱང་ལ་ཡེངས་ནས། དགེ་སྦྱོར་བསྐྱུར་འདུག་ན། འོ་སྐོལ་གཉིས་ཁ་མཆུ་ལ་འགྲིག་ཐབས་མེད་པ་ཡོང༌། གཞན་རྟེན་འབྲེལ་འགྲིགས་བྱུང་གསུངས་པར། རྟོགས་འབུལ་མཛད་པས། འོ་གཞོན་ནུ་ཤ་སྙིང་ཁྲག་རྒྱས་ཀྱི་སྒང་ལ་ཅོལ་ཆུང་མ་བྱས་པར་དགེ་སྦྱོར་ལ་འཕེལ་བསྐྱེད་བྱུང་འདུག་གསུང་ནས་ཤིན་ཏུ་མཉེས། སྐབས་ཤིག་རྗེ་ཉིད་ཀྱི་རྒྱུན་བཞེས་ཀྱི་དབུ་ཞྭ་ན་བཟའ་རྣམས་གསོལ་ནས། ཁོ་བོར་དབང་བའི་ཆོས་ཐམས་ཅད་ཀྱི་བདག་པོ་ཁྱོད་ཡིན་ནོ་གསུངས་ནས་གཟེངས་བསྟོད་མཛད། བྱམས་འདུན་དགོན་གསར་གྱི་གྲྭ་པ་བརྒྱ་དང་ཉེར་ལྔའི་སློབ་དཔོན་དུ་བསྐོས། དེར་ལོ་གསུམ་ཙམ་བཞུགས། དེ་ནས་རིང་མིན་ནས་བེ་རི་རྒྱལ་པོ་བདུད་དབང་དུ་གྱུར་ནས་བསྟན་པར་འཚེ་གནོད་ཆེ་གཤིས། རེ་ཞིག་སྟོད་ཕྱོགས་སུ་བྱོན་གསུངས་པ་ལྟར་ལྷོ་སྟོད་ཕྱོགས་སུ་ཕེབས་ནས། དེར་ལོ་མང་ལ་སྒྲུབ་པ་གཙོར་འདོན་མཛད་ཅིང་བཞུགས། རྨི་ལམ་དུ་བླ་མ་གཤེགས་པ་གཟིགས་པས། ཐུགས་ཡུས་ཀྱིས་བརྒྱལ་བ་ཙམ་བྱུང༌། དེ་ནས་ཀུ་ཕུའི་རི་ཁྲོད་དུ་ཟླ་བ་བརྒྱད་ཙམ་བླ་མ་སྒྲུབ་པ་མཛད་པས། ཉིན་མཚན་མེད་པར་བླ་མའི་སྣང་བ་ལས་མ་གཡོས་ཤིང༌། གཉིད་འཐུག་ཕལ་ཆེར་འོད་གསལ་མ་བུ་འདྲེས་པ་བྱུང༌། སླར་མཆེད་གྲོགས་རྣམས་ཀྱིས་གདན་སའི་སྐྱིད་སྡུག་གཟིགས་པ་ལ་འབྱོན་དགོས་ཚུལ་ཞུས་པ་ལྟར་ཕེབས། དེར་ཞབས་ཏོག་རྒྱ་ཆེར་གནང་ཞིང༌། དགུང་ལོ་སོ་དགུ་པ་རབ་བྱུང་བཅུ་གཅིག་པའི་མེ་ཁྱི་༼༡༦༤༦༽ལོར་ཚོགས་བརྒྱའི་དགོན་བཏབ་ནས་དགེ་འདུན་བསྡུས་པས། གཉུག་མར་གནས་པའི་ཚོགས་གྲྭ་བརྒྱ་དང་བརྒྱད་ཅུ་ཙམ་ཡོད་པར་གྲགས། དེའི་རྟེན་འབྲེལ་གྱིས་འཛི་སྒར་སྐུ་རབས་མང་ཆེ་བར་ཆ་སྙོམས་གྲྭ་བརྒྱད་དང་བརྒྱད་ཅུ་ཞེས་གྲགས་པ་འདི་བྱུང༌། རྗེ་གྲུབ་པའི་དབང་ཕྱུག་གི་མཆོག་སྤྲུལ་ཀུན་དགའ་བསྟན་འཕེལ་གྱི་རྩ་འཛིན་གདན་འདྲེན་དང༌། ཁྲི་འདོན་དབང་ཆོས་གནང་བ་སོགས་མཛད། སྤྲུལ་སྐུ་དབུས་སུ་སྤྱན་དྲངས་སྐབས། ཡོངས་འཛིན་ཀུན་དགའ་ལྷུན་གྲུབ་ཀྱི་སྤྱན་སྔར། འཁོར་ལོ་སྡོམ་པ། དུས་ཀྱི་འཁོར་ལོ། རྡོ་རྗེ་གཏུམ་པོ། དཔལ་ནག་པོ་ཆེན་པོའི་དབང་བསྐུར་སོགས་བཀའ་ལུང་དབང་གསུམ་མང་པོ་གསན། ཙནྡྲ་པ་དང་སྙན་ངག་སོགས་ཀྱི་དོགས་གཅོད་དང༌། ཁྱད་པར་ཐུགས་དམ་གྱི་དྲི་འབུལ་གནང་བའི་ཚེ། དགེ་སྦྱོར་ལ་ཉིན་མོར་བསྒོམ་དང་མི་སྒོམ་མེད་ཀྱང༌། མཚན་མོར་ཅུང་ཟད་གསལ་སྣང་མི་འབྱུང་འདུག་པས། འདིས་བར་དོ་ཆོད་དམ་མི་ཆོད་ཞུས་པས། ཉིན་པར་ཡེངས་སྒོམ་མེད་ནའང་མཚན་མོར་མི་འབྱུང་བ་ནི། མངལ་གྱི་དྲི་མ་དང་ལུས་འདི་ཡོད་པས་ལན། རྣལ་འབྱོར་པའི་ལུས་རྒྱ་འདི་གྲོལ་བ་ན་སངས་རྒྱས་པར་ལུང་བསྟན། སླར་ཁམས་སུ་ཕེབས་ནས་མཚམས་སྒྲུབ་དང་འགྲོ་དོན་སྤེལ་མར་མཛད། ཞལ་གཟིགས་ལུང་བསྟན་སོགས་གྲུབ་པའི་མཚན་མ་བསམ་གྱིས་མི་ཁྱབ་པས་རེ་རེ་ནས་སྨོས་ཀྱིས་མི་ལང་ཡང༌། དཔེར་ན་ཨྱེ་རིང་བསྙེན་པའི་དུས། ཆུ་བོ་ཆེན་པོ་ཨྱེ་རིང་སྔགས་སྒྲ་སྒྲོགས་པ་ཞིག་གི་འགྲམ་དུ་རྗེ་གྲུབ་པའི་དབང་ཕྱུག་ཀརྨ་བསྟན་འཕེལ་དེ་ཉིད་སྐུ་གཟི་མདངས་ཤིན་ཏུ་རྒྱས་པ་ཞིག་བཞུགས་འདུག་པར་གསོལ་བ་བཏབ་པའི་མོད་ལ། ཆུ་དང་བླ་མའི་སྐུ་གཉིས་ཀ་ནམ་མཁའ་གང་བའི་འཇམ་དཔལ་ཚེ་བདག་ནག་པོའི་དཀྱིལ་འཁོར་དུ་གྱུར་པ་ལ་ཁྲག་འཐུང་རོལ་པའི་དགའ་སྟོན་གྱི་ཆོག་འགྲོས་ཇི་ལྟ་བའི་སྒོ་ནས་དབང་བསྐུར་རྒྱས་པ་ནོད་པའི་རྨང་ལམ་བྱུང་བ་དེ་ཕྱིན་ནས། དབྱིངས་རིག་མ་བུ་གཅིག་ཏུ་འདྲེས་ཏེ་ཕལ་ཆེར་སྣང་མེད་འོད་གསལ་འབའ་ཞིག་ལ་འབྱམས་པར་གྱུར་པ་ལྟ་བུའོ། །བསྙེན་སྒྲུབ་ཚད་དུ་བསྐྱལ་བའི་དབང་གིས་མཐུ་ནུས་ཤིན་ཏུ་ཆེ་བས། ཆོས་སྐྱོང་བྲན་དུ་འཁོལ་ཞིང༌། རྒྱལ་འགོང་གདུག་པ་ཅན་བཏུལ་བ་གྲངས་ཀྱི་མི་ཆོད། སྔོན་རྗེས་ཅི་རིགས་སུ་རྒྱ་སྟོན་བསོད་ནམས་རིན་ཆེན། མགར་སྤྲུལ་སྐུ་བསྟན་འཛིན། སྒམ་པོ་བ་བཟང་པོ་རྡོ་རྗེ། སྟག་ལུང་བཀྲ་ཤིས་དཔལ་གྲུབ། ནང་སོ་དཀོན་མཆོག་རྒྱལ་པོ། རིག་འཛིན་འཇའ་ཚོན་སྙིང་པོ་སོགས་མཇལ་ཞིང་ཆོས་འབྲེལ་གསན། བླ་མ་ཐམས་ཅད་ལ་དག་པའི་སྣང་བ་ཐོབ། མདོ་ཁམས་ཀྱི་ཡུལ་ཕྱོགས་དུ་མར་ཞབས་ཀྱིས་བཅགས་ཤིང༌། དབང་ལུང་ཁྲིད་གསུམ་གྱི་ཆོས་འཁོར་རྒྱ་ཆེར་བསྐོར་བས། འགྲོ་བ་དཔག་ཏུ་མེད་པ་སྨིན་གྲོལ་ལ་བཀོད། གར་ཕེབས་སུ་རི་རྒྱ་ཀླུང་རྒྱ་སྡོམ་པ། སྒོ་བཤས་སྤོང་བར་བསྐུལ་བ། ཁྱད་པར་ཁམས་འདིར་བླ་མ་དང་དགེ་འདུན་ཆེད་དུད་འགྲོ་མང་པོ་གསོད་ནས་མཆོད་པའི་སྲོལ་ངན་མུ་སྟེགས་བྱེད་ཀྱི་ལུགས་དང་འདྲེས་པ་རྣམས་ནན་གྱིས་བཀག་པ་སོགས་ཀྱིས་ཡུལ་ཁམས་ཆོས་ལ་བསྒྱུར། རྗེ་འདི་མཁས་དང་གྲུབ་པའི་གོ་འཕང་མཐོན་པོར་ཕེབས་པས། བསྟན་བཅོས་ཀྱང་ཤིན་ཏུ་མང་པོ་མཛད་ནའང༌། ད་ལྟར་བཞུགས་པ་ནི་ལྟ་སྒོམ་སྤྱོད་པ་དང་སྦྱར་བའི་རང་རྣམ་ཚིགས་སུ་བཅད་པ་ཐར་པ་དང་ཐམས་ཅད་མཁྱེན་པའི་འཇུག་ངོགས། གུ་ཕུ་མ་ཎི་བྱམས་པ་རྒྱ་མཚོས་ཞུ་བསྐུལ་མཛད་པའི་ཕྱག་ཆེན་རྣལ་འབྱོར་བཞིའི་ངེས་དོན་ཟིལ་དངར་རྒྱས་བྱེད། ཨ་མཁར་སྤྲུལ་སྐུས་ཞུས་པའི་ཕྱག་ཆེན་སྔོན་དངོས་ཀྱི་ཁྲིད་རིམ་དེ་ཁོ་ན་ཉིད་ཀྱི་ཐེམ་སྐས་བཅས་པོད་གཅིག་ཙམ་ཡོད། དགུང་ལོ་དྲུག་ཅུ་རེ་གཉིས་པ་༼༡༦༦༩༽ས་བྱའི་ལོ་གསར་གྱི་ཚེས་ལྔ་ལ་སྐུ་གཤེགས་པའི་ཚུལ་བསྟན་ཏོ། །སྐུ་གདུང་ལ་ལྷ་སྐུ་རིང་བསྲེལ་འཁྲུངས་པ་སོགས་ངོ་མཚར་མང་པོ་བྱུང༌། སློབ་མ་ཡང༌། རྒྱ་མཚོ་རྣམ་ལྔའམ་མཚོ་ལྔ་པ་ཞེས་བྱ་བ་ནི། ལོ་རུ་ཤེས་རབ་རྒྱ་མཚོ། དབོན་ཀུན་དགའ་རྒྱ་མཚོ། དགོན་པའི་ངག་དབང་རྒྱ་མཚོ། མ་ཎི་བ་བྱམས་པ་རྒྱ་མཚོ། སེ་ཚའི་སངས་རྒྱས་རྒྱ་མཚོའོ། །ཡང་རྣམ་ཐར་དུ་ལོ་རུ་ཤེས་རབ་རྒྱ་མཚོ་དང་བླ་མ་ཆོས་ལུ་ཟུང་ལ། ལོ་ཆོས་རྣམ་གཉིས་ཞེས་སློབ་མའི་གཙོ་བོར་གསུངས། གཞན་ཡང་ཁམས་སྤྲུལ་རིན་པོ་ཆེ་ཀུན་དགའ་བསྟན་འཕེལ། བླ་མ་ཀརྨ་རྒྱ་མཚོ། བློ་གྲོས་བཟང་པོའི་སྤྲུལ་སྐུ་མེ་འབར་རྡོ་རྗེ། ཨ་མཁར་སྤྲུལ་སྐུ་མི་ཕམ་ཀརྨ་ཕྲིན་ལས། འཁྲུལ་ཞིག་ཕྲིན་ལས་རྒྱ་མཚོའི་དབོན་ཕྲིན་ལས་རིན་ཆེན། བླ་མ་ཀརྨ་ཤེས་རབ། སྟོང་ནག་དབོན་པོ་སོགས་ཁམས་འབྲུག་ཕལ་ཆེར་འདིའི་སློབ་གྲྭ་ཤས་ཆེ་བར་གསུངས། ཡོན་དགེ་རིག་འཛིན་མི་འགྱུར་རྡོ་རྗེས་ཀྱང་རྗེ་འདི་ལས་ཆོས་གསན་པར་སྣང་ངོ༌།། །།
༈ རྗེ་འཛི་སྒར་སྐུ་ཕྲེང་གཉིས་པ་དགེ་ལེགས་མཆོག་གྲུབ་བསྟན་འཛིན་གྱི་རྣམ་ཐར་ནི།
༄༅། །རྣམ་མང་ཚོགས་ཀྱིས་བསྐྲུན་པའི་བྱང་ཆུབ་དབྱིག །
དགེ་ལེགས་མཆོག་སྦྱིན་མཛད་ལ་མཐུ་གྲུབ་པས། །
བསྟན་འཛིན་ཀུན་ལས་ལྷག་པ་འཕགས་པ་ཅན། །
མ་ལུས་སྐྱབས་སུ་གྱུར་ལ་གསོལ་བ་འདེབས། །
ཞེས་གསུངས་པ་ལྟར། རྗེ་འཛི་སྒར་སྐུ་ཕྲེང་གཉིས་པ་དགེ་ལེགས་མཆོག་གྲུབ་བསྟན་འཛིན་གྱི་རྣམ་ཐར་ནི། མདོ་ཁམས་འབྲོག་སྡེ་སྒ་ཡུ་ཤུལ་ཞེས་པར། གདུང་ལྷ་རྗེ་ཞོ་མགར་ཞེས་བླ་མ་དང་ལྷ་རྗེའི་རྒྱུད་བར་མ་ཆད་པར་བྱུང་བའི་ཡབ་ལྷ་རྗེ་ཨ་སྐྱ་དང༌། ཡུམ་ཀླུ་སྐྱིད་གཉིས་ཀྱི་སྲས་སུ་རབ་བྱུང་བཅུ་གཅིག་པའི་ཆུ་བྱི་༼༡༦༧༢༽ལོར་ནང་སོ་དཀོོན་རྒྱལ་སྤྲུལ་སྐུའི་གཅུང་དུ་འཁྲུངས། རྒྱལ་དབང་འབྲུག་པ་མི་ཕམ་དབང་པོའི་ཞལ་སྔ་ནས། ཡབ་ཀྱི་མིང་ལ་ཨ་ཞེས་པ་དང༌། ཡུམ་གྱི་མིང་ཀླུ་ཞེས་བྱ་བ་གཉིས་ཀྱི་སྲས་སུ་འཁྲུངས་ཡོང་ཞེས་ཇི་ལྟར་ལུང་བསྟན་པ་བཞིན་དུ་རྗེ་གོང་མའི་བུ་ཆེན་བླ་མ་ལོ་རུ་ཤེས་རབ་རྒྱ་མཚོ་ནས་ངོས་འཛིན་མཛད། རྒྱལ་དབང་འབྲུག་པ་ནས་ཆེ་འདོན་གཡེལ་གྲགས་སྔ་ན་མི་དགའ་གསུངས་པ་བཞིན་དགུང་ལོ་བདུན་ཐོག་སྒ་ལོ་རུའི་དགོན་དུ་སྤྱན་དྲངས་ཏེ། རེ་ཞིག་དཀྱུས་མའི་ཚུལ་དུ་བཞུགས་ནས་སྐུ་ཡོན་གསན་སྦྱོང་གནང༌། དེ་ནས་བཅུ་གསུམ་བཞེས་ཚེ་བླ་མ་ལོ་རུའི་བཞུགས་གནས་ནམ་མཁའི་སྒང་ཞེས་པ་དེར་ཐོག་མའི་ཆེ་འདོན་མངའ་གསོལ་མཛད། གོང་མའི་སློབ་མ་དབོན་ཀུན་དགའ་རྒྱ་མཚོས་སྤྲུལ་སྐུའི་རྩ་འཛིན་བདག་གཉེར་དེ་ཙམ་མ་མཛད་པར་བརྟེན། བླ་མ་ལོ་ཆོས་ཟུང་རེ་ཐག་ཆོད་དེ། བླ་མ་ཆོས་ལུའི་རང་གནས་འཇོ་ཕག་གྲུའི་ཕུག་གི་གཙུག་ལག་ཁང་དུ་སྤྱན་དྲངས་ཏེ། སེངྒེའི་ཁྲི་ལ་མངའ་གསོལ་ཞིང༌། རང་གི་འདོག་པ་ཐམས་ཅད་ཀུན་ཏུ་བཟང་པོའི་མཆོད་སྤྲིན་དུ་སྤྲུལ་ནས་ཕུལ། དགུང་ལོ་བཅུ་དྲུག་ལ་བླ་མ་ལོ་ཆོས་གཉིས་ཀྱིས་སྒར་ཆས་ཞབས་ཕྱི་འབུལ་རྫས་སོགས་ཀྱི་ཆ་རྐྱེན་སྦྱར་ནས་དབུས་སུ་བྱོན། གོང་ས་རྒྱལ་བ་ལྔ་པ་ཆེན་པོས་མངའ་དབང་བསྒྱུར་བའི་བོད་དབུས་གཞུང་ནས་བླ་ཆེན་གྱི་གོ་གནས་དང་འཇའ་ས་བསྩལ། སྒམ་པོ་ཞབས་དྲུང་བཟང་པོ་རྡོ་རྗེ་ལ་ཡང་ཟབ་དཀོན་མཆོག་སྤྱི་འདུས་ཀྱི་དབང་གསན། བདེ་ཆོས་བླ་མ་ཡབ་སྲས་སོགས་མཇལ་ཞིང་རིམ་པས་བྱར་དུ་ཕེབས། དེར་རྒྱལ་དབང་ཐམས་ཅད་མཁྱེན་ཞབས་མི་ཕམ་དབང་པོའི་ཞལ་མཇལ་ནས། དངོས་འབུལ་རྒྱ་ཆེར་མཛད། གཙུག་ཕུད་ཕུལ་ནས་རབ་ཏུ་བྱུང༌། མཚན་སྔར་ནས་དགེ་ལེགས་མཆོག་གྲུབ་བསྟན་འཛིན་ཞེས་གནང་བར། སླར་ཡང་རྒྱལ་དབང་བསྟན་འཛིན་ཕྲིན་ལས་སུ་གསོལ། རྗེས་གནང་ཉེར་གཉིས་དང༌། དྲག་པོ་ཀཱི་ལ་ཡ་སོགས་ནས་བརྩམས་དབང་ཆོས་རིམ་པར་གསན་ཏེ་ལོ་ཤས་བཞུགས། སླར་ཁམས་སུ་བྱོན། བླ་མ་ཆོས་ལུ་དང་དབོན་ཀུན་དགའ་རྒྱ་མཚོ་གཉིས་ལ་གོང་མ་ནས་བརྒྱུད་པའི་དབང་ཆོས་ཕལ་ཆེར་གསན། འཇོ་ཕུ་དང་བྲག་ལོག་རྣམས་སུ་ཡང་ཤས་རེ་བཞུགས་ཤིང༌། སྐམ་ལུང་དུ་ལོ་མཚམས་དང༌། སྣ་རྡོག་མགོར་ཡང་སྐུ་མཚམས་ཟླ་ཤས་མཛདདེ། སྙིང་པོའི་སྒྲུབ་པ་ལ་རྩེ་གཅིག་ཏུ་གཞོལ། གྲྭ་འཁོར་གསར་རིགས་རྣམས་ཀྱང་རིམ་པས་འདུས། སྒ་སྟོད་དུ་འབུལ་བསྡུད་གནང་བས་ཇ་གསེར་སོགས་གཏོས་ཆེ་བ་བྱུང་བ་རྣམས་བསྣམས་ཏེ། སླར་དབུས་སུ་བྱོན། རྒྱལ་དབང་འབྲུག་པ་ཐམས་ཅད་མཁྱེན་གཟིགས་ཀྱི་སྤྱན་སྔར། བསྙེན་པར་རྫོགས་ཤིང༌། དབང་རྗེས་གནང་གི་རིམ་པ་དུ་མ་དང༌། ཁྱད་པར་དཔལ་ལྡན་ལྷ་མོའི་དབང་བཞི་ཆིག་བརྒྱུད་མ་གནང་ནས་སླར་སྐུ་སྐྱེ་ཕྱི་མ་གསུམ་བཞིས་དུས་ཡར་འབུལ་དགོས་གསུངས། གཞན་ཡང་ཆོས་འབྱུང་བསྟན་པའི་པདྨོ་རྒྱས་པའི་ཉིན་བྱེད་ལ་ལྗགས་བཤད་ཞིབ་བཀྲོལ་གྱིས་མཚོན་ཀུན་མཁྱེན་བཀའ་འབུམ་ཡོངས་རྫོགས་ཀྱི་ལུང་ཁྲིད་དང༌། ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར་ཉམས་ཁྲིད་དུ་གནང་བས། ཐུགས་རྒྱུད་བདེན་འཛིན་གྱི་འཆིང་བ་ལས་རྣམ་པར་གྲོལ་ཏེ། ཆོས་བརྒྱད་མགོ་བོ་སྙོམས་པའི་རྟོགས་པ་བརྙེས། ཙ་རིའི་ཞབས་སྐོར་ལ་ཕེབས་དུས་སུ་ལྟས་ངོ་མཚར་ཅན་དུ་མ་དང་དག་པའི་གཟིགས་སྣང་དཔག་མེད་ཤར། ཁྱད་པར་གསར་མ་ཡང་མཛོད་དུ་འབྱོན་དུས་རྒྱལ་དབང་མཆོག་གིས་དཔོན་སློབ་གཉིས་བྱང་ཆུབ་མ་ཐོབ་བར་དུ་འབྲལ་བ་མེད་པར་ཞལ་གྱིས་བཞེས། སྐུ་ཞབས་སུ་ལོ་ངོ་གསུམ་ཙམ་བཞུགས་ནས། ཁམས་སུ་འབྱོན་ཁར་གདན་མཐོ་བ་ཞིག་ལ་བཞུགས་སུ་བཅུག་ཅིང༌། ཐམས་ཅད་མཁྱེན་པ་ཉིད་ཞལ་ཡར་ཕྱོགས་ནས་བཞུགས་པ་སོགས་མངའ་གསོལ་ཚད་ལས་བརྒལ་བར་མཛད། རྒྱལ་དབང་མཆོག་ལ་ཞལ་སློབ་མང་ཡང་རྟོགས་པ་དོན་གྱི་བཀའ་བབ་ཅིང་ཐུགས་ཀྱི་ཐིག་ལེ་ལྟ་བུ་ནི་འདི་ཉིད་ཡིན་ཏེ། ཐུགས་ཀར་ཕྱག་མཛུབ་ཀྱིས་ནན་ནན་དང་སྦྲགས་ཁམས་པ་བསོད་ནམས་སྤྲུལ་སྐུ་ནི་ང་རང་གི་ཁོག་པའི་སྙིང་འདི་འདྲ་འདྲ་ཡིན། འདི་ལ་ངེས་དོན་གྱི་ཉམས་ལེན་བཟང་པོ་ཡོད་ཅེས་ཡང་ཡང་བཀའ་བསྩལ་པ་དང༌། དཔལ་ལྡན་ལྷ་མོའི་གསང་སྒྲུབ་ཀྱི་དབང་བཞི་ཆིག་བརྒྱུད་མ་ཡང་རྗེ་འདི་ལ་གནང་བའི་ཕྱིར་རོ། །དེ་ནས་ཁམས་སུ་ཕེབས་ཤིང༌། བླ་མ་ལོ་ཆོས་ཟུང་གཤེགས་པའི་ཞུགས་འབུལ་དང་གཟིམས་མལ་སྐུ་འདྲའི་རབ་གནས་སོགས་དགོངས་རྫོགས་རྣམས་ལེགས་པར་བསྒྲུབས། རྗེ་ཁམས་སྤྲུལ་ཀུན་དགའ་བསྟན་འཛིན་ལས། བཀའ་འགྱུར་གྱི་ལུང༌། དབང་རྡོ་རྗེ་འཕྲེང་བ་གསན་ཅིང༌། ཡབ་སྲས་འདི་གཉིས་མཇལ་འཕྲད་ཆེས་མང་ཞིང༌། ཐུགས་ཡིད་གཉིས་སུ་མེད་པར་གྲགས། གཞན་ཡང་སྟག་ལུང་མ་རིན་པོ་ཆེ། འབྲི་གུང་ཞབས་དྲུང༌། ཀརྨ་པ་ཞྭ་དམར་ནག །རྡོར་བྲག་ཞབས་དྲུང༌། སྒམ་པོ་ཞབས་དྲུང༌། གཏེར་སྟོན་འཛམ་གླིང་རྡོ་རྗེ། སྤྲུལ་སྐུ་རྣམ་གསུམ་སོགས་གངས་ཅན་གྱི་སྐྱེས་ཆེན་དུ་མའང་འབུལ་ཞབས་ཀྱིས་མཉེས་པར་མཛད་ནས། དབང་ཆོས་འབྲེལ་བ་མང་དུ་གསན། དགུང་ལོ་སོ་གཅིག་ལ་ལྡེམ་ཆེན་གྱི་ཡར་ཞོལ་དུ་ཆོས་ཁྲི་བརྩིགས་ནས། སྐྱ་སེར་གྱི་འདུས་པ་མང་པོ་ལ་ཕྱག་ཆེན་གྱི་ཁྲིད་རྒྱས་པ་དང༌། རྒྱབ་ཆོས་སུ་པད་དཀར་ཆོས་འབྱུང་དང་གོང་མའི་བཀའ་འབུམ་གྱི་ལུང༌། མི་འཁྲུགས་པའི་དབང་སོགས་བཀའ་ཆོས་རྒྱ་ཆེར་གནང༌། གཞན་ཡང་སྟོད་སྨད་ཀྱི་ཡུལ་རིས་དུ་མར་ཕེབས་ནས་སྐུ་མཚམས་དང་བསྟན་འགྲོའི་དོན་སྤེལ་མར་མཛད། རབ་བྱུང་བཅུ་གཉིས་པའི་ཆུ་འབྲུག་༼༡༧༡༢༽ལོར་འཛི་ཡུལ་ལྡེམ་པོ་ཆེའི་ཞོལ་དུ་གཙུག་ལག་ཁང་གི་རྨང་བཏིང་ཞིང༌། རྒྱལ་དབང་མི་ཕམ་དབང་པོ་ནས། སྤྱན་དམིགས་གཏད་པའི་འཐོར་ནས་བསྩལ་བ་དང་ཆབས་ཅིག །སྒྲུབ་བརྒྱུད་ཕོ་བྲང་ཞེས་མཚན་གསོལ། གཙུག་ལག་ཁང་ལེགས་པར་གྲུབ་པའི་རབ་གནས་ལ་རྗེ་ཀུན་དགའ་བསྟན་འཛིན་སྤྱན་དྲངས་ཤིང༌། རྗེ་དེ་ཉིད་ནས་རྗེ་མི་ལའི་སྐུ་བརྙན་ཀརྨ་པ་ཞྭ་དམར་མཁའ་སྤྱོད་དབང་པོས་ཀ་རུའི་རྡོ་ལ་ཕྱག་བཟོ་གནང་བ་དང༌། ཀ་པཱ་ལ་དུམ་བུ་གཅིག་པ་གསེར་མདོག་མ་ཁྱད་ཅན་སོགས་གནང་སྐྱེས་བཟང་པོ་དང་བཅས་བརྟན་བཞུགས་བསྩལ། ཕར་ཡང་དངོས་ནོར་གྱི་བརྒྱ་འབུལ་གྱ་ནོམ་པ་མཛད། དེ་ནས་རྗེ་འབྲུག་པའི་གདན་ས་བྱམས་ཆེན་ཆོས་གླིང་ནས་གྲྭ་པ་རྣམས་ཀྱིས་དབྱངས་རོལ། དུང་རྒྱ་གླིང༌། གཏོར་བཟོ་སོགས་རིན་ཆེན་ཕྲེང་བའི་ཆོ་ག་ཕྱག་ལེན་ཐམས་ཅད་དཔྱིས་ཕྱིན་བསླབས་ཏེ། དགོན་པར་སྒྲུབ་མཆོད་དུ་མ་གསར་དུ་ཚུགས། རྗེ་བསོད་ནམས་རྒྱ་མཚོ་ནས་བརྒྱུད་པའི་སྔོན་ཚོགས་བརྒྱའི་སྐབས་ཀྱི་ཕྱག་ལེན་ཡོད་རིགས་ལ་ཁམས་ལུགས་དང༌། ཕྱིས་སུ་བོད་དབུས་ནས་སྦྱངས་པའི་ཕྱག་སྲོལ་འདི་རིགས་ལ་བོད་ལུགས་ཞེས་གྲགས། དེ་ནས་བཟུང་དབུས་ཀྱི་གདན་ས་དང་དགོན་མ་བུའི་འབྲེལ་བ་བྱུང༌། དགོན་མ་བུའི་འབྲེལ་བ་ནི། བླ་སློབ་ཀྱི་འབྲེལ་བ་ལྟར་གང་ཟག་སྒེར་རྐྱང་པས་མ་ཡིན་པར། ཚོགས་པའི་འབྲེལ་བ་ཡིན་པས། བུ་དགོན་གྱི་བྱེད་སྒོ་རྣམས་མ་དགོན་གྱི་སྲོལ་ལྟར་བྱེད་དགོས་པ་ཞིག་ལ་བཤད། དུས་དེ་ཙ་ན་དབུས་ནས་སྒར་བདེ་གཉིས་སྡེ་གཟར་ཕྲན་བུ་བྱུང་བའི་སྐབས་ཡིན་པས། རྗེ་འདི་ཉིད་རྒྱལ་དབང་འབྲུག་པ་དང་འབྲེལ་འདྲིས་ཆེ་བའི་དབང་གིས་དགོན་པ་གསར་དུ་ཕྱག་བཏབ་རྗེས་འབྲུག་པའི་གདན་ས་གཙོ་བོ་གསང་གླིང་གི་ཁོངས་སུ་གཏོགས་པའི་ཐུན་མོང་མ་ཡིན་པའི་དགོན་ལག་ཞིག་ཏུ་གྱུར། སྐུ་དུས་འདིར་རང་དགོན་དུ་བཀའ་འགྱུར་གསར་བཞེངས་དང༌། དཔལ་ལྡན་འབྲུག་པའི་འཁྲུངས་རབས་བདུན་ཐང༌། གནས་བཅུ་གྲ་ཐང་ཉེར་གསུམ། མགོན་མང་སྐོར་གྱི་ཞལ་ཐང༌། བྱར་ཡུལ་སྔགས་གྲྭའི་ནང་རྟེན་སྔོན་སྤྲུལ་སྐུ་མཚོ་སྐྱེས་རྡོ་རྗེས་བཞེངས་པའི་དཀར་བརྒྱུད་གསེར་འཕྲེང་ཁྱད་འཕགས་ཅན་དེ་ལ་མ་ཕྱི་གནང་ནས་ལྷ་རིགས་འགའ་ཞིག་ཁ་བསྐངས་བཅས་པ་སོགས་རྟེན་དང་བརྟེན་པ་གསར་དུ་བཞེངས། རྗེ་འདི་དཀོན་མཆོག་ལ་བཀུར་སྟི་ཤིན་ཏུ་ཆེ་བས། གཞན་གྱིས་འབག་རྩོག་སོགས་ཕྲན་བུ་བྱེད་པ་གཟིགས་ནའང་ཧ་ལས་པ་ལྟར་གནང་ཞིང་ནན་གྱིས་འགོག་ཅིང༌། བླ་མ་སུ་འདྲ་དང་མཇལ་ཡང་གོང་དུ་བཀུར་བ་གནང༌། ཐམས་ཅད་མཁྱེན་པའི་གྲྭ་རིགས་སུ་གཏོགས་ཚད་ལ་ཕྱག་ལེན་མཛད་ཅིང༌། སེར་གོས་གོན་ཙམ་གྱི་བྱ་བྲལ་བ་ཡན་ཆད་ལ་དབུ་དུད་པ་དང་ཞེ་ས་གནང་བ་སོགས་དཔལ་ལྡན་འབྲུག་པའི་ཆེ་བ་རྣམ་གསུམ་ཐུགས་དམ་གྱི་མཐིལ་དུ་མཛད་པར་གྲགས། ལྐོག་གྱུར་མཁྱེན་པ་དང༌། ནད་པ་ཤི་བ་ལྟར་གྱུར་ཚེ་སྐྲ་ནས་འཐེན་པས་སོས་པ་བྱུང་བ་སོགས་གྲུབ་པའི་རྟགས་ཀྱང་མང་པོ་མངའ། དབུས་ཀྱི་གདན་སར་འབུལ་བསྙེན་ཐེངས་མང་དང༌། ལོ་རུ་དགོན་ལ་མདོ་མང་སྐོར་གནང་བ་དང༌། རང་གི་གཅེན་ནང་སོ་དཀོན་མཆོག་ཕྲིན་ལས་བཟང་པོ་ལ་འདུལ་བ་བཅས་ཀྱི་གསུང་རབ་མང་པོའི་གནང་སྐྱེས་བསྩལ་ཅིང༌། དེའི་ཡང་སྲིད་རྩ་འཛིན་དང་གདན་ས་རོང་རེ་ཁེ་རྡོ་རྗེ་རྫོང་དུ་ཁྲི་འདོན་གནང་བ་སོགས་ཀྱི་གཟིགས་བསྐྱངས་མཛད། དེ་ནས་དགུང་ལོ་ཞེ་བརྒྱད་པ་ས་ཕག་༼༡༧༡༩༽ལོའི་ནག་ཟླའི་གནམ་གང་འཕར་བའི་ཚེས་ཕྱི་མའི་དགུང་མོར་ཞི་བའི་དབྱིངས་སུ་གཤེགས་སོ། །སློབ་མ་ནི། དབོན་མཁས་གྲུབ་དགེ་ལེགས་རིན་ཆེན་དང༌། རྟོགས་ལྡན་དཔལ་ལྡན་དབང་ཕྱུག་སོགས་མང་པོ་བྱུང་ངོ༌། །
༈ རྗེ་འཛི་སྒར་སྐུ་ཕྲེང་གསུམ་པ་མི་ཕམ་ཕྲིན་ལས་དཔལ་འབྱོར་གྱི་རྣམ་ཐར་ནི།
༄༅། །མི་ཤིགས་ཏིང་འཛིན་བྱེ་བར་དབང་བའི་མཐུས། །
བདུད་ཀུན་ཕམ་མཛད་ཕྲིན་ལས་དཔལ་འབྱོར་བ། །
ཁམས་གསུམ་སྐྱེ་འགྲོས་བཏུད་པའི་མགོན་པོ་ནི། །
ཡོངས་ཀྱི་བླ་ན་འཕགས་ལ་གསོལ་བ་འདེབས། །
ཞེས་གསུངས་པ་ལྟར། རྗེ་འཛི་སྒར་སྐུ་ཕྲེང་གསུམ་པ་མི་ཕམ་ཕྲིན་ལས་དཔལ་འབྱོར་གྱི་རྣམ་ཐར་ནི། ལྷ་ཐོག་དཔོན་པདྨ་དབང་གི་སྲས་སུ་རབ་བྱུང་བཅུ་གཉིས་པའི་ལྕགས་བྱི་༼༡༧༢༠༽ལོར་འཁྲུངས། དགུང་ལོ་བཞིར་ཕེབས་སྐབས། རྒྱལ་དབང་བདུན་པ་དཀར་བརྒྱུད་ཕྲིན་ལས་ཤིང་རྟས་གོང་མའི་ཡང་སྲིད་དུ་ངོས་འཛིན་གསལ་པོར་མཛད། དགུང་ལོ་བདུན་པ་ལ་གདན་སར་སྤྱན་དྲངས་ཤིང་མངའ་གསོལ། རིམ་གྱིས་དབུས་སུ་ཕེབས་ནས་རྒྱལ་དབང་འབྲུག་པ་བདུན་པའི་ཞབས་དྲུང་དུ་དབང་ཆོས་ཀྱི་རིམ་པ་མང་པོ་གསན། ཙ་རི་ཅིག་ཅར་དུ་སྐུ་མཚམས་ལ་བཞུགས་དུས། གཏོར་སྒམ་གྱི་ཐོག་ཏུ་དཔལ་ལྡན་ལྷ་མོ་སྐུ་རྒྱན་རྣམས་ཀྱི་ཁྲོབ་སྒྲ་དང་བཅས་མངོན་སུམ་དུ་བཞུགས་པའི་གཟིགས་སྣང་བྱུང༌། མཚན་ལམ་དུའང་དག་པའི་ཞིང་གཟིགས་པ་བྱུང་ཚུལ་གསུངས་པ་རྣམས་ནི་བརྗོད་ཀྱིས་མི་ལང༌། གཞན་གྱིས་མཐོང་བ་ཡང་སེར་བ་བྱུང་བའི་ཚེ། སྐུ་སྲུང་གི་ཕུར་པ་གདེང་བར་མཛད་པ་ལས་ཧྲེམ་སྒྲ་དང་བཅས་ཏེ་མེ་འབར་བར་མཐོང་བ་སོགས་ངོ་མཚར་ཅན་ཞིག་ནའང༌། གདུལ་བྱ་བསོད་ནམས་དམན་པའི་སྣང་ངོར། སྐུ་གཅོང་དམ་པོས་ཟིན་པ་རིམ་ཐུ་ནས། སྒ་ཉག་ཏུ་ཕེབས་རྩིས་ཀྱིས་ཆིབས་ཁ་བསྒྱུར་བའི་ལམ་དུ་དགུང་ལོ་ཉེར་གཅིག་པ་ལྕགས་སྤྲེལ་༼༡༧༤༠༽ལོའི་བོད་ཟླ་བཞི་པའི་ཉི་ཤུ་ལ་སྐུ་གཤེགས་སོ། །གདུང་བཞུ་བའི་ཚེ་འཇའ་སྤྲིན་དར་ཁྲ་བརྐྱངས་པ་ལྟར་རི་རྩེ་ཕན་ཚུན་སྦྲེལ་ཉེ་ཤར་བ་སོགས་ངོ་མཚར་བ་བྱུང་ངོ༌། །
༈ རྗེ་འཛི་སྒར་བཞི་པ་རིག་འཛིན་རྡོ་རྗེ་དྲག་པོ་ཀརྨ་ཕྲིན་ལས་རྣམ་རྒྱལ་གྱི་རྣམ་ཐར་ནི།
༄༅། །གྲུབ་པ་ཡོངས་ཀྱི་གཙུག་ཏོར་རྒྱན་འོས་པའི། །
ཆེ་མཆོག་རིག་འཛིན་པདྨའི་ཐུགས་རྗེའི་གཟུགས། །
སྲིད་ཞིའི་སྤྱི་དཔལ་ནུས་ལྡན་དྲག་པོ་རྩལ། །
འཁོར་ལོའི་མགོན་པོ་བླ་མར་གསོལ་བ་འདེབས། །
ཞེས་གསུངས་པ་ལྟར། རྗེ་འཛི་སྒར་བཞི་པ་རིག་འཛིན་རྡོ་རྗེ་དྲག་པོ་ཀརྨ་ཕྲིན་ལས་རྣམ་རྒྱལ་གྱི་རྣམ་ཐར་ནི། སྒ་བེ་རི་དཔོན་ཇོ་བོ་འབུམ་བྱ་བའི་སྲས་སུ༼༡༧༤༠༽རབ་བྱུང་བཅུ་གཉིས་པའི་ལྕགས་སྤྲེལ་ལོར་དགེ་མཚན་དུ་མ་དང་བཅས་ཏེ་སྐུ་འཁྲུངས། སྨྲ་མཁྱེན་ཙམ་ནས་ང་འབྲུག་པ་བསོད་ནམས་རྒྱ་མཚོ་ཡིན་སོགས་སྔོན་གནས་རྗེས་དྲན་དང༌། མངོན་ཤེས་དུ་མ་གསུང༌། རྒྱལ་དབང་འབྲུག་པ་ཕྲིན་ལས་ཤིང་རྟ་དང༌། ཀཿཐོག་རིག་འཛིན་ཆེན་པོ་དགོངས་མཐུན་གྱིས་གོང་མའི་སྐུ་སྐྱེ་འཁྲུལ་མེད་དུ་ལུང་བསྟན། མཚན་མི་ཕམ་ཕྲིན་ལས་རྒྱ་མཚོར་གསོལ། དགུང་ལོ་བརྒྱད་པ་ལ་གདན་སའི་ཁྲིར་མངའ་གསོལ་ཞུས། དགུང་ལོ་བཅུ་གསུམ་ལ་དབུས་སུ་ཕེབས་ནས་འབྲུག་པ་ཐམས་ཅད་མཁྱེན་པའི་ཞལ་སྔ་ནས་སྨིན་གྲོལ་གྱི་རིམ་པ་གསན་བཞེས་དང༌། ཁྲོ་ཕུ་མཁན་ཆེན་ཤེས་རབ་རྒྱ་མཚོའི་མདུན་ནས་ཐུན་མོང་དང་ཐུན་མོང་མ་ཡིན་པའི་རིག་གནས་ལ་སྦྱངས་པ་མཛད། དགུང་ལོ་བཅོ་ལྔ་ལ་དཔལ་ཙ་རི་ཏྲར་ཕེབས་པས། ཕེབས་ལམ་ཀུན་ཏུ་འཇའ་འོད་ཀྱིས་མདུན་བསུས་ཤིང་ཡ་མཚན་པའི་ལྟས་ཁོ་ན་བྱུང༌། དེར་སྐུ་མཚམས་མཛད་པའི་མནལ་ལམ་དུ་ཅིག་ཆར་དམར་པོ་ཡིན་ཟེར་བའི་ཁྱེའུ་ཤིན་ཏུ་མཛེས་པ་ཞིག་གིས། རང་བྱུང་འཕགས་པའི་སྐུ་དེ་ཕུལ་ནས། ཁྱེད་རང་སྔོན་བོད་རྒྱལ་པོའི་དུས་རྟེན་འདི་འབྲལ་སྤང་ཡིན། ཨོ་རྒྱན་པདྨའི་ཕ་ནོར་བུ་ལ་འཕྲོད་པ་ཡིན། ལོ་གསུམ་ལ་གསང་རྒྱ་གྱིས། དེ་ནས་ཀུན་ལ་ངོམ། ལུས་དང་གྲིབ་མ་བཞིན་མི་འབྲལ་བར་མཛོད་ཟེར། མནལ་སད་པ་དང་སྔོན་གནས་ཐུགས་ལ་ལྷང་གིས་ཤར་བར་བྱུང༌། དེ་འཕྲལ་འཕགས་པ་སེང་གེ་སྒྲའི་སྐུ་རྟེན་དེ་རྐྱེན་གང་ཡང་མེད་པར་གཉེར་མགོན་པོ་བྱ་བས་ཕུལ། ཟབ་མོའི་གཏེར་ཁ་བཞེས་པའི་ཐོག་མར་འཕགས་མཆོག་སེང་གེ་སྒྲའི་ཆར་ཆོག་ཐུགས་ལ་ཤར་ཅིང༌། ལོ་དེར་ཡུལ་ཕྱོགས་ཀུན་ཆར་པ་ལ་མཐུ་རྡུགས་པའི་དུས་ཡིན་ཀྱང༌། ཆར་ཆོག་དེ་རྗེ་ཉིད་ཀྱིས་ཅུང་ཟད་རེ་གནང་བས་ཆར་གྱི་རྒྱུན་བཟང་པོ་བབས་པ་བྱུང༌། དེར་ལོ་ཤས་བཞུགས་ནས། སླར་ཁམས་སུ་ཕེབས། དགུང་ལོ་ཉེར་གསུམ་ལ་བླ་མ་དམ་པ་ཧྱ་གྲྀ་ཝ་ནཱ་ཐ་ལ་དབང་ཞུས་ན་སྙམ་སྐབས་སུ། གཟིམས་ལམ་ན་ཨོ་རྒྱན་ཆེན་པོ་དངོས་ལ་དངུལ་གྱི་མཎྜལ་ལ་འབྲས་དཀར་གྱི་ཚོམ་བུ་བཀོད་ནས། ཕུར་པའི་དབང་ཞུས་པ་སོགས་ཤིན་ཏུ་ལྟས་བཟང་པོ་བྱུང་བས་བསྐུལ་ཏེ། དཔལ་སྤུངས་སུ་བྱོན། གཏེར་ཆེན་རོལ་བའི་རྡོ་རྗེའི་རྣམ་འཕྲུལ་རྗེ་རིག་འཛིན་རྟ་མགྲིན་མགོན་པོའི་ཞལ་ཐོག་མར་མཇལ། རཏྣ་གླིང་པའི་གཏེར་བྱོན་ཕུར་པ་ཡང་གསང་བླ་མེད་ཀྱི་དབང་ལུང་གསན། རྗེ་དེ་ཉིད་ལའང་ལུང་བསྟན་བྱུང་བ་དང་རྗེས་སུ་མཐུན་པར། གུ་རུ་དྲག་པོ་དང༌། དཔལ་རྡོ་རྗེ་གཞོན་ནུ་གཉིས་ལྷ་སྐལ་དུ་ཕོག །གསང་བའི་མཚན་རྡོ་རྗེ་དྲག་པོ་ཕྲིན་ལས་འདུས་པ་ལས་རབ་བདེ་བ་རྩལ་ཞེས་གསོལ། རིམ་བཞིན་རོལ་པའི་རྡོ་རྗེའི་གཏེར་བྱོན་ཡོངས་སུ་རྫོགས་པ་བཅས་སྨིན་གྲོལ་དཔག་ཏུ་མེད་པ་ཞུས། སི་ཏུ་པཎ་ཆེན་ཆོས་ཀྱི་འབྱུང་གནས་སྤྱན་སྔར་དགེ་ཚུལ་དང་དགེ་སློང་དུ་བསྒྲུབས། མཚན་ཀརྨ་བཀའ་བརྒྱུད་ཕྲིན་ལས་རྣམ་རྒྱལ་རྒྱས་པའི་སྡེ་ཞེས་གསོལ། མདོ་རྒྱུད་རིག་གནས་དང་བཅས་པའི་བཀའ་དྲིན་བསྐྱངས། གཞན་ཡང་ཡོངས་འཛིན་འཇམ་དཔལ་དཔའ་བོ། ཁམས་སྤྲུལ་བསྟན་འཛིན་ཆོས་ཀྱི་ཉི་མ། གྲུ་གུ་ཆོས་རྒྱལ་རྒྱ་མཚོ། དཔའ་བོ་གཙུག་ལག་དགའ་བ་སོགས་ལ་ཚུལ་བཞིན་བསྙེན་པས། མཁས་བཙུན་གྲུབ་པའི་ཕུལ་དུ་ཕྱིན་པར་གྱུར། ཁྱད་པར་སློབ་དཔོན་སངས་རྒྱས་གཉིས་པ་མ་ཧཱ་གུ་རུ་པདྨ་ཀཱ་རས་རྗེས་སུ་བཟུང་ནས་མཁྱེན་བརྩེ་ནུས་གསུམ་ལ་དབང་ཐོབ་ཅིང༌། གཏེར་ཆེན་བརྒྱ་རྩའི་ཡ་གྱལ་དུ་གྲགས། རྒྱལ་དབང་བདུན་པའི་ཡང་སྤྲུལ་ཀོང་ཡུལ་འབྲུག་ཆོས་ལྡིང་དང་ཉེ་བར་འཁྲུངས་ཚུལ་དཔལ་ལྡན་ལྷ་མོས་ལུང་བསྟན་གནང་བ་བཞིན་ཕྱིས་མངོན་དུ་གྱུར། དེ་བཞིན་རྒྱལ་དབང་འབྲུག་པ་རིན་པོ་ཆེས་བཀའ་ནན་ལྟར་ཡོངས་འཛིན་མཆོག་སྤྲུལ་འཁྲུལ་བ་དང་བྲལ་བའི་ལུང་བསྟན་གནང༌། གཞན་ཡང་རྗེ་ཉིད་ཀྱིས་ངོས་འཛིན་གནང་བའི་སྤྲུལ་པའི་སྐུ་ཡང་དཔལ་ཡུལ་ཁྲིར་བཞུགས་ཀརྨ་བཀྲ་ཤིས་ཀྱི་སྤྲུལ་སྐུ། རི་བོ་ཆེའི་འཕགས་མཆོག་རིན་པོ་ཆེ་ངག་དབང་བཀྲ་ཤིས་གྲགས་པ་རྒྱལ་མཚན་གྱི་སྤྲུལ་སྐུ། རྗེ་ཆོས་ལུ་སྤྲུལ་སྐུ། ལོ་རི་སྤྲུལ་སྐུ། དྷི་ཁྱིམ་སྤྲུལ་སྐུ། རྡོ་རྗེ་རྫོང་པའི་སྤྲུལ་སྐུ། མཁར་དམར་སྤྲུལ་སྐུ། ཁྲོ་རུ་སྒྲུབ་བརྒྱུད་སྤྲུལ་སྐུ། དྲུང་རམ་སྤྲུལ་སྐུ། རྒྱུན་ནེ་སྤྲུལ་སྐུ། གནས་མདོ་ཆོས་གྲུབ་སྤྲུལ་སྐུ། མཛེས་དགོན་སྤྲུལ་སྐུ། རི་མགོ་བྱང་ཆུབ་སྤྲུལ་སྐུ། སིབ་དགོན་སྤྲུལ་སྐུ་སོགས་ཤིན་ཏུ་མང་ངོ༌། །རྒྱལ་དབང་བརྒྱད་པ་ཀུན་གཟིགས་ཆོས་ཀྱི་སྣང་བས་ཀྱང་སྨིན་གྲོལ་དུ་མ་གསན་ཏེ། དབུའི་རིགས་བདག་ཏུ་བཞེས། རྒྱལ་དབང་ཀརྨ་པ་བདུད་འདུལ་རྡོ་རྗེ་དང༌། རྗེ་ཞྭ་དམར་བཅུ་པ་ཆོས་གྲུབ་རྒྱ་མཚོར་དབང་ལུང་སྤེལ་མར་གསན་བཞེས་མཛད། དཔལ་སྤུངས། དཔལ་ཡུལ། རི་བོ་ཆེ། ཟུར་མང༌། སྐྱབས་ཆེ། ཁྲོ་རུ། རྫ་པད་སྙིང༌། གླིང་བསྟན་འཕེལ་སོགས་ཁམས་ཕྱོགས་ཀྱི་དགོན་སྡེ་ཆེ་ཆུང་ཕལ་ཆེ་བས་གདན་དྲངས་ཏེ། དེ་དག་གི་བླ་སྤྲུལ་ཡོངས་ལ་སྨིན་གྲོལ་བདུད་རྩིའི་ཆོས་ཆར་ཡང་ཡང་ཕབ་སྟེ། མཚན་སྙན་དང་མཛད་ཕྲིན་གྱིས་བོད་ཡུལ་ཁྱབ། གདན་སར་གཙུག་ལག་ཁང་དང༌། གསེར་ཟངས་ལས་གྲུབ་པའི་སངས་རྒྱས་སྟོང་སྐུ། དཔལ་ཆེན་རྡོ་རྗེ་གཞོན་ནུའི་བློས་བསླངས་སོགས་རྟེན་གསུམ་ཁྱད་འཕགས་དུ་མ་བཞེངས། སྙན་འཇེབས་ལྡན་པའི་བཀའ་རྩོམ་དང༌། བྱིན་ཆེན་འབེབས་པའི་དགོངས་གཏེར་སྐོར་པོད་ཆེན་དུ་མ་བཞུགས། མཐར་གདུལ་བྱ་རྟག་འཛིན་ཅན་གྱི་ངོར། དགུང་ལོ་ང་བརྒྱད་པ་མེ་སྦྲུལ་༼༡༧༩༧༽ལོའི་བོད་ཟླ་བདུན་པའི་དམར་ཕྱོགས་དཔའ་བོ་མཁའ་འགྲོ་རང་བཞིན་གྱི་འདུ་བའི་དུས་ཆེན་ཉེར་ལྔའི་ཐོ་རེངས་ཙམ་དུ། གངས་ཅན་ལྗོངས་ཀྱི་གདུལ་བྱ་སྤྱི་མཐུན་གྱི་སྣང་ངོར། སྤྲུལ་པའི་དཀྱིལ་འཁོར་ཆོས་དབྱིངས་ཆེན་པོའི་ཀློང་དུ་བསྡུ་བའི་ཚུལ་བསྟན་ཏོ། །སློབ་མ་ཡང་རྒྱལ་དབང་བརྒྱད་པ་ཀུན་གཟིགས་ཆོས་ཀྱི་སྣང་བ། མཐུ་ཆེན་ལྔ་པ་འཇམ་དཔལ་རྡོ་རྗེ། བཀའ་བརྒྱད་སྤྲུལ་སྐུ་ཕྲིན་ལས་ཡར་འཕེལ། འབྲུག་པ་སྐྱིད་སྦུག་སྤྲུལ་སྐུ་ཀརྨ་ཚུལ་ཁྲིམས་དར་རྒྱས། འབྲུག་པ་ཆོས་ལུ་སྤྲུལ་སྐུ། ལོ་རུ་སྤྲུལ་སྐུ། གྲུ་གུ་ཆོས་རྒྱལ་སྤྲུལ་སྐུ། གསང་བདག་རྣམ་རོལ་ཉིད་ཀྱི་རྒྱལ་ཚབ་ཆོས་སྐྱོང་སྐུ་རྟེན་སྤྲུལ་སྐུ་ཚེ་དབང་བསྟན་འཛིན་དཔལ་བཟང་སོགས་རང་ལུགས་དང༌། གཞན་ཡང་སློབ་མའི་གཙོ་བོར་གྱུར་པ་ཀྭོན་ཏིང་ཏཱ་ཡི་སི་ཏུ་དཔལ་འགྱུར་མེད་བསྟན་འཛིན་ཕྱོགས་ལས་རྣམ་གྲོལ་པདྨ་ཉིན་བྱེད་དབང་པོའི་སྡེ་མཆོག་དང༌། རྗེ་དབོན་མཆོག་གི་སྤྲུལ་སྐུ་ཀརྨ་རིན་ཆེན། དཔའ་བོ་རིན་པོ་ཆེ་གཙུག་ལག་ཆོས་ཀྱི་རྒྱལ་པོ། རྗེ་དྲུང་ཀརྨ་འཆི་མེད་དང་ཚེ་དབང་བདེ་ཆེན། ཟུར་མང་གར་དྲུང་གཉིས། ཀརྨ་ཆགས་མེད་ཀྱི་སྤྲུལ་སྐུ་ཀརྨ་ངེས་དོན་བསྟན་འཛིན་རྒྱལ་པོ། གནས་མདོ་བླ་མ་གྲུབ་དབང་ཀརྨ་ཡན་ལག་དང་རྒྱ་མཚོ། ཀརྨ་བདེ་ཆེན་སྙིང་པོ། སྐྱོ་བྲག་བསྟན་སྙིང་སྤྲུལ་སྐུ་ཀརྨ་བསྟན་འཛིན་རྣམ་རྒྱལ། འབྲོང་པ་ལྷུན་གྲུབ་རབ་བརྟན། འདོད་དཔལ་མཁན་ཆེན་སྐལ་བཟང་ཕྲིན་ལས་ཡར་འཕེལ། ཟུར་མང་ཆོས་རྗེ་ཀརྨ་གྲུབ་མཆོག་དགེ་ལེགས་རབ་རྒྱས་སོགས་དེ་དུས་ཀྱི་ཀར་འབྲུག་རྙིང་གསུམ་གྱི་བསྟན་འཛིན་ཕལ་མོ་ཆེ་རྗེ་འདི་ཉིད་དང་ཆོས་ཀྱིས་འབྲེལ་བའི་སློབ་རིགས་སུ་གྱུར་པའི་ཚུལ་ཞིབ་པ་ནི་རྗེ་འདིའི་རྣམ་ཐར་དད་གསུམ་འདབ་སྟོང་བཞད་པའི་ཉིན་བྱེད་དུ་གསལ་ལོ། །
༈ རྗེ་འཛི་སྒར་སྐུ་ཕྲེང་ལྔ་པ་མི་ཕམ་ཆོས་ཀྱི་ཉི་མའི་རྣམ་ཐར་ནི།
༄༅། །གང་འདུལ་བརྩེ་བའི་རོལ་པ་སྟོན་པ་ལ། །
སྣ་ཚོགས་ཕྲིན་ལས་རྒྱ་མཚོའི་མཛོད་བཟུང་སྟེ། །
བསྟན་འགྲོ་ཡོངས་ལ་ཕན་བདེའི་དཔལ་སྦྱིན་མཁན། །
མི་ཕམ་ཆོས་ཀྱི་ཉི་མར་གསོལ་བ་འདེབས། །
ཞེས་གསུངས་པ་ལྟར། རྗེ་འཛི་སྒར་སྐུ་ཕྲེང་ལྔ་པ་མི་ཕམ་ཆོས་ཀྱི་ཉི་མའི་རྣམ་ཐར་ནི། ཁམས་ཀརྨ་དགེ་རུ་རྗེ་གཏུགས་ཚང་དུ། རབ་བྱུང་བཅུ་གསུམ་པའི་ས་རྟ་༼༡༧༩༨༽ལོར་སྐུ་འཁྲུངས། རྒྱལ་དབང་འབྲུག་པ་ཀུན་གཟིགས་ཆོས་ཀྱི་སྣང་བ་མཆོག་ནས་འཁྲུལ་མེད་རྡོ་རྗེའི་ཚིག་གིས་ངོས་འཛིན་གསལ་བར་མཛད། སྐུ་འཁྲུངས་པ་ནས་བཟུང་རྒྱལ་སྲས་བྱང་ཆུབ་སེམས་དཔའི་རྣམ་པར་ཐར་པའི་ངང་ཚུལ་དང་ལྡན་ཞིང༌། ཡི་གེའི་ཕྱི་མོ་ནས་བཟུང་རིག་པའི་གནས་ཀུན་ལ་སྦྱངས། འབྲུག་ལུགས་ཀྱི་ཆོ་གའི་ཕྱག་ལེན་འདོན་དབྱངས་རོལ་མོ་ཕྱག་རྒྱ་གར་ཐིག་སོགས་ཐུགས་ལ་ངེས་པར་མཛད། སི་ཏུ་པདྨ་ཉིན་བྱེད་དབང་པོ་དང༌། ཀུན་གཟིགས་ཆོས་ཀྱི་སྣང་བ་སོགས་མཁས་གྲུབ་ཀྱི་བཤེས་གཉེན་དུ་མ་གཏུགས་ཏེ་དབང་ཁྲིད་མན་ངག་དང་བཅས་པ་གསན། ཉམས་བཞེས་མཛད་པས་དངོས་ཅན་དངོས་མེད་ཐམས་ཅད་དབང་དུ་འདུས་པའི་ནུས་པ་མངའ། དབུས་ཀྱི་གདན་ས་གསང་སྔགས་ཆོས་གླིང་དུ་ཐེངས་མང་ཕེབས་ཤིང༌། འབུལ་བསྙེན་གྱིས་མཉེས་པར་མཛད། གདན་ས་འཛི་སྒར་དང་ས་ཡུལ་སྟོད་སྨད་མང་པོར་ཞབས་ཀྱིས་བཅགས་ཤིང༌། གདུལ་བྱའི་རེ་བ་ཡིད་བཞིན་དུ་བསྐངས་ཤིང་སྐལ་ལྡན་མང་པོ་སྨིན་གྲོལ་ལ་བཀོད། གདན་སར་རྟེན་གསུམ་གསར་བཞེངས། སྒྲུབ་མཆོད་གསར་འཛུགས། དགེ་འདུན་གྱི་དར་སྤེལ་སོགས་བསྟན་པ་འཛིན་སྐྱོང་དང་འགྲོ་བའི་དོན་རྒྱ་ཆེར་གནང་བའི་མཐར། དགུང་ལོ་ལྔ་བཅུ་ང་གསུམ་པ་ལྕགས་ཁྱི་༼༡༨༥༠༽ལོར་ངོ་མཚར་བའི་ལྟས་དང་བཅས་གཟུགས་སྐུའི་བཀོད་པ་དབྱིངས་སུ་བསྡུས་སོ། །རྗེ་འདི་ཉིད་སྤྲུལ་སྐུ་སྙིང་ཐིག་གི་གཏེར་ལུང་ལས། མདོ་ཁམས་རྗེ་རིགས་བྱ་བ་རུ༔ ཕྲིན་ལས་མིང་ཅན་རྟ་ལོ་པ༔ ལས་ཅན་དེ་ལ་པདྨ་རྒྱལ་པོའི་སྒྲུབ་ཐབས་བྱིན༔ འབྲེལ་ཚད་དོན་ལྡན་རྔ་ཡབ་གླིང་དུ་ཁྲིད༔ ཅེས་པའི་ལུང་གིས་གསལ་བར་བསྟན་ཏོ། །
༈ རྗེ་འཛི་སྒར་དྲུག་པ་བསྟན་པའི་ཉི་མའི་རྣམ་ཐར་ནི།
༄༅། །བསྐལ་པ་བཟང་པོའི་ཞིང་མཆོག་ཆེར་ཡངས་པར། །
ངག་གི་དབང་ཕྱུག་བསྟན་པའི་ཉི་མ་ཆེ། །
ཀུན་ཏུ་བཟང་པོའི་ཕྲིན་ལས་རྒྱ་མཚོའི་གཏེར། །
དོན་ཀུན་གྲུབ་པའི་དཔལ་ལ་གསོལ་བ་འདེབས། །
ཞེས་གསུངས་པ་ལྟར། རྗེ་འཛི་སྒར་དྲུག་པ་བསྟན་པའི་ཉི་མའི་རྣམ་ཐར་ནི། སྡེ་དགེའི་དབོན་རྒྱུད་ཆོས་བློན་རྒྱ་འགུ་ཚང་སར། རབ་བྱུང་བཅུ་བཞི་པའི་ཆུ་བྱི་༼༡༨༥༢༽ ལོར་འཁྲུངས། རྒྱལ་དབང་ཀར་འབྲུག་ཡབ་སྲས་ནས་གོང་མའི་ཡང་སྤྲུལ་དུ་ངོས་འཛིན་གནང༌། རིམ་གྱིས་གདན་སར་སྤྱན་དྲངས་ནས་རྗེ་གོང་མའི་བཞུགས་ཁྲི་ལ་མངའ་གསོལ། རྒྱལ་དབང་འབྲུག་པ་རིན་པོ་ཆེ་དགུ་པ་འཇིགས་མེད་མི་འགྱུར་དབང་རྒྱལ་གྱི་ཞབས་དྲུང་དུ་ཕེབས་ནས། རང་ལུགས་འབྲུག་པའི་དབང་ཆོས་སྤྱི་དང༌། ཁྱད་པར་ཕྱག་ཆེན་དང་ཆོས་དྲུག་སོགས་ཀྱི་མན་ངག་རྣམས་སྨར་ཁྲིད་དུ་གསན་ནས་ཐུགས་ཉམས་སུ་བསྟར། གཞན་ཡང་རྒྱལ་དབང་ཀརྨ་པ་ཐེག་མཆོག་རྡོ་རྗེ་དང༌། བྱམས་མགོན་སི་ཏུ་རིན་པོ་ཆེ་སོགས་བླ་མ་མང་པོ་བསྟེན་ནས། ཐུན་མོང་རིག་གནས་ནས་ཐུན་མིན་གསང་ཆེན་རྡོ་རྗེ་ཐེག་པ་ལ་ཐུག་གི་བར་གསན་བསམ་མཛད་པས་མཁས་གྲུབ་ཆེན་པོར་གྱུར། མཆོག་གྱུར་བདེ་ཆེན་གླིང་པས། ནམ་སྙིང་སྤྲུལ་པ་ངག་དབང་མཚན་ཅན་འབྱུང་༔ ཞེས་ཆོས་བདག་ཏུ་ལུང་བསྟན། གུ་རུའི་དུས་ཆེན་ལ་ཚེས་བཅུ་ཆེན་མོ་གསར་འཛུགས་གནངབ་སོགས་མཛད་པ་རྒྱ་ཆེ། སྒྲུབ་བརྒྱུད་ཀྱི་བསྟན་པ་ལ་ཕྱག་རྗེས་ཤིན་ཏུ་ཆེ་བས། རྒྱལ་དབང་ཀར་འབྲུག་རྣམ་གཉིས་ནས་ཆོས་ཀྱི་རྒྱལ་ཚབ་ཆེན་པོར་གཟེངས་བསྟོད། གདུལ་བྱར་གྱུར་པ་རྣམས་ལ་དམ་པའི་ཆོས་ཀྱི་འཁོར་ལོ་བར་མེད་དུ་བསྐོར་ཅིང༌། བསྟན་འགྲོའི་དོན་མཛད་བཞིན་པར། གདུལ་བྱ་བསོད་ནམས་དམན་པའི་ངོར་དགུང་ལོ་སོ་དགུ་པ་ལྕགས་སྟག་༼༡༨༩༠༽ལོར་རབ་ཞིའི་དབྱིངས་སུ་སྙོམས་པར་ཞུགས་སོ། །
༈ རྗེ་འཛི་སྒར་བདུན་པ་ངག་དབང་བསྟན་འཛིན་དཔལ་བཟང་གི་རྣམ་ཐར་ནི།
༄༅། །རྒྱལ་སྲས་ངག་གི་དབང་ཕྱུག་དགེ་སྦྱོང་ཚུལ། །
ཕྱོགས་མེད་བསྟན་པ་འཛིན་ལ་ཕན་བདེའི་དཔལ། །
རྣམ་ཐར་ཕྲིན་ལས་བཟང་པོའི་འོད་སྣང་ཅན། །
ས་གསུམ་འགྲོ་བའི་མགོན་དེར་གསོལ་བ་འདེབས། །
ཞེས་གསུངས་པ་ལྟར། རྗེ་འཛི་སྒར་བདུན་པ་ངག་དབང་བསྟན་འཛིན་དཔལ་བཟང་གི་རྣམ་ཐར་ནི། གཙང་རྟ་ནག་ཚང་དུ། རྗེ་ཀརྨ་པའི་དབོན་རིགས་སུ་རང་བྱུང་བཅོ་ལྔ་པའི་ཆུ་འབྲུག་༼༡༨༩༢༽ལོར་སྐུ་འཁྲུངས། རྒྱལ་དབང་ཀརྨ་པ་བཅོ་ལྔ་མཁའ་ཁྱབ་རྡོ་རྗེས། གོང་མའི་རྣམ་འཕྲུལ་དུ་ངོས་འཛིན་གནང་ཞིང༌། མཚན་ཀརྨ་ངག་དབང་ངེས་དོན་བསྟན་འཛིན་བཤད་སྒྲུབ་ཆོས་ཀྱི་ཉི་མ་དགེ་ལེགས་དཔལ་བཟང་པོ་ཞེས་གསོལ། ཕྱིས་ཡོངས་གྲགས་སུ་ངག་དབང་བསྟན་འཛིན་དཔལ་བཟང་ཞུ། རྗེ་དེས་ཐུན་མོང་དང་ཐུན་མོང་མ་ཡིན་པའི་དབང་དང་གདམས་ངག་ཀྱང་རིམ་པར་ཕོག །མི་རིང་བར་གདན་ས་ཆེན་པོར་སེང་ཁྲི་ལ་མངའ་གསོལ། རྒྱལ་དབང་ཀརྨ་པ་མཁའ་ཁྱབ་རྡོ་རྗེ་དང༌། ཀརྨ་མཁན་རྒན་རིན་ཆེན་དར་རྒྱས་སོགས་ཚད་ཐུབ་ཀྱི་སྐྱེས་བུ་དུ་མ་བསྟེན་ནས་མདོ་རྒྱུད་རིག་གནས་ཅི་ཡང་གསན་བསམ་མཛད། ཁྱད་པར་རྒྱལ་དབང་འབྲུག་པ་སྐུ་ཕྲེང་བཅུ་པ་མི་ཕམ་ཆོས་ཀྱི་དབང་པོའི་མདུན་ནས། དཀྱིལ་ཆོག་རྡོར་ཕྲེང༌། བདེ་མཆོག་དྲུག་ཅུ་མ། བླ་མ་རིགས་དྲུག་གི་དབང་དང༌། སྒྲུབ་ཐབས་བརྒྱ་རྩའི་རྗེས་གནང༌། རྗེས་གནང་ཉེར་གཉིས་མ། གྲུབ་ཐོབ་བརྒྱ་རྩའི་བྱིན་རླབས། དཔལ་མགོན་ཕྱག་བཞི་པ་སོགས་ཆོས་སྲུང་ཡོངས་རྫོགས་ཀྱི་རྗེས་གནང༌། ལོ་རྒོད་གཉིས་ཀྱི་བཀའ་འབུམ། རྒྱལ་དབང་རྗེའི་བཀའ་འབུམ། ཀུན་མཁྱེན་བཀའ་འབུམ། ཀུན་གཟིགས་བཀའ་འབུམ་སོགས་སྨིན་གྲོལ་གྱི་རིམ་པ་མང་པོ་གསན་པར་མཛད་ཅིང༌། ཐུགས་ཡིད་གཅིག་ཏུ་འདྲེས་ཤིང༌། རྗེ་དེས་ཁམས་སྡེ་དགེ་རྒྱ་གུ་ཚང་གི་གཞིས་རྣམས་འཛི་སྒར་དགོན་པའི་མཆོད་གཞིས་སུ་སྦྱོར་འབུལ་གནང་རྒྱུར་གོང་ས་བཅུ་གསུམ་པ་མཆོག་ལ་སྙན་ཞུ་ཕུལ་བར་བརྟེན་ཞལ་བཞེས་ཐོབ་ཅིང་གསོལ་རས་བྱུང༌། རྒྱལ་དབང་དྲུག་པ་མི་ཕམ་དབང་པོའི་དུས་ནས་བཟུང་སྐུ་ཕྲེང་རིམ་བྱོན་རྣམས་བླ་སློབ་རེས་མོས་ཀྱིས་དམ་ཚིག་གསེར་གྱི་ཕྲེང་བ་ལ་ཕྱོགས་ལྷུང་གི་དྲི་མས་མ་གོས་པའི་རང་མདངས་དུས་འདིར་མངོན་དུ་གྱུར་ཏེ། རྒྱལ་དབང་ཉིད་སྐུ་འཚོ་གཞེས་སྐབས་རིགས་ཀྱི་མྱུ་གུ་གདུང་སྲས་རིན་པོ་ཆེ་ཡུལ་གྱི་མངལ་དུ་བཞུགས་སྐབས་ནས་རྗེ་འདི་ལ་གནང་ཞིང༌། ཞི་བར་གཤེགས་དུས་ལྷ་སྐུ་རིང་བསྲེལ་གྱིས་གཏམས་པའི་ཐུགས་ཀྱི་གོང་བུ་ཡང་རྗེ་འདི་ཉིད་ཀྱི་པང་དུ་བབ་པར་གྲགས།
ལྷོ་འབྲུག་རྒྱལ་རབས་གཉིས་པ་དཔལ་ལྡན་འཇིགས་མེད་དབང་ཕྱུག་མཆོག་གི་དབུའི་མཆོད་གནས་སུ་སྤྱན་དྲངས་པ་བཞིན། ཀྲོང་ས་ཆོས་འཁོར་རབ་རྩེར་ཞབས་པད་བཀོད་དེ། ཁུལ་དེར་རྗེ་འབངས་རྣམས་ལ་དཀྱིལ་ཆོག་རྡོར་ཕྲེང་སོགས་སྨིན་གྲོལ་བདུད་རྩིའི་ཆོས་ཆར་ཕབ། ཤར་ཕྱོགས་བཀྲ་ཤིས་ཡངས་རྩེ་སོགས་སྒྲུབ་གནས་རྣམས་སུ་ཡང་ཕེབས་ཏེ་ཟབ་རྒྱས་ཆོས་ཀྱི་བཀའ་དྲིན་བསྐྱངས། ཕྱོགས་ཀྱི་དད་ལྡན་རྣམས་ནས་ཕུལ་བའི་དངོས་པོ་རྣམས་རྫས་བྱུང་བསོད་ནམས་ཀྱི་ཞིང་དུ་སྤེལ་བའི་སླད། མདོ་ཁམས་ཕྱོགས་འདིར་དཀོན་པའི་གཙུག་ལག་ཁང་དང་རྟེན་གཙོ་ཐུབ་ཆེན་དཔེ་ཟླ་དང་བྲལ་བ་གསར་དུ་བཞེངས། དཔལ་ལྡེམ་ཆེན་གཡུ་རུའི་སྒྲུབ་སྡེ་དང༌། མདོ་སྔགས་རིག་པའི་འབྱུང་གནས་སུ་གྱུར་པའི་བཤད་གྲྭ་གསར་འཛུགས་ཀྱི་བདག་རྐྱེན་བླ་ན་མེད་པ་མཛད། དབུས་ཀྱི་གདན་ས་གསང་གླིང་དུ་འབུལ་ཆེན་ཐེངས་མང་དང༌། ལོ་རུ་སྐུ་ཕྲེང་བདུན་པ་ངོས་འཛིན་དབུ་འདྲེན་གནང་བས་མཚོན་དགོན་མ་ལག་ཐམས་ཅད་ཀྱང་ཚུལ་བཞིན་གཟིགས་རྟོག་གནང༌། གོང་ས་ལྷ་མིའི་རྣམ་འདྲེན་རྒྱལ་མཆོག་བཅུ་གསུམ་པ་དང་ཐུགས་ནང་གཤིན་པར་གྱུར་ཏེ། དབྱིངས་ས་ནས་གོ་སའི་ཤེལ་ཐམ་དང༌། དམིགས་བསལ་ལམ་ཡིག་སོགས་ཁམས་ཀྱི་ཀར་འབྲུག་བླ་ཆེན་གཞན་ལ་མེད་པར་གནང་བ་ཡོངས་སུ་གྲགས། དེ་བཞིན་རྒྱལ་དབང་ཀརྨ་པ་མཆོག་ནས་ཀྱང་རྗེ་དབོན་ཆེན་མོའི་བཞུགས་གདན་བསྟབས་ཤིང༌། ཆེན་པོར་འོས་པའི་ཡོ་བྱད་འཛིན་ཆོག་པའི་གཟེངས་བསྟོད་ཀྱི་བཀའ་ཤོག་བསྩལ་ཚུལ་ཟུར་གསལ་ལྟར་ཡིན། མདོར་ན་ཆོས་འདུལ་བའི་བཅའ་ཁྲིམས། གཞི་གསུམ་གྱི་ཕྱག་ལེན། སྤྱི་སྒེར་གྱི་ནང་ཁྲིམས། བཤད་སྒྲུབ་ལས་གསུམ་གྱི་བྱ་བ་སོགས་ཆོས་སྲིད་གཉིས་ལྡན་གྱི་སྒོ་ནས་བསྟན་པ་སྤྱི་དང་བྱེ་བྲག་གི་མཛད་རྗེས་འགྲན་ཟླ་མ་མཆིས་པར་སྐྱོང་བཞིན་པར། དགུང་གྲངས་ཞེ་དྲུག་པ་མེ་གླང་༼༡༩༣༧༽ལོར་ཞི་བར་གཤེགས་སོ། །སློབ་མའི་གཙོ་བོ་ནི། སྐྱབས་རྗེ་འཛི་སྒར་ཐུགས་སྲས་རིན་པོ་ཆེ་སྟེ། འདི་རྒྱལ་དབང་འབྲུག་པའི་གདུང་སྲས་ཡིན་ཡང་འཛི་སྒར་བདུན་པས་ལུགས་གཉིས་ཀྱིས་བསྐྱངས་པའི་སྲས་སུ་གྱུར་པས་འཛི་སྒར་ཐུགས་སྲས་ཞེས་པའི་མཚན་ཆགས། གཞན་ཡང་ཆོས་སྐྱོང་དཔལ་དགའ་སྤྲུལ་སྐུ། རྒྱལ་སྲས་པདྨ་དབང་དྲག་སོགས་བླ་སྤྲུལ་དམ་པ་མང་དུ་བྱུང་ངོ༌། །
༈ རྗེ་འཛི་སྒར་བརྒྱད་པ་རིག་འཛིན་ཌོམྦྷི་ལྷ་མཆོག་རྡོ་རྗེའི་རྣམ་ཐར་ནི།
༄༅། །ཨོ་རྒྱན་མ་ཧཱ་གུ་རུའི་ཕོ་ཉ་བ། །
ཁམས་གསུམ་འགྲོ་བའི་དཔལ་མགོན་རིག་པ་འཛིན། །
རྫོགས་ཆེན་ཨ་ཏིའི་གྲུབ་བརྙེས་དྲིན་ཆེན་རྗེ། །
ལྷ་མཆོག་རྡོ་རྗེའི་ཞབས་ལ་གསོལ་བ་འདེབས། །
ཞེས་གསུངས་པ་ལྟར། རྗེ་འཛི་སྒར་བརྒྱད་པ་རིག་འཛིན་ཌོམྦྷི་ལྷ་མཆོག་རྡོ་རྗེའི་རྣམ་ཐར་ནི། ཁམས་ལྷ་ཐོག་རྒྱལ་པོའི་བློན་པོར་གཏོགས་པའི་ཐ་ག་ཚང་ཞེས་པར། ཡབ་དགེ་ལེགས་དང༌། ཡུམ་ནོར་བུ་སྒྲོལ་མ་གཉིས་ཀྱི་སྲས་སུ་རབ་བྱུང་བཅུ་དྲུག་པའི་ས་སྟག་༼༡༩༣༨༽ལོར་ཟངས་མདོག་དཔལ་རི་ནས་ཞིང་འདིར་བསམ་བཞིན་སྲིད་པ་བཟུང་བའི་ཚུལ་བསྟན། བལྟམས་མ་ཐག་ནས་ལྷ་ཐོག་ཡེ་བརྫུ་དང་མགོན་ལྷ་སོགས་ཆོས་སྐྱོང་རྣམས་རང་བཞིན་གྱིས་འཁོར། དགུང་ལོ་བཞི་ཙམ་ནས་དག་པའི་ཞལ་གཟིགས་མཐའ་ཀླས་པ་བྱུང༌། རྒྱལ་དབང་ཀརྨ་པ་རིག་པའི་རྡོ་རྗེ་དང༌། དྲུང་རམ་རྒྱལ་སྤྲུལ་རྡོ་རྗེ་འཆང་ཟུང་ནས་རྡོ་རྗེ་དྲག་པོའི་ཡང་སྤྲུལ་འཁྲུལ་མེད་དུ་ལུང་བསྟན་ཏེ། གདན་ས་འཛི་སྒར་དུ་ཁྲི་གསོལ་ཞུས། ཡོངས་འཛིན་སློབ་དཔོན་དུ་ཆོས་འཛིན་སྤྲུལ་སྐུ་བསྐོས་ནས་དགུང་ལོ་དྲུག་བདུན་བར་སློབ་གཉེར་ལ་སྦྱང་བརྩོན་གནང༌། དམ་པ་སངས་རྒྱས་ཀྱི་ཞལ་གཟིགས་ནས་རང་ལ་ཐིམ་པའི་སྣང་བ་དང༌། ལྷ་མོ་དུད་སོལ་མས་ཅི་གསུང་སྒྲུབ་པར་ཁས་བླངས་པ་སོགས་དག་སྣང་མང་དུ་ཤར། དགུང་ལོ་བདུན་པར་དྲུང་དགོན་རྒྱལ་སྤྲུལ་རིན་པོ་ཆེའི་མདུན་ནས་རིན་ཆེན་གཏེར་མཛོད་ཀྱི་དབང་ལུང་གསན། དབང་དོན་ཡིད་དང་འདྲེས་པ་བྱུང༌། སྔར་སློབ་གཉེར་མི་ཤེས་ནས་ཐུགས་ངལ་ཅུང་ཟད་ཡོད་པ་དེ་སངས་ནས་ཐུགས་རིག་རྩལ་ཁ་ཇེ་བཀྲ་ལ་སོང༌། ཆོས་ཐམས་ཅད་མ་བསླབས་དགོངས་པ་རང་རྡོལ་དུ་གྱུར་ཏེ། ཀུན་གཞི་ཟག་པ་མེད་པའི་ཀློང་ནས་དགོངས་གཏེར་དཔག་མེད་གཏན་ལ་ཕབ་པར་མཛད། ཁྱད་པར་ཟབ་ཆོས་ཞི་ཁྲོའི་སྒྲུབ་དཀྱིལ་གཏན་ལ་ཕབ་སྐབས་སྤྱི་དཔལ་ཆེ་མཆོག་ཧེ་རུ་ཀ་ཡབ་ཡུམ་སོགས་ཁྲག་འཐུང་ཁྲོ་བོའི་ལྷ་ཚོགས་རྣམས་ཆུ་ནང་གི་ཟླ་བ་དང༌། ནམ་མཁའི་འཇའ་ཚོན་ལྟར་མངོན་སུམ་དུ་མཇལ་ཞིང༌། མཐར་འོད་ཀྱི་གོང་བུར་གྱུར་ཏེ་སྒྲུབ་གཏོར་བསམ་འཕེལ་དབང་རྒྱལ་ཇི་ལྟ་བ་བཞིན་འགྱུར་བ་སོགས་ངོ་མཚར་གྱི་རོལ་པ་བརྗོད་ལས་འདས། དགུང་ལོ་བཅུ་གཉིས་ལ་རྒྱལ་སྤྲུལ་རིན་པོ་ཆེའི་མདུན་ནས་རྒྱ་ཆེན་བཀའ་མཛོད་ཀྱི་དབང་ལུང་གསན། བླ་མ་དེ་ཉིད་རྗེ་བཙུན་མི་ལར་དངོས་སུ་གཟིགས། གཞན་ཡང་སི་ཏུ་པདྨ་དབང་མཆོག །ཉག་བླ་བྱང་ཆུབ་རྡོ་རྗེ་སོགས་བླ་མ་མང་པོ་བསྟེན། ལྡེམ་ཆེན་གཡུ་རུའི་སྒྲུབ་སྡེ་བསམ་གཏན་གླིང་དང༌། པདྨ་འོད་ཕུང་འཁྱིལ་བ་སོགས་སུ་བཅད་རྒྱར་ཡུན་རིང་བཞུགས་པས། རྩ་གསུམ་ལྷ་ཚོགས་གྲུབ་པའི་རྟགས་མཚན་ཤིན་ཏུ་མང་པོ་དང༌། མཚན་ལམ་དུ་ཀླ་ཀློས་བོད་འདིར་འཚེ་བ་འབྱུང་ཚུལ་དུས་རྟགས་ངན་པའང་བྱུང༌། དགུང་ལོ་བཅོ་ལྔ་ལ་འཇའ་སྤྲིན་གྱི་དབུས་ནས་རྒྱལ་དབང་མ་ཧཱ་གུ་རུ་དངོས་སུ་བྱོན་ཏེ། གསང་བའི་མཚན་རིག་འཛིན་ཌོམྦྷི་ལྷ་མཆོག་རྡོ་རྗེ་བདེ་ཆེན་འདུས་པ་རྩལ་ཞེས་གསོལ། མཚན་གཞན་སྣང་སྲིད་ཡེ་ཤེས་ཁྱབ་བརྡལ་ཆེན་པོ་ཞེས་ཀྱང་གྲགས། དེ་ཡང་བཀའ་ཐང་ལས། ཤཱཀྱའི་ཞིང་ཁམས་གཡུ་རུ་གང་ཞེས་ན། །གསང་སྔགས་ཐེག་ཆེན་སྒྲུབ་པའི་རྣལ་འབྱོར་པ། །སྔགས་ཀྱི་བདག་པོ་ཡེ་ཤེས་ཞེས་བྱ་འབྱུང༌། །ཞེས་གནས་དང་མཚན་གསལ་བར་ལུང་བསྟན་པ་ལྟར་རོ། །དགུང་ལོ་བཅོ་བརྒྱད་ལ་གཙང་གཤིས་རྡོ་རྗེ་གྲོ་ལོད་ཀྱི་གནས་སྲུང་བཙན་རྒོད་རྡོ་རྗེ་ཁྲ་འབར་གྱིས་ཞུ་བསྐུལ་ལྟར་གནས་དེར་ཕེབས། དག་པའི་ངོ་མཚར་གྱི་གཟིགས་མོ་འབྱམས་ཀླས། ཚེ་སྒྲུབ་བདུད་རྩིའི་བུམ་བཟང་དགོངས་པའི་ཀློང་ནས་ཕྱུང༌། གནས་དེའི་ནུབ་ངོས་བྲག་རིམ་པ་གཅིག་བཤུས་པའི་འོག་ནས། འཕགས་ཡུལ་རིག་འཛིན་རྣམ་དགུའི་ཆོས་སྨན་གྲོ་ལོད་ཀྱི་བྱང་སེམས་དཀར་པོས་སྦྲུས་ཏེ་ཤ་ཟ་མཁའ་འགྲོའི་བྱང་སེམས་དམར་པོས་རྩི་བྱས་པ་གཏེར་དུ་བཏོན་པས། སྨན་དྲི་བཟང་པོས་ཕྱོགས་ཀུན་ཁྱབ་པ་བྱུང༌། དེ་རྣམས་ཕལ་ཆེར་སྨན་སྒྲུབ་གཞན་ནང་དུ་བཏབ་ནས། ཟབ་ཆོས་ཞི་ཁྲོའི་སྒོ་ནས་དམ་རྫས་ར་སཱ་ཡ་ནའི་སྒྲུབ་པ་ཉིན་མང་པོར་མཛད། དངོས་གྲུབ་ལེན་ཆོག་སྐབས་སྨན་སུམ་ལོག་ཙམ་དུ་འཕེལ། ཚོགས་མཆོད་འབུམ་ཐེར་བརྒྱད་ཙམ་ཕུལ་བས་དཔའ་བོ་དགྱེས་པའི་ཉམས་སྣང་འབའ་ཞིག་བྱུང༌། ཕྱིས་སུའང་གནས་དེར་ཐེངས་གཅིག་བྱོན། དེ་ནས་འགོར་རྒྱལ་དཔལ་འཛོང་དབང་ཕུག་ནམ་མཁའ་རྫོང་དུ་བཞུགས་ནས་ལྟ་སྒོམ་མཐར་ཕྱིན་ཅིང་རྟོགས་པའི་གདེང་བརྙེས། གནས་འདི་ཉིད་གུ་རུའི་གནས་ཆེན་བརྒྱ་རྩའི་གཙོ་བོ། སྒྲུབ་གནས་ཉེར་ལྔའི་མཆོག་གྱུར་ཡིན་ཚུལ་གྱི་གནས་ཡིག་རྒྱས་པ་མཛད། གནས་འདིར་སྔ་ཕྱིར་ལན་མང་བཞུགས་ཤིང་མཆོག་ཐུན་མོང་གི་དངོས་གྲུབ་བརྙེས་པའི་གནས་ཡིན། དགུང་ལོ་ཉི་ཤུ་ལ། སློབ་དཔོན་ཆེན་པོའི་ཞལ་ནས། ཐེ་ཚོམ་དང་བློ་ཆུང་བསྐྱུར་ལ་གསང་སྔགས་རྡོ་རྗེ་ཐེག་པའི་ལྟ་སྤྱོད་ཀུན་ལ་སྟོན་དགོས་པའི་དུས་ལ་བབ་པ་ཡིན་ཞེས་ལུང་བསྟན་བསྩལ་ཏེ། རིམ་གྱིས་སྔགས་ཀྱི་སྤྱོད་པ་མངོན་དུ་གྱུར། ཉེར་གཅིག་ལ་སྔར་ནས་གདན་ཆགས་པའི་གོ་འཇོ་སྟག་གཡག་རི་ཁྲོད་རྟག་བརྟན་འོད་གསལ་ཆོས་གླིང་དུ། གཙུག་ལག་ཁང་ཀ་བ་གཉིས་ཅན་གསར་དུ་བཞེངས་ནས། ནང་རྟེན་འཇིམ་སྐུ་ལ་ཞལ་གཟིགས་དང་མཐུན་པར་ཀུན་བཟང་ཡབ་ཡུམ། ཤཱཀྱ་ཐུབ་པ། དགའ་རབ་རྡོ་རྗེ། ཨིནྡྲ་བྷཱུ་ཏི། བཻ་རོ་ཙ་ན། ཀློང་ཆེན་རབ་འབྱམས། གོང་ས་ལྔ་པ། མར་མི་དྭགས་གསུམ། ས་སྐྱ་པཎྜི་ཏ། རྗེ་ཙོང་ཁ་པ་སོགས་རིས་མེད་ཀྱི་བླ་མ་མང་པོ་བཞེངས་ཤིང༌། རང་རང་གི་སྐུ་ཆས་དབུ་སྐྲ་སོགས་རྟེན་འགངས་ཆེན་རིགས་དང་གཟུངས་གཞུག་བཅས་ལེགས་པར་གྲུབ་པར་མཛད། དེར་ལོ་ཀྟྲི་པཱ་ལའི་སྒྲུབ་ཟློག་ཅིག་ཀྱང་མཛད་པས། རྟེན་འབྱུང་འབྲིང་ཙམ་ལས་མ་བྱུང་ཡང༌། ཟླ་ཤས་ལ་མུ་སྟེགས་ཀྱིས་འཚེ་བ་བཟློག་པའི་སྣང་བ་ཤར། གཙུག་ལག་ཁང་གཙོ་བོར་རྒྱལ་པོ་སྐུ་ལྔ་ལ་གཉེར་དུ་གཏད་ཅིང་ཕྲིན་ལས་བཅོལ། འདྲ་འབག་སྐུ་ཚབ་ཅིག་བཞེངས། མགོན་པོའི་སྐུ་ཚབ་ཅིག་ཀྱང་བཞེངས་པར་རབ་གནས་སྐབས་ཡེ་ཤེས་པ་དངོས་སུ་ཐིམ་སྣང་བྱུང༌། མདོར་ན་རྗེ་འདི་ཉིད་སྐྱེས་རབས་དུ་མར་སློབ་དཔོན་ཆེན་པོ་པདྨ་ཀཱ་རས་རྗེས་སུ་བཟུང་བས། འབད་རྩོལ་ཆེར་མ་དགོས་པར་ཞལ་ནམ་འདོད་དུ་མཇལ་ཞིང་བྱིན་གྱིས་བརླབས་པ་དང༌། གཞན་ཡང་དཔལ་ཆེན་རྟ་འགྲིན། རྗེ་བཙུན་སྒྲོལ་མ་སོགས་ལྷག་པའི་ལྷ་དུ་མ་དང༌། རིག་འཛིན་དགའ་རབ་རྡོ་རྗེ། མར་མི་དྭགས་གསུམ། ཀརྨ་པ་དུས་གསུམ་མཁྱེན་པ། ཀུན་མཁྱེན་པདྨ་དཀར་པོ། རིག་འཛིན་འཇའ་ཚོན་སྙིང་པོ། ཡོན་དགེ་མི་འགྱུར་རྡོ་རྗེ་སོགས་གྲུབ་མཐའ་རིས་མེད་ཀྱི་རྗེ་བཙུན་གོང་མ་དུ་མའི་ཞལ་གཟིགས་ཤིང༌། བརྡ་ཆོས་ཀྱིས་རྗེས་སུ་བཟུང༌། དཔལ་ཡེ་ཤེས་ཀྱི་མགོན་པོ་ཕྱག་བཞི་པ། དཔལ་ལྡན་ལྷ་མོ་དུད་སོལ་མ། རྡོ་རྗེ་གཡུ་སྒྲོན་མ། དམ་ཅན་ར་ཞོན། ཇག་པ་མེ་ལེན། རག་མའི་ཀླུ་བཙན་སོགས་ཆོས་སྐྱོང་ཐམས་ཅད་ཀྱིས་ཕྲིན་ལས་གཉན་པོ་སྒྲུབ་པར་ཁས་བླངས། ནག་ཕྱོགས་གདུག་འདྲེ་འབྲོང་པ་བན་ཐུང་མ་དང་རྒྱལ་པོ་ཤུགས་ལྡན་སོགས་དམ་སྲི་འབྱུང་པོའི་ཚོགས་རྣམས་ལྷ་སྔགས་ནུས་པ་ཆེན་པོས་ཟིལ་འོག་ཏུ་མནན་ནས་བཀའ་འབངས་སུ་བགྱིས། མཁྱེན་རབ་ཀྱི་རྩལ་རང་གྲོལ་དུ་རྫོགས་པས་མཁས་པར་གྲགས་པ་རྣམས་ཀྱང་ཆོས་ཀྱི་མོལ་མཆིད་དང་གསུང་ཆོས་སྐོར་ལ་ཐུགས་དད་དེ་བསྟོད་བསྔགས་ཀྱི་མེ་ཏོག་འཐོར། སྡེ་དགེ་རྒྱལ་པོ་དང་མདུན་བློན་རྣམས་ཀྱིས་དབང་ཆོས་ཞུས་ཤིང༌། དུས་འགྱུར་གྱི་དབང་དུ་སོང་བ་མ་གཏོགས་སྡེ་དགེའི་དབུ་བླ་ཁག་ལྔའི་ཁར་འཛི་སྒར་དང་རྫོང་སར་གཉིས་བསྣན་པའི་དབུ་བླ་ཁག་བདུན་གྱི་གཏན་འབེབས་ཀྱང་མཛད་པར་གྲགས། གཞན་ཡང་སྐབས་དེ་དུས་སུ་གྲགས་པའི་ཆེ་དགུ་ཀུན་གྱིས་མངོན་པར་བཏུད་ཅིང་སྐྱབས་གནས་གཅིག་པུར་གྱུར། ཁམས་གོ་འཇོ་སོགས་སྡེ་ཡུལ་སྟོད་སྨད་དུ་མར་ཞབས་ཀྱིས་བཅགས་ཏེ། དབང་ཆོས་ཟབ་མོས་སོ་སོའི་རེ་འདོད་ཡིད་བཞིན་དུ་བསྐངས་ཤིང༌། ཁྱད་པར་སྨན་པས་བོར་བའི་ནད་པ་འཆི་ལ་ཐུག་པ་མང་པོར། ཁྱུང་ནག་གི་སྡེ་བརྒྱད་ནད་འདུལ་དང་འབྲེལ་ཁྱུང་ལྔ་ཞི་དྲག་སོགས་སྨན་དཔྱད་ཀྱིས་བདེ་ལྡན་དུ་སོས་པར་མཛད་པ་སོགས་འགྲོ་ཕན་རྒྱ་ཆེ། དེ་ནས་མ་འོངས་དུས་ཀྱི་འཚུབ་སློང་འབྱུང་ཚུལ་དང་ལྷ་ལྡན་དང་རྡོར་གདན་སོགས་ལ་འབྱོན་ན་ལེགས་པར་ཆོས་སྐྱོང་རྣམས་ཀྱིས་ལན་དུ་མར་བསྐུལ་ཀྱང༌། གུ་རུ་པདྨའི་དྲུང་དུ་སྲོག་ལ་བདོས་ཏེ་བསྟན་པ་སྤྱི་དང་བྱེ་བྲག་བོད་འབངས་རྣམས་བློས་མི་གཏོང་བའི་དམ་བཅའ་ཡང་ཡང་ཕུལ་བ་ཡིན་གསུངས་ནས། ལྷ་མི་སུས་ཞུས་ཀྱང་ཞལ་བཞེས་མ་གནང་བར། མཐར་དགུང་ལོ་ཉི་ཤུ་རྩ་གཉིས་པ་ས་ཕག་༼༡༩༥༩༽ལོའི་དབྱར་ཀར་དྲག་པོའི་མཚོན་ལ་བརྟེན་པའི་ཚུལ་གྱིས་ཕ་ཨོ་རྒྱན་གྱི་དྲུང་དུ་གཤེགས་སོ། །རྗེ་འདིའི་དགོངས་གཏེར་སྐོར་ནི། ཟབ་ཆོས་བླ་མེད་ཞི་ཁྲོའི་སྒྲུབ་དཀྱིལ་མཐོང་ཐོས་དྲན་པ་ཀུན་གྲོལ་གྱི་ལས་ཚོགས་རྒྱས་པ། ཡི་དམ་རྟ་མགྲིན་དམར་པོའི་ལས་ཚོགས། ཁྱུང་ནག་གི་སྒྲུབ་ཐབས། ཡང་གསང་མཐུ་ལྡན་དམོད་པ་དྲག་སྔགས་ཀྱི་སྐོར། དཔལ་སྟོབས་ལྡན་གཏུམ་པོ་ཆོས་སྐྱོང་དགོངས་པ་འདུས་པའི་ལས་ཚོགས། དྲང་སྲོང་ལོཀྟྲི་པཱ་ལ། ནོར་ལྷ་ཀུན་འདུས་བསོད་ནམས་ཆུ་གཏེར། དམ་ཆོས་སྨྱོ་གཅོད་མ་ཅིག་ཐུགས་ཀྱི་ཐིག་ལེ། རྫོགས་ཆེན་སྒོམ་དོན་མན་ངག་སྙིང་གི་དུམ་བུ། གསང་བའི་རྟོགས་བརྗོད་ཅིར་སྣང་ལྷ་རུ་ཤར་བའི་རོལ་རྩེད་སོགས་ཆེས་ཟབ་པའི་གསུང་འབུམ་པོད་ཏི་མང་པོར་བཞུགས་སོ། །སློབ་མའི་གཙོ་བོ་ནི། སྨར་ཁམས་གཙང་གཤིས་ནས་བླ་མ་བསྟན་འཛིན་བཟང་པོ་དང་རྒྱལ་སྲས་སྤྲུལ་སྐུ། བསམ་འགྲུབ་གཞུང་ནས་ཀར་བཀྲ་བླ་མ། བྲག་ཡབ་ནས་མཁན་ཆེན་བློ་གྲོས། སྟག་གཟིག་རྫོང་རྩ་ནས་རེ་ཁེ་མཁན་པོ། རྫ་རྒྱུད་ནས་སཱཙྪ་སྒྲུབ་རྒན། པད་སྙིང་མཆོག་སྤྲུལ་སྐུ་ཕྲེང་བདུན་པ་ཐུབ་བསྟན་ཕྲིན་ལས་རྒྱ་མཚོ། གནས་མདོ་ནས་རྟ་པ་ཆོས་རྒྱལ། གནས་ཀེ་བླ་མ་ཡེ་ཤེས་རང་གྲོལ། ཨ་མདོ་བླ་མ་སོགས་དང། འཛི་སྒར་རང་དུའང་ལྕི་སྤྲུལ་སྐུ་ཕྲེང་བཞི་པ་ཀརྨ་བཤད་སྒྲུབ་ཆོས་ཀྱི་སེང་གེ། ཐུགས་སྲས་ངག་དབང་འགྱུར་མེད། ཆོས་སྐྱོང་དཔལ་དགའ་སྐུ་ཕྲེང་དྲུག་པ་མི་ཕམ་སྒྲུབ་བརྒྱུད་བསྟན་འཛིན་དཔལ་བཟང་པོ། རྒྱལ་སྲས་པདྨ་དབང་དྲག་སྐུ་ཕྲེང་གསུམ་པ་ཕྲིན་ལས་ཀུན་ཁྱབ་འགྱུར་མེད། རོལ་མོ་སྤྲུལ་སྐུ་རྡོར་རྩ་ཀརྨ་གུ་རུ། འགོར་ཕུ་སྒྲུབ་སྡེ་སྤྲུལ་སྐུ། སྒ་བདེ་རྟོགས་ལྡན་བསྟན་པ་རབ་རྒྱས། དྲག་སྔགས་པ་ཚེ་དབང་བདུད་འདུལ། སྒྲུབ་དཔོན་ཨ་བསྟན་རྒྱ་མཚོ་སོགས་འཛི་སྒར་བླ་མ་མཁན་སྤྲུལ་ཕལ་ཆེ་བ་དང༌། ཟུར་མང་ནས་གར་དྲུང་རྣམ་གཉིས། སྐུ་མཆེད་འཇོ་ཕུ་ཆོས་ལུ་རྒྱ་མཚོ་དང་ཝཾ་དགོན་བླ་རྒན་ངག་ཆོས་སྤྲུལ་སྐུ་སོགས་ཀྱང་ཐུགས་ཡིད་འདྲེས་པའི་བླ་སློབ་ཡིན་ཞིང༌། གཞན་ཡང་ཆོས་བདག་ཏུ་གྱུར་པའི་སྐྱེས་ཆེན་ཤིན་ཏུ་མང་ངོ༌། །
༈ འཛི་སྒར་སྐུ་ཕྲེང་དགུ་པ་འཇིགས་མེད་མི་ཕམ་བསྟན་པའི་ཉི་གཞོན་ཕྲིན་ལས་ཀུན་ཁྱབ་དཔལ་བཟང་པོ་མཆོག་ནི།
༄༅། །རྒྱལ་བ་ཀུན་གྱི་མཁྱེན་བརྩེ་ནུས་པའི་འཕྲུལ། །
སྙིགས་དུས་འགྲོ་བ་གདུལ་ཕྱིར་གཅིག་བསྡུས་གཟུགས། །
སྤངས་རྟོགས་འཇིགས་མེད་བདུད་ཀྱིས་མི་ཕམ་པ། །
བསྟན་པའི་ཉི་གཞོན་ཞབས་ལ་གསོལ་བ་འདེབས། །
ཞེས་གསུངས་པ་ལྟར། མདོ་ཁམས་ལྷ་ཆབ་སྡེ་གསུམ་གྱི་དབུས་སུ། དོན་བརྒྱུད་དཔལ་ལྡན་འབྲུག་པའི་བཤད་སྒྲུབ་གཉིས་ལྡན་གྱི་བསྟན་པ་རིན་པོ་ཆེ་གཞན་དྲིང་མི་འཇོག་པར་རང་རྐང་ཚུགས་པའི་ཆོས་སྡེ་ཆེན་པོ་འཛི་སྒར་ཞེས་གནའ་སྔར་ནས་ས་སྡེ་ཡུལ་རིས་སྒེར་བཙན་བདག་ཐོབ་ཏུ་ཡོད་པའི་སྡེ་འབངས་སྟོད་སྨད་བར་གསུམ་གྱི་སྐྱབས་མགོན་ཆོས་ཀྱི་རྒྱལ་པོ། རྒྱ་བོད་གཉིས་སུ་གནས་པའི་འཛི་སྒར་དགོན་པའི་ཆོས་སྡེ་ལྷ་འབངས་མ་ལག་དང་བཅས་པ་ཐམས་ཅད་ཀྱི་གཙུག་གི་རྒྱན་དང་མགོན་སྐྱབས་དཔུང་གཉེན་གཅིག་པུར་གྱུར་པ། སྐྱབས་མགོན་འཛི་སྒར་མཆོག་སྤྲུལ་ཡིད་བཞིན་ནོར་བུ་སྐུ་ཕྲེང་དགུ་པ། དོན་གྱི་སླད་དུ་མཚན་ནས་སྨོས་ན། འཇིགས་མེད་མི་ཕམ་བསྟན་པའི་ཉི་གཞོན་ཕྲིན་ལས་ཀུན་ཁྱབ་དཔལ་བཟང་པོ་མཆོག་ནི། རྗེ་འཛི་སྒར་མཆོག་སྤྲུལ་བདུན་པ་མཆོག་ལྷོ་མོན་གདུལ་བྱའི་མགོན་དུ་ཕེབས་སྐབས། ད་ལྟའི་ཡབ་ཚང་དུ་བཞུགས་ནས་གནས་ཁང་བྱིན་གྱིས་བརླབས་ཤིང༌། མ་འོངས་པར་ང་ཉིད་སླར་ཡང་འདིར་འོང་ངོ་ཞེས་གསུང་ཚིག་རྡོ་རྗེའི་བཀའ་གསང་བསྩལ་བ་དུས་སུ་སྨིན་ཏེ། རབ་བྱུང་བཅུ་དྲུག་པའི་ལྕགས་གླང་༼༡༩༦༡༽ལོར་ལྷོ་ཡུལ་ནགས་མའི་ལྗོངས་སུ། ཡབ་བློ་གྲོས་དང༌། ཡུམ་མཚོ་མོ་གཉིས་ཀྱི་སྲས་སུ་ངོ་མཚར་བའི་ལྟས་དུ་མ་དང་བཅས་སྐུ་འཁྲུངས། དཔལ་རྒྱལ་བའི་དབང་པོ་༧ཀརྨ་པ་བཅུ་དྲུག་པ་རང་བྱུང་རིག་པའི་རྡོ་རྗེའི་ཞལ་སྔ་ནས། ཐབས་མཆོག་བློ་གྲོས་དང༌། ཤེས་རབ་མཚོ་མོ། ཁྱེའུ་གླང་ལོ་པ་ཞེས་ཡབ་ཡུམ་དགུང་སྙིང་བཅས་གསལ་བར་ལུང་བསྟན་ཏེ། གོང་མའི་ཡང་སྲིད་འཁྲུལ་བྲལ་དུ་ངོས་འཛིན་གནང༌། མཚན་ཀརྨ་བསྟན་པ་འགྱུར་མེད་གོ་ཆ་ཕྲིན་ལས་ཀུན་ཁྱབ་དཔལ་བཟང་པོར་གསོལ། གོོང་མའི་ཕྱག་མཛོད་རྒྱ་མཚོ་མི་ཕམ་དང་འབྲུག་སྒར་གཉེར་ངག་དབང་རྣམ་རྒྱལ་ཟུང་ནས་རྩ་འཛིན་བདག་གཉེར་བཟང་པོ་ཞུས་ནས། སྐུ་ཆུང་ངུ་ནས་འབྲུུག་ཐིམ་ཕུག་གི་རྒྱལ་སར། བླ་སྤྲུལ་མཁན་སློབ་འདུས་པ་རྒྱ་མཚོའི་དབུས་སུ་སེང་གེའི་ཁྲི་ལ་མངའ་གསོལ། རིམ་གྱིས་དཔལ་རྒྱལ་དབང་ཀརྨ་པ་མཆོག་རིགས་བདག་ཏུ་བསྟེན་ཏེ། སྨིན་གྲོལ་གྱི་རིམ་པ་མང་དུ་མནོས། གཞན་ཡང་སྐྱབས་རྗེ་དིལ་མགོ་མཁྱེན་བརྩེ། རྗེ་མཁན་པོ་བསྟན་འཛིན་དོན་གྲུབ། རྗེ་མདོ་ཁམས་པ་སྐལ་བཟང་དོན་བརྒྱུད་ཉི་མ། སྐྱབས་རྗེ་ཨ་ལྡེའུ་རིན་པོ་ཆེ་སོགས་བཤེས་གཉེན་དུ་མ་ཚུལ་བཞིན་བསྟེན་ནས་གསར་རྙིང་རིས་མེད་ཀྱི་མདོ་སྔགས་ཟབ་དགུའི་གདམས་པས་ཐུགས་རྒྱུད་ཡོངས་སུ་གཏམས། སངས་རྒྱས་ཀྱི་བསྟན་པ་རིན་པོ་ཆེའི་མཛེས་རྒྱན་དང་སྒྲུབ་བརྒྱུད་གདམས་པ་རྒྱ་མཚོའི་བང་མཛོད་དུ་གྱུར། དགུང་གྲངས་སོ་གཅིག་ལྕགས་ལུག་༼༡༩༩༡༽ལོའི་གྲོ་བཞིན་ཟླ་བའི་དཀར་ཕྱོགས་རྫོགས་པ་དང་པོའི་ཉིན། རྗེ་གོང་མ་རིན་བྱོན་གྱི་གདན་ས་ཆོས་སྡེ་ཆེན་པོ་འཛི་སྒར་བཀྲ་ཤིས་ཐུབ་བསྟན་ཆོས་འཁོར་གླིང་དུ། མི་འཇིགས་སེང་གེས་བཏེགས་པའི་ཁྲི་འཕང་མཐོན་པོར་ཞབས་ཟུང་འཁོར་ལོའི་རེ་ཁ་ཐོག་མར་བཀོད་ཅིང༌། གསེར་ཁྲིར་མངའ་གསོལ་གྱི་མཛད་སྒོ་ཤིན་ཏུ་རྒྱས། ཆོས་དང་ཟང་ཟིང་གིས་གདུལ་བྱའི་རེ་བ་ཡིད་བཞིན་དུ་ཚིམས་པར་མཛད་ཅིང༌། ལྷག་པར་བཤད་སྒྲུབ་ཀྱི་སྡེ་གཉིས་པོ་ལ་གཙིགས་མཐོང་ཆེན་པོ་གནང་ནས་བསྟོད་བསྔགས་དང་འབྲེལ་གནང་སྦྱིན་འགྲན་དུ་མི་བཟོད་པ་མཛད་པས། བཤད་སྒྲུབ་ཀྱི་སྡེ་གཉིས་ཆར་སྔར་དང་མི་འདྲ་བར་མི་ཉམས་གོང་འཕེལ་གྱི་བཀའ་དྲིན་ཆེན་པོ་བྱུང༌། དེ་ནས་བཟུང་བོད་ཀྱི་གདན་སར་ཐེངས་མང་པོར་ཕེབས་ནས། སྨིན་གྲོལ་ཆོས་ཀྱི་བདུད་རྩིས་གདུལ་བྱའི་རེ་བ་ཡོངས་སུ་བསྐངས། སྔར་གྱི་འདུ་ཁང་ཆེན་མོ་དུས་ངན་ནང་ཞིག་རལ་དུ་གྱུར་པར་ཐུགས་ཀྱིས་མ་བཟོད་ནས། དགུང་གྲངས་སོ་དྲུག་མེ་བྱི་༼༡༩༩༦༽ལོར་དབུ་བཙུགས་ཏེ། རྒྱུ་གྲོན་ཕངས་པ་མེད་པར་ནར་གཏོང་མཛད་དེ། གཙུག་ལག་ཁང་རྟེན་དང་བརྟེན་པ་བཅས་པ་སྔོན་ལས་ལྷག་པ་ཅན་གསར་བཞེངས་གནང༌། དེ་བཞིན་བསྟན་རྩ་དགེ་འདུན་གྱི་སྡེ་རྣམས་ལ་འཚོ་བའི་མཐུན་རྐྱེན་ནར་མར་སྦྱར་ཏེ། བོད་གངས་ཅན་ཡུལ་དུ་བསྟན་པ་སྤྱི་དང་བྱེ་བྲག་ཧ་ཅང་ཉག་ཕྲ་བའི་སྐབས་སུ། བསྟན་པའི་མེ་རོ་གསོས་ཏེ། རྒྱལ་བསྟན་ཉམས་པ་སོར་ཆུད་དང་མི་ཉམས་གོང་འཕེལ་གྱི་ཕྱག་རྗེས་བླ་ན་མེད་པར་འཇོག་བཞིན་ཡོད། མ་ཟད་འཕགས་ཡུལ་རྒྱ་གར་བྱང་ཕྱོགས་གུ་རུའི་གནས་མཆོག་མཚོ་པདྨ་ཅན་དུ། བསྟན་གཞི་གཙུག་ལག་ཁང་རྟེན་བརྟེན་པ་དང་བཅས་པ་གསར་བསྐྲུན་དང་བསྟན་རྩ་འདུས་སྡེ་དར་སྤེལ། རྒྱ་གར་ཤར་ཕྱོགས་རྡོ་རྗེ་གླིང་དུ། འབྲུག་རྒྱལ་ཡུམ་ཕུན་ཚོགས་ཆོས་སྒྲོན་ལགས་ནས་མཆོད་གཞིས་ཕུལ་བའི་བསྟི་གནས་སུ། དོན་བརྒྱུད་དཔལ་ལྡན་འབྲུག་པའི་འཆད་ཉན་སྒོམ་སྒྲུབ་ཀྱི་སྲོལ་བཟང་པོ་འཛུགས་བཞིན་པ་བཅས་བསྟན་འགྲོའི་དཔལ་དུ་ཞབས་པད་རྡོ་རྗེའི་ཁམས་སུ་བརྟན་ཅིང༌། མཛད་ཕྲིན་ཡར་ངོའི་ཟླ་ལ་འགྲན་བཞིན་བཞུགས་པ་ལགས་སོ། །དེ་ཡང་སྐྱབས་མགོན་ཞེས་པའི་མཚན་ནི་ད་ལྟར་གསར་དུ་བྲིས་པ་མ་ཡིན་པར། ལོ་ཉིས་བརྒྱའི་སྔོན་ནས་བརྩམས་པའི་རིག་འཛིན་རྡོ་རྗེ་དྲག་པོའི་རྣམ་ཐར་དུ་འཁོད་པ་གཞིར་བཞག་པ་ཙམ་ཡིན་ནོ།། །།སརྦ་མངྒ་ལཾ།། །།
ཕྱོགས་སྒྲིག་པ། འཛི་སྒར་མཁན་པོ་ཕྲིན་ལས་རྡོ་རྗེ།
(མཆན། འཛི་སྒར་དགོན་ནི་སྡེ་དགེ་འཇོ་མདའ་རུ་ཡོད།)


text:
ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཛུབ་སྟོན་གལ་ཆེན་གྱི་དགོངས་དོན་རབ་དང་རིམ་པ་ཕྱོགས་ཡོངས་ནས་ལག་བསྟར་དོན་འཁྱོལ་བྱ་ཆེད། ཚེས་8ཉིན་གྱི་ཕྱི་དྲོར། ལྗོངས་ནང་བསྟན་སློབ་གླིང་གིས“ཚད་གཞི་བཞིར་བརྩི་སྲུང་གིས་སྔོན་ཐོན་གྲྭ་བཙུན་ཧུར་ཐག་བྱེད་པའི”སློབ་གསོ་ལག་ལེན་བྱེད་སྒོའི་ཆེད་དོན་འཆད་ཁྲིད་བྱས་པ་རེད། རང་སྐྱོང་ལྗོངས་སྲིད་གྲོས་ཀྱི་ཀྲུའུ་ཞི་གཞོན་པ་དང་། ཀྲུང་གོ་ནང་བསྟན་མཐུན་ཚོགས་ལྗོངས་ཡན་ལག་ཚོགས་པའི་ཚོགས་གཙོ། ལྗོངས་ནང་བསྟན་སློབ་གླིང་གི་ཡོན་ཀྲང་སྒྲུབ་ཁང་ཐུབ་བསྟན་མཁས་གྲུབ་ཀྱིས་ཆེད་དོན་སྙན་ཞུ་གནང་བ་རེད།
འཆད་ཁྲིད་བྱེད་རིང་རང་སྐྱོང་ལྗོངས་ཏང་ཨུད་དང་སྲིད་གཞུང་གིས་ལྗོངས་ཡོངས་སུ“ཚད་གཞི་བཞིར་བརྩི་སྲུང་གིས་སྔོན་ཐོན་གྲྭ་བཙུན་ཧུར་ཐག་བྱེད་པའི”སློབ་གསོ་ལག་ལེན་བྱེད་སྒོ་གཏིང་ཟབ་སྤེལ་རྒྱུར་ཚད་མཐོའི་མཐོང་ཆེན་གནང་ཡོད། འདི་ནི་རང་ལྗོངས་ཀྱིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་ལག་བསྟར་བྱེད་པའི་ཞིབ་ཕྲའི་བྱ་སྤྱོད་ཅིག་དང་། ལྗོངས་ཏང་ཨུད་དང་སྲིད་གཞུང་གིས་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་རྒྱུར་ཤུགས་སྣོན་རྒྱག་པའི་ཐབས་ཇུས་བཀོད་སྒྲིག་གལ་ཆེན་ཞིག དུས་བབ་གསར་པའི་འོག་ཆོས་ལུགས་ལས་དོན་ཡག་པོ་སྒྲུབ་རྒྱུའི་ཆབ་སྲིད་ལས་འགན་གལ་ཆེན་ཞིག་བཅས་ཡིན་པ་དང་། མིག་སྔ་དང་འབྲེལ་བ་དམ་ཟབ་ཡོད་པས་དོན་སྙིང་གལ་ཆེན་ལྡན་ཡོད་ཅེས་བསྟན་ཡོད།
འཆད་ཁྲིད་བྱེད་རིང་སློབ་མ་ཡོངས་ཀྱིས“ཆབ་སྲིད་ཐད་བློས་ཁེལ་བ་དང་། ཆོས་ལུགས་ཐད་ཐོས་བསམ་ཟབ་པ། སྤྱོད་ལམ་ཐད་དམངས་མགུ་བ། འགག་རྩའི་དུས་ནུས་པ་ཐོན་པ”བཅས་ཀྱི་ཚད་གཞི་བཞིའི་ནང་དོན་ཟབ་མོར་གོ་བ་ནན་ཏན་བླངས་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་བྱ་སྤྱོད་དངོས་སུ་གྱུར་པར་བྱས་ཏེ“འདུ་ཤེས་བཞི”དང“མོས་སེམས་ལྔ”ཆེ་རུ་ཧུར་ཐག་གཏོང་བ་དང“གདེང་ཚོད་བཞི”བརྟན་དུ་བཏང་ནས་བོད་བརྒྱུད་ནང་བསྟན་འཕེལ་རྒྱས་དང་སྤྱི་ཚོགས་རིང་ལུགས་སྤྱི་ཚོགས་འཚམ་མཐུན་ཡོང་བ་དང་། བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཡོང་ཆེད་རང་ཉིད་ཀྱི་འབུལ་འོས་པའི་ལེགས་སྐྱེས་འབུལ་དགོས་པའི་བླང་བྱ་བཏོན་པ་རེད།


text:
ཉིན་ལྟར་ཐོན་བཞིན་པའི་བོད་དང་ཨ་རིའི་གསར་འགྱུར་ཁག་དང་། འཛམ་གླིང་གསར་འགྱུར་ཁག་རྒྱང་སྲིང་ཞུས་པ་ཕུད། དེ་མིན་དམིགས་བསལ་ལེ་ཚན་ཁག་ཅིག་རྒྱང་སྲིང་ཞུ་བཞིན་ཡོད། རྒྱང་སྲིང་གི་ཉིན་མོ། ཉིན་ལྟར། བོད་ཀྱི་དུས་ཚོད། 12:00 ཉིན་གུང་། འཛམ་གླིང་གཅིག་གྱུར་གྱི་དུས་ཚོད། 04:00 ལེ་ཚན་རིང་ཐུང་། ཆུ་ཚོད་གཉིས། གསན་ན། MP༣
ཉིན་ལྟར་ཐོན་བཞིན་པའི་བོད་དང་ཨ་རིའི་གསར་འགྱུར་ཁག་དང་། འཛམ་གླིང་གསར་འགྱུར་ཁག་རྒྱང་སྲིང་ཞུས་པ་ཕུད། དེ་མིན་དམིགས་བསལ་ལེ་ཚན་ཁག་ཅིག་རྒྱང་སྲིང་ཞུ་བཞིན་ཡོད། རྒྱང་སྲིང་དུས་ཚོད། ཉིན་ལྟར། བོད་ཀྱི་དུས་ཚོད། 10:00 དགོང་དྲོ། འཛམ་གླིང་གཅིག་གྱུར་གྱི་དུས་ཚོད། 14:00 ལེ་ཚན་རིང་ཐུང་། ཆུ་ཚོད་གཅིག གསན་ན། MP༣
འཕྲོད་བསྟེན་དང་དོན་ལྡན་གྱི་མི་ཚེ། འཕྲོད་བསྟེན་གྱི་གོམས་གཤིས་དང་དོན་ལྡན་གྱི་མི་ཚེ་ཞེས་པའདི་ག་རླུང་འཕྲིན་ཁང་གི་བདུན་རེའི་འཕྲོད་བསྟེན་གྱི་ཤེས་བྱའི་ལེ་ཚན་འདིའི་ནང༌། འབྲེལ་ཡོད་ཤེས་ལྡན་མི་སྣར་གནས་འདྲི་དང་ཁུངས་ལྡན་ཞིབ་འཇུག་ཡིག་ཆ་གཞི་ལ་བཞག་ནས་བོད་ཀྱི་སྤྱི་ཚོགས་ནང་འཕྲོད་བསྟེན་གྱི་གོམས་གཤིས་ཡར་རྒྱས་གཏོང་བར་ཁ་
སོ་ཡ་ལ། བོད་ཀྱི་དེང་རབས་གླུ་གཞས། བསྟན་འཛིན་ནོར་དབྱངས་ལགས་ཀྱིས་གཙོ་སྐྱོང་གནང་བའི་དེང་རབས་གླུ་ གཞས་ཀྱི་ལས་རིམ་སོ་ཡ་ལ་ནང་དེང་དུས་བོད་ཀྱི་སྐད་གྲགས་ཆེ་བའི་གླུ་གཞས་སྙན་སྒྲོན་ཞུ་ཡི་ཡོད་པ་མ་ཟད། བོད་དང་བརྩན་འབྱོལ་ནང་གི་བོད་མི་གཞས་པ་གཞས་མ། གཞས་ཀྱི་རིག་གནས་མཁས་པ་དང་སྒྱུ་རྩལ་པ་སོགས་ལ་བཅར་འདྲི།


text:
ནང་དོན་མདོར་བསྡུས།
ཕལ་བའི་ཁྱིམ་ཚང་གི་བུ་ཆུང་ཨ་ལི་(ALI)ཡིས་གཟབ་གཟབ་མ་བྱས་པར་རང་ཉིད་ཀྱི་གཅུང་མོའི་ལྷན་པ་བརྒྱབ་ཟིན་པའི་ལྷམ་ཆ་གཅིག་དེ་བོར་བརླག་ཏུ་སོང་བ་རེད། ཕ་མ་གཉིས་པོའི་བཀའ་བཀྱོན་ལས་གཡོལ་ཆེད་ཁོས་རང་ཉིད་ཀྱི་གཅུང་མོར་དོན་དེ་གནས་སྐབས་རིང་སྦ་གསང་བྱ་རྒྱུའི་རེ་བ་བཏོན། དུས་དེ་ནས་བཟུང་ཁོ་གཉིས་གཅེན་གཅུང་གཉིས་ཉིན་ལྟར་ཁོ་པའི་རྙིང་ཧྲུལ་དུ་གྱུར་པའི་རས་ལྷམ་ཆ་གཅིག་དེ་མཉམ་སྤྱོད་བྱས་ནས་སློབ་གྲྭར་བསྐྱོད་དགོས་བྱུང་། དེ་ཡང་གཅུང་མོ་ཉིན་ལྟར་སློབ་ཚན་གྲོལ་རྗེས་དབུགས་མ་ཧལ་བར་རྒྱུག་ནས་རང་ཁྱིམ་དང་ཉེ་བའི་སྲང་ལམ་དུ་ཁོ་པ་དང་ལྷམ་བརྗེ་པོ་རྒྱག་པར་བསྐྱོད་དགོས་ལ། ཨ་ལི་(ALI)རང་ཉིད་ཀྱང་རྟག་པར་ཕྱི་འབྱོར་བྱུང་བས་སློབ་སྤྱིས་སློབ་གསོ་དང་སྐྱོན་བརྗོད་ཐེངས་མང་བྱས། རྙོག་དྲ་གཅིག་རྗེས་གཉིས་མཐུད་དང་བར་ཆད་ལ་གདོང་བསུ་དཀའ་བས། ཁོ་གཉིས་ཀྱིས་བོར་ཟིན་པའི་ལྷམ་དེ་རྙེད་པའམ་ཡང་ན་ལྷམ་གསར་པ་ཆ་གཅིག་བྱུང་ན་ཅི་མ་རུང་སྙམ་ནས་རེ་སྒུག་བྱེད་ཀྱི་ཡོད། འོན་ཀྱང་རང་ཉིད་ཀྱི་བོར་བརླག་སོང་བའི་ལྷམ་དེ་ཏག་ཏག་ལོང་བ་ཞིག་གི་བུ་མོས་གྱོན་པ་ཤེས་དུས་སླར་ཡང་ཅི་བྱ་གཏོལ་མེད་དུ་གྱུར།
ཨ་ལིས(ALI)མ་གཞི་པ་ཕ་དང་རང་ཉིད་ཀྱིས་གྲོང་ཁྱེར་ནང་ཡོང་འབབ་བསགས་པའི་དངུལ་གྱིས་གཅུང་མོར་ལྷམ་གསར་པ་ཆ་གཅིག་ཉོ་རྒྱུའི་རྩིས་ཡོད་ཀྱང་གློ་བུར་དུ་པ་ཕར་རྨས་སྐྱོན་བྱུང་བས་ཁོ་པའི་རེ་བ་དེ་འགྲུབ་ཐབས་མེད་པར་གྱུར། མཐའ་མ་གྲོང་ཁྱེར་ཡོངས་ཀྱི་རྒྱང་རྒྱུགས་འགྲན་བསྡུར་གྱི་ཨང་གསུམ་པ་ཐོབ་མཁན་ལ་བྱ་དགའ་ལྷམ་ཆ་གཅིག་ཡོད་པ་ཤེས་རྗེས། ཐབས་བརྒྱ་ཇུས་སྟོང་གིས་བརྩོན་ལེན་བྱས་ནས་གཅུང་མོར་སྟེར་རྒྱུའི་བསམ་འདུན་བཅངས་རུང་། བསམ་ཡུལ་ལས་འདས་པ་ཞིག་ལ། མཐའ་མའི་འགྲན་བསྡུར་གྱི་འདུ་འཛི་དང་འགྲན་རྩོད་དྲག་པོའི་ཁྲོད་ཁོ་ཇི་ལྟར་བྱས་མིན་ཡང་ཆ་མི་འཚལ་བར་མིག་བཙུམ་ཐེངས་གཅིག་ལ་ཨང་དང་པོར་ཆགས་པས་བློ་རབ་ཏུ་ཕམ་པར་གྱུར། ཁྱིམ་དུ་སླེབས་རྗེས་ཨ་ལིས(ALI)རྫིང་བུའི་ནང་ཆུ་བུར་གྱིས་ཁེངས་པའི་རྐང་པ་འཁྲུད་བཞིན་འདུག་སྐབས། པ་པ་ཏག་ཏག་ཆེད་མངགས་ཁོ་པ་དང་གཅུང་མོར་ཉོས་པའི་ལྷམ་ཁྱེར་ནས་ནང་དུ་ལོག་པའི་ལམ་བར་ན་མཆིས།
༓དཔྱད་གཏམ།
གློག་བརྙན་འདིའི་ནང་བྱིས་པའི་མཐོང་སྣང་བརྒྱུད་གཅེན་གཅུང་གཉིས་ཀྱིས་ལྷམ་ཆུང་ཆ་གཅིག་རེག་ཐབས་བྱས་པའི་སྒྲུང་ཞིག་བརྗོད་ཡོད་ཅིང་། འདུ་འཛི་དང་ཟང་ཟིང་གིས་ཁེངས་པའི་དེང་གི་སྤྱི་ཚོགས་སུ་དཀོན་པའི་གཅེན་པོའི་དྭངས་ཤིང་གསལ་བའི་མིག་ཁྲ་ཆིལ་ལེ་བ་གཉིས་དང་གཅུང་མོའི་ལྷད་མེད་པའི་འཛུམ་མདངས་དག་ལས་དེ་ནི་མི་གཙང་དྲི་མས་མ་སྦགས་ཅིང་། བབ་ཆགས་པའི་འཚོ་བའི་གནས་ལུགས་བརྗོད་པའི་གློག་བརྙན་གཅིག་ཡིན་པ་རྟོགས་ཐུབ། གཅེན་གཅུང་གཉིས་ཉིན་ལྟར་ཕར་འགྲོ་ཚུར་འོང་ཁོ་ན་ལ་བྲེལ་དོན་ནི།གཞན་གྱིས་མིག་གིས་ཕར་ཞོག ཐ་ན་ལྟག་ཁུང་ཙམ་ཡང་མི་ལྟ་བའི་ལྷམ་ཆུང་ཆ་གཅིག་གི་ཆེད་དུ་རེད།
མི་ཚང་མར་བརྗེད་པར་དཀའ་བའི་བྱིས་དུས་ཀྱི་དྲན་གསོ་ཡོད་པ་སྨོས་མི་དགོས། ཆུང་བྱིས་པའི་དུས་ཀྱི་བསམ་བློ་སྟབས་བདེ་ལ་དགོད་བྲོ་བ་ཞིག་ཡོད་རུང་། དེས་རྐྱེན་པས་མི་མང་པོའི་ཡིད་སེམས་རབ་ཏུ་སྒུལ་ཐུབ་སྟེ། འདི་ནི་གློག་བརྙན་འདི་མི་མང་པོས་དགའ་པོ་བྱེད་པའི་རྒྱུ་མཚན་དང་འདོན་སྤེལ་བྱེད་པའི་བསམ་བློའི་སྐུལ་སློང་ཡང་ཡིན་སྙམ། རྒྱང་རྒྱུགས་འགྲན་བསྡུར་ཀྱི་མཇུག་འབྲས་ཚང་མའི་བསམ་པའི་ཡུལ་ལས་འདས། མི་ཚང་མས་སེམས་གཏིང་ནས་ཡིད་སྨོན་དང་བསྔགས་བརྗོད་ཚད་མེད་བྱེད་དུས། ཨ་ལི་(ALI)ཡི་ངོ་གདོང་ནི་སྐྱོ་སྣང་གི་མཆི་མས་རབ་ཏུ་བརླན། དེ་ནི་གློག་བརྙན་ཧྲིལ་པོའི་ནང་མི་སེམས་བསྒུལ་ཤོས་དང་བསྟན་བཤིག་ཆེ་ཤོས་ཀྱི་ཆ་ཤས་དང་། རྫིང་བུའི་ནང་ཆུ་བུར་གྱིས་ཁེངས་པའི་རྐང་པ་འཁྲུད་བཞིན་པའི་གནས་སྐབས་ནི་ཁ་ཁུ་སིམ་ཤོས་ཀྱི་ཆ་ཤས་རེད། ལྟད་མོ་བ་ཚང་མར་ཚོར་སྣང་གཅིག་མཚུངས་གཅིག་ཡོང་སྲིད། དེ་ནི་མིག་ཆུ་དང་ངུ་ངག་མིན་པར། ཁ་ཁུ་སིམ་པའི་དགོང་དྲོའི་དུས་ཚོད་གཅིག་དང་རྫིང་བུའི་ནང་གི་ཆུ་དང་ཉ་ཁྱུ། སོ་སོ་རང་ཉིད་བཅས་ཡིན། དེར་བརྟེན། འདི་བྱིས་པའི་གློག་བརྙན་ཞིག་ཡིན་ཟེར་ན་མི་བདེན། དེ་ལས་ལྡོག་སྟེ། མི་ཚེའི་ལམ་བུར་འགྲུལ་བཞུད་བྱེད་བཞིན་པའི་མི་ལ་དཀའ་ངལ་ཁྱད་གསོད་དང་འཚོ་བ་ལ་དགའ་ཞེན་བྱེད་དགོས་པའི་གནས་ལུགས་བསྟན་པའི་གློག་བརྙན་ཞིག་རེད་སྙམ།
(རྩོམ་སྒྲིག་པ།ཀརྨ་རྣམ་རྒྱལ།)


text:
March, 2015
...now browsing by month
ཝེ་ཐི་ནམ་གྱི་ནང་བའི་དགོན་པ།Sunday, March 29th, 2015
རྗེ་ཙོང་ཁ་པ་ཆེན་པོའི་རྣམ་ཐར་དད་པའི་འཇུག་ངོགས།Wednesday, March 4th, 2015
འདས་པའི་ཉིན་ཁ་ཤས་རིང་མཁས་གྲུབ་དགེ་ལེགས་དཔལ་བཟང་(༡༣༨༥-༡༤༣༨)གིས་མཛད་པའི ༼རྗེ་ཙོང་ཁ་པ་ཆེན་པོའི་རྣམ་ཐར་དད་པའི་འཇུག་ངོགས།༽བཀླགས་པ་ཡིན། ལོ་ཉེར་བརྒྱད་ཀྱི་སྔོན་ལ་ཐེངས་གཅིག་བཀླགས་པ་ཡིན། ཡིནའང་། ཡིད་ཀྱི་དྲན་འཛིན་དུ་བསྡད་མི་འདུག ད་ཐེངས་ཆོ་འཕྲུལ་སྨོན་ལམ་ཆེན་མོའི་དུས་ཚེས་དང་བསྟུན་ནས། ༼རྗེ་ཙོང་ཁ་པ་ཆེན་པོའི་རྣམ་ཐར་དད་པའི་འཇུག༽བསྐྱར་དུ་ཞིབ་ཚགས་བཀླགས་པ་ཡིན། རྗེ་རིན་པོ་ཆེས་༡༤༠༩ ལོར་ཆོ་འཕྲུལ་སྨོན་ལམ་ཆེན་མོ་གསར་འཛུགས་སྐབས་ཀྱི་གནས་ཚུལ་ཞིབ་ཏུ་བྲིས་འདུག སྐབས་དེའི་སྨོན་ལམ་ཆེན་མོ་སྐབས་མཆོད་མེ་ལས་ལྷ་སར་མེ་སྐྱོན་བྱུང་འདུག དེའི་སྐོར་ལ་དད་པའི་མཇུག་ངོགས་ལས། “དེའི་ཚེ་ཉམས་སྣང་བཟང་པོ་རང་ཡོད་པའི་ཐུགས་དམ་པ་ཞིག་གི་མནལ་ལམ་དུ། བུད་མེད་ཆེན་མོ་ཞིག་གིས་ལག་པ་གཉིས་ཀྱིས་གཙུག་ལག་ཁང་ལ་འཁྱུད་འདུག །ཅི་བྱེད་བྱས་པས་མེའི་གནོད་པ་བསྲུང་བ་ཡིན་ཟེར་བ་ཞིག་རྨིས་འདུག །དེའི་ཕྱི་དེ་ནུབ། ཀོང་བུ་ཆེན་མོའི་མར་ཕལ་ཆེ་བ་རྫོགས། མར་གསར་པ་མ་བླུགས་པའི་མཚམས་ཤིག་ཏུ། ཀོང་བུའི་ནང་གི་རས་རྡོག་རྡོག་རྣམས་དང་མར་ལྷག་མ་དང་བཅས་པ་ཐམས་ཅད་ལ་མེ་འབར་ནས་ཤིན་ཏུ་ཆེ་བའི་མེའི་ཕུང་པོར་གྱུར་ཏེ། སྐྱེ་བོ་ཐམས་ཅད་འཇིགས་སྐྲག་ཏུ་གྱུར་པ་ལ། རྗེའི་ཞལ་སྔ་ནས་དེ་མ་ཁད་གཟིམ་ཁང་དུ་བྱོན་སོང་ནས་ཐུགས་དམ་ལ་བཞུགས་པས། རླུང་གཅིག་ཀྱང་མེད་ཅིང་ཐབས་རྣམས་ཀྱིས་ཀྱང་བཟློག་ཤིན་ཏུ་སླ་བར་བྱུང་ནས་དེ་མ་ཁད་ཞི་ཞིང་གནོད་པ་ཅུང་ཟད་ཀྱང་མ་བྱུང་ངོ་། །”ཞེས་བཀོད་འདུག
རྗེ་རིན་པོ་ཆེ་(༡༣༥༨-༡༤༡༩) དགུང་ལོ་བཅུ་དྲུག་སྟེང་ཕ་ཡུལ་དང་ཞལ་གྱེས་ནས་དབུས་གཙང་ཕྱོགས་སུ་ཕེབས་བ་དང་། ཕྱིར་མདོ་སྨད་དུ་ཕེབས་རྒྱུའི་ཐུགས་ཐག་བཅད་ནས་ལམ་ལ་ཆས་ཡོད་ནའང་། གློ་བུར་དུ་ཐུགས་ལ་འགྱུར་ཐེབས་འདུག དེའི་སྐོར་ལ་དད་པའི་མཇུག་ངོགས་ལས། “གྲོགས་དང་སློབ་འབྲེལ་མང་པོས་བསྐུལ་ཞིང༌། མདོ་སྨད་ནས་ཡུམ་གྱིས་ཀྱང་ཞུ་བ་ནན་ཆེར་བྱུང་བས་རྐྱེན་བྱས་ནས། ལན་ཅིག་མདོ་སྨད་ལ་འབྱོན་པར་བཞེད་པ་འཁྲུངས་ཏེ། མལ་གྲོ་ལྷ་ལུང་དུ་བྱོན། ལག་ལེན་འགའ་ཞིག་ལ་ཐུགས་སྦྱོང་ཡང་མཛད་པར་བརྩམས་པ་ལ་མཚམས་ཤིག་ནས། ཅི་བྱེད་དེ་འདྲ་བ་ལ་དགོས་པ་མི་འདུག །ད་ནི་མདོ་ཁམས་དང་ཡུལ་གྱི་ཕྱོགས་ལ་གཏན་ནས་མི་འགྲོ་བའི་དམ་བཅའ་བར་བྱའོ། །སྙམ་དུ་དགོངས་པ་ཤུགས་དྲག་པོ་སྐྱོ་ཤས་དང་བཅས་པ་ཞིག་འཁྲུངས་ནས་དེ་འཕྲལ་དུ་མདོ་སྨད་ལ་མི་འབྱོན་པའི་ཐུགས་ཐག་བཅད་དོ།”།ཞེས་བཀོད་འདུག


text:
2011ལོའི་ཟླ་བ་དགུ་པར་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བོད་རང་སྐྱོང་ལྗོངས་དབུ་བརྙེས་ནས་ལོ་50འཁོར་སྐབས། “མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས”པའི་མཛུབ་སྟོན་གལ་ཆེན་གནང་ཡོད། ལྗོངས་ཡོངས་སུ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ལག་བསྟར་གཏིང་ཟབ་བྱེད་པའི་དུས་སུ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཛུབ་སྟོན་གལ་ཆེན་ལག་བསྟར་དོན་འཁྱོལ་བྱེད་པའི་ལྗོངས་ཏང་ཨུད་ཀྱི་གསོན་ཉམས་དོད་པའི་ལག་ལེན་ཁོང་དུ་བརྟན་པོ་ཆུད་པར་བྱེད་པ་དང་། མཛུབ་སྟོན་གལ་ཆེན་འདི་ནི་བོད་ཀྱི་གཞི་རྩའི་ལྗོངས་བབ་དང་ལས་དོན་གྱི་ཆོས་ཉིད་ཁོང་དུ་ཡང་ དག་ཆུད་པར་གནང་བ་ཞིག་ཡིན་ལ། དེ་ལས་སྤྱི་ཁྱབ་ཧྲུའུ་ཅིས་བོད་ཀྱི་མི་རིགས་ཁག་གི་མི་དམངས་ལ་བརྩེ་བ་ཟབ་མོ་འཆང་བ་དང་བོད་ཀྱི་ལས་དོན་ལ་རེ་བ་ཆེན་པོ་བཅོལ་གནང་བར་མྱོང་ཚོར་ཟབ་མོ་ཐུབ་པ་བྱེད་དགོས། མཛུབ་སྟོན་གལ་ཆེན་གྱི་ནང་དོན་ལ་སྔར་བས་གོ་བ་ལོན་པ་དང་ཁོང་དུ་ཡང་དག་ཆུད་པར་བྱེད་པ་ནི་མེས་རྒྱལ་གཅིག་གྱུར་དང་མི་རིགས་མཐུན་སྒྲིལ་ལ་སྲུང་སྐྱོང་དང་། རྒྱལ་ཁབ་ཀྱི་བདེ་འཇགས་སྲུང་ཡོལ་དང་སྣོད་བཅུད་ཀྱི་བདེ་འཇགས་སྲུང་ཡོལ་སྲ་བརྟན་དུ་གཏོང་བ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་ཡག་པོ་རྩོམ་པ་བཅས་ལ་མཚོན་ན་རྒྱང་རིང་གཏིང་ཟབ་ཀྱི་དོན་སྙིང་ལྡན་ཡོད།
གཅིག མི་རིགས་ཁག་གི་མཐུན་སྒྲིལ་ལ་སྐུལ་འདེད་གཏོང་བ་ནི་ཀྲུང་ཧྭ་མི་རིཌ་ཁྱིམ་ཚང་ཆེན་པོའི་ཁེ་ཕན་ཆེ་ཤོས་ཤིག་རེད།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“ཀྲུང་ཧྭ་མི་རིགས་དང་མི་རིགས་ཁག་གི་འབྲེལ་བ་ནི་ཁྱིམ་ཚང་ཆེན་པོ་ཞིག་དང་དེའི་ནང་མིའི་དབར་གྱི་འབྲེལ་བ་ལྟ་བུ་རེད། མི་རིགས་ཁག་དབར་གྱི་འབྲེལ་བ་ནི་ཁྱིམ་ཚང་ཆེན་པོའི་ནང་མི་མི་འདྲ་བའི་དབར་གྱི་འབྲེལ་བ་ལྟ་བུ་རེད”ཅེས་བསྟན་གནང་ཡོད། བོད་རིགས་ནི་ཀྲུང་ཧྭ་མི་རིགས་ཁྱིམ་ཚང་ཆེན་པོའི་གྲུབ་ཆ་གལ་ཆེན་གྱི་ངོས་ནས་རྒྱ་རིགས་དང་། སྤུན་ཟླའི་མི་རིགས་གཞན་དག་དང་རྩ་བ་གཅིག་དང་རྒྱུད་པ་གཅིག་ནས་འཕེལ་བ་ཞིག་རེད། སྤུན་ཟླའི་མི་རིགས་གཞན་དག་དང་དཔལ་འབྱོར་དང་། ཆབ་སྲིད། རིག་གནས་བཅས་ལ་འབྲེལ་བ་བྱེད་པའི་ལོ་རྒྱུས་ཀྱི་ཆུ་རྒྱུན་རིང་པོར་ཤ་ཁྲག་གཅིག་ཏུ་འབྲེལ་བ་དང་མཉམ་ཤི་མཉམ་གསོན་གྱི་ལས་དབང་གཅིག་མཐུན་འདུས་གྲུབ་ཅིག་ཆགས་ཡོད། ལོ་རྒྱུས་དང་དོན་དངོས་ལས་བོད་ཀྱི་ལས་དབང་ཐོག་མཐའ་བར་གསུམ་དུ་ཀྲུང་ཧྭ་མི་རིགས་ཁྱིམ་ཚང་ཆེན་པོའི་ལས་དབང་དང་དམ་པོར་སྦྲེལ་ཡོད་པས་མི་རིགས་ཁག་ཕན་ཚུན་མཐུན་སྒྲིལ་དང་། མི་རིགས་ཁག་གི་མི་དམངས་དབར་ཕན་ཚུན་ཤེས་རྟོགས། ཕན་ཚུན་བརྩི་འཇོག ཕན་ཚུན་བསྟུན་མཁས། ཕན་ཚུན་མྱོང་རོལ། ཕན་ཚུན་སློབ་སྦྱོང་། ཕན་ཚུན་རོགས་རམ་བཅས་བྱས་ན། བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཡོང་བར་གཞི་ནས་འགན་ལེན་བརྟན་པོ་ཡོང་བ་ར་འཕྲོད་ཐུབ་ཡོད།
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“མི་རིགས་མཐུན་སྒྲིལ་དང་མེས་རྒྱལ་གཅིག་གྱུར་ལ་སྲུང་སྐྱོང་བྱེད་པ་ནི་མི་རིགས་ཁག་གི་ཁེ་ཕན་ཆེ་ཤོས་སུ་བརྩི་རྒྱུ་མཐའ་འཁྱོངས་ཀྱིས་མི་རིགས་ཁག་གི་མི་དམངས་ཀྱི་བློ་གྲོས་དང་སྟོབས་ཤུགས་གང་ཐུབ་ཅི་ཐུབ་ཀྱིས་གཅིག་ཏུ་བསྡུས་ཏེ། བློ་གཅིག་སེམས་གཅིག་ངང‘ལོ་བརྒྱ་གཉིས’ཀྱི་འབད་འཐབ་དམིགས་ཚད་མངོན་འགྱུར་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་ཆེད་འབད་འཐབ་བྱེད་དགོས”ཞེས་བླང་བྱ་ཁ་གསལ་བཏོན་ནས་མི་རིགས་ཁག་གི་འགྲོ་འོང་དང་། སྤེལ་རེས། མཉམ་འདྲེས་བཅས་ཤུགས་ཆེ་རུ་གཏོང་བ་དང་མི་རིགས་མཐུན་སྒྲིལ་ཡར་ཐོན་གྱི་བྱ་གཞག་དབྱར་མཚོ་རྒྱས་པ་བཞིན་གོང་ནས་གོང་དུ་འཕེལ་བའི་དུས་རབས་གསར་པ་ཞིག་གཏོད་འགོ་ཚུགས་ཡོད། ལྷག་པར་དུ་མཐའ་མཚམས་མི་རིགས་ས་ཁུལ་ཞིག་ཡིན་པའི་བོད་ལ་དམིགས་ཏེ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བོད་ཞི་བས་བཅིངས་འགྲོལ་བཏང་ནས་ལོ་60འཁོར་བར་རྟེན་འབྲེལ་ཞུ་བའི་ཀྲུང་དབྱང་སྐུ་ཚབ་ཚོགས་པའི་ཚོགས་གཙོ་གནང་ནས་བོད་དུ་ཕེབས་སྐབས། “བོད་མི་རིགས་མཐུན་སྒྲིལ་གྱི་དཔེ་མཚོན་ཞིག་ཏུ་སྐྲུན་དགོས”ཞེས་བཏོན་གནང་བ་དང་། རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་ཚོགས་འདུ་ཐེངས་དང་པོའི་བོད་ཀྱི་འཐུས་མི་ཚོགས་པའི་གྲོས་ཞིབ་ལ་ཞུགས་སྐབས། “མི་རིགས་མཐུན་སྒྲིལ་ནི་བོད་ཀྱི་མི་རིགས་ཁག་གི་མི་དམངས་ཀྱི་སྲོག་རྩ་ལྟ་བུ་རེད”ཅེས་བསྟན་གནང་བ། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་ཐོག་མི་རིགས་མཐུན་སྒྲིལ་ལ་ཤུགས་སྣོན་རྒྱག་པ་ནི་སྔར་ལས་ལྷག་པའི་སྒོ་ནས་མཐའ་སྐྱོང་བོད་བརྟན་གྱི་འཐབ་ཇུས་ཀྱི་དགོངས་པ་གལ་ཆེན་གྱི་ནང་དོན་གལ་ཆེན་ལ་བརྩིས་ཏེ། ངེས་པར་དུ་ཏང་གི་མི་རིགས་སྲིད་ཇུས་དང་ཆོས་ལུགས་སྲིད་ཇུས་ཕྱོགས་ཡོངས་ནས་ལག་ལེན་ཡང་དག་བསྟར་དགོས་པ་དང་། མི་རིགས་མཐུན་སྒྲིལ་ལ་ཤུགས་སྣོན་རྒྱག་དགོས་པ། རླབས་ཆེན་མེས་རྒྱལ་དང་། ཀྲུང་ཧྭ་མི་རིགས། ཀྲུང་ཧྭའི་རིག་གནས། ཀྲུང་གོ་གུང་ཁྲན་ཏང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བཅས་ལ་བཅངས་པའི་མི་རིགས་ཁག་གི་མི་དམངས་ཀྱི་མོས་སེམས་རྒྱུན་ཆད་མེད་པར་ཆེ་རུ་གཏོང་དགོས་པ་བཅས་ཀྱི་ནན་བཤད་གནང་བ་མ་ཟད། “བོད་ཀྱི་ལས་དོན་གྱི་དམིགས་ས་དང་ཤུགས་རྒྱག་ས་ངེས་པར་དུ་མེས་རྒྱལ་གཅིག་གྱུར་ལ་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་པར་འཇོག་དགོས”པའི་གསལ་སྟོན་ཐེངས་དང་པོ་གནང་ཡོད། བོད་རང་སྐྱོང་ལྗོངས་དབུ་བརྙེས་ནས་ལོ་50འཁོར་མཚམས་སུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས”པའི་མཛུབ་སྟོན་གལ་ཆེན་སླར་ཡང་གནང་བ་ལས་བོད་ཀྱི་མི་རིགས་མཐུན་སྒྲིལ་གྱི་ལས་དོན་ལ་མཐོང་ཆེན་པོ་གནང་བ་དང་རེ་བ་ཟབ་མོ་བཅོལ་བ་གང་ལེགས་མཚོན་གྱི་ཡོད། རང་སྐྱོང་ལྗོངས་ཏང་ཨུད་ཀྱིས་མི་རིགས་མཐུན་སྒྲིལ་ལ་ཤུགས་སྣོན་རྒྱག་པ་མཐའ་སྐྱོང་བོད་བརྟན་གྱི་འཐབ་ཇུས་ཀྱི་གནས་བབ་གལ་ཆེན་ཐོག་བཞག་པ་དང་། མི་རིགས་མཐུན་སྒྲིལ་ལ་ཤུགས་སྣོན་རྒྱག་པའི་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གལ་ཆེན་ལག་བསྟར་དོན་འཁྱོལ་མཐའ་གཅིག་ཏུ་བྱས་པ། མི་རིགས་ཁག་སེའུ་འབྲུའི་འབྲུ་གུ་བཞིན་ཕན་ཚུན་དམ་པོར་སྦྲེལ་བ་དང་སྤགས་གོང་བཞིན་མཐུན་སྒྲིལ་རྡོ་རྩ་གཅིག་སྒྲིལ་བྱེད་པའི་སྐུལ་མ་བཏང་བ། མི་རིགས་མཐུན་སྒྲིལ་གྱི་མེ་ཏོག་བོད་ལྗོངས་ས་མཐོར་ཡུན་ནས་ཡུན་དུ་བཞད་པར་བྱས་པ་བཅས་ལས་མི་རིགས་མཐུན་སྒྲིལ་གྱི་དཔེ་བཟང་མཉམ་སྡེབ་དང་དཔེ་བཟང་མི་སྒེར་ཁག་གཅིག་འབུར་དུ་ཐོན་པ་དང་མི་རིགས་ཁག་གི་མི་དམངས་ཞི་མཐུན་མཉམ་གནས་དང་། ཕྱར་བ་གྲུ་འདེགས། ཞི་མཐུན་འཕེལ་རྒྱས་བཅས་བྱུང་ཡོད།
འོན་ཏེ། ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱིས་འགོག་རྐྱེན་བཟོ་བ་དང་གཏོར་བཤིག་གཏོང་བ་ནི་ཐོག་མཐའ་བར་གསུམ་དུ་བོད་ཀྱི་མི་རིགས་མཐུན་སྒྲིལ་ལ་ཤུགས་རྐྱེན་ཐེབས་རྐྱེན་གཙོ་བོ་ཞིག་རེད། ཏཱ་ལ་སྐྱེ་ཕྲེང་བཅུ་བཞི་པ་ངོ་ལོག་བྲོས་བྱོལ་དུ་སོང་རྗེས་ལོ་རྒྱུས་དང་དོན་དངོས་ལ་མི་བལྟོས་པར“བོད་རང་བཙན”ཟེར་བ་ཡོངས་བསྒྲགས་སུ་འུད་སྒྲོག་དང་གང་སར་ཁ་ཕྲལ་གྱི་གཏམ་འཆལ་བཀྲམ་ནས་མེས་རྒྱལ་ཁ་ཕྲལ་དུ་གཏོང་བའི་བྱེད་སྤྱོད་ནུས་ཤུགས་ཡོད་རྒུས་སྤེལ་གྱི་ཡོད། ཁོ་པས་ད་དུང་དུས་ཚོད་དམ་འཛིན་གྱིས་བོད་ཀྱི་ས་ཁོངས་སུ་སིམ་འཛུལ་བྱས་ཏེ་ཟིང་ཆ་བསླངས་པ་དང་འཇིགས་གཏུམ་གྱི་བྱེད་སྤྱོད་སྤེལ་བ་སྟེ། 1987ལོ་ནས་1989ལོ་བར་ངན་ཇུས་བཤམས་ནས་ལྷ་སར་ཟིང་ཆ་ཐེངས་མང་བསླངས་པ་དང་། 2008ལོར་ལྷ་སའི“3·14”རྡུང་གཅོག་འཕྲོག་སྲེག་གི་གཏུམ་སྤྱོད་དོན་རྐྱེན་སླར་ཡང་བཟོས་པ། མི་རིགས་དགྲར་འཛིན་དང་ཁ་ཕྲལ་བྱེད་སྤྱོད་སྤེལ་རྒྱུའི་ངན་སྐུལ་ཤུགས་ཆེན་བྱས་པ་སོགས་ལས། བོད་ཀྱི་མི་རིགས་ཁག་གི་མི་དམངས་ཀྱིས་ཏཱ་ལ་སྐྱེ་ཕྲེང་བཅུ་བཞི་པའི་ལོག་སྤྱོད་ཀྱི་ངོ་བོ་དེ་བས་ངོས་འཛིན་གསལ་པོ་ཐུབ་ཡོད། བོད་དུ་མི་རིགས་ཁག་གི་མི་དམངས་དང་ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱིས་གཙོས་པའི་ཁ་ཕྲལ་ཕྱོགས་གཏོགས་དབར་དམིགས་བསལ་འགལ་ཟླ་གནས་པའི་རྐྱེན་གྱིས་མི་རིགས་མཐུན་སྒྲིལ་ནི་བོད་དུ་དམིགས་བསལ་གྱི་གལ་ཆེའི་རང་བཞིན་ལྡན་པ་ཞིག་ཏུ་གྱུར་ཡོད། ང་ཚོས་མི་རིགས་ཁག་གི་མཐུན་སྒྲིལ་ཆེ་མོར་སྐུལ་འདེད་གཏོང་རྒྱུ་ནི་ཀྲུང་ཧྭ་མི་རིགས་ཁྱིམ་ཚང་ཆེན་པོའི་ཁེ་ཕན་ཆེ་ཤོས་ཡིན་ཞིང་། སྤྱི་ཚོགས་བརྟན་ལྷིང་དང་། དཔལ་འབྱོར་འཕེལ་རྒྱས། མི་རིགས་ཁག་གི་མི་དམངས་བདེ་སྡོད་ལས་བརྩོན་བཅས་ཀྱི་བདེ་སྐྱིད་ཀྱི་འབྱུང་རྩ་ཡིན་པར་ངོས་འཛིན་གང་ལེགས་ཐུབ་པར་བྱེད་དགོས། ཏཱ་ལ་སྐྱེ་ཕྲེང་བཅུ་བཞི་པའི་ཆབ་སྲིད་ཐད་ཀྱི་ལོག་སྤྱོད་རང་བཞིན་དང་། ཆོས་ལུགས་ཐད་ཀྱི་གཡོ་རྫུས་རང་བཞིན། བྱེད་ཐབས་ཐད་ཀྱི་མགོ་སྐོར་རང་བཞིན་བཅས་ལ་ཐེར་འདོན་དགག་རྒྱག་གཏིང་ཟབ་དང་། ཁ་ཕྲལ་གཏོར་བཤིག་གི་བྱེད་སྤྱོད་སྣ་ཚོགས་མཐའ་གཅིག་ཏུ་བཀག་འགོག མི་རིགས་མཐུན་སྒྲིལ་ལ་གནོད་པའི་གཏམ་སྤྱོད་མཐའ་དག་ལ་མཐའ་གཅིག་ཏུ་ངོ་རྒོལ། མི་རིགས་ཁག་གི་མཐུན་སྒྲིལ་ཆེ་མོའི་གསོན་ཉམས་དོད་པའི་རྣམ་པར་སྔར་བས་གཅེས་འཛིན་དང་གཅེས་སྐྱོང་། ཀྲུང་ཧྭ་མི་རིགས་ཀྱི་ཁྱིམ་ཚང་ཆེ་མོར་ཕན་ཚུན་འཆམ་མཐུན་དང་ལྟ་རེས་སྲུང་རེས། མི་རིགས་མཐུན་སྒྲིལ་དང་མེས་རྒྱལ་གཅིག་གྱུར་ལ་ཐུན་མོང་ཐོག་སྲུང་སྐྱོང་བཅས་བྱས་ཏེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མཉམ་དུ་སྒྲུབ་དགོས།
གཉིས། མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་པ་ནི་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་བོད་དུ་མངོན་འགྱུར་བྱེད་པའི་གསོན་ཉམས་དོད་པའི་མཚོན་ཚུལ་ཞིག་རེད།
བོད་ནི་རྒྱལ་ཁབ་ཀྱི་སྣོད་བཅུད་བདེ་འཇགས་སྲུང་ཡོལ་གལ་ཆེན་ཡིན་ཞིང་། བོད་ཀྱི་སྣོད་བཅུད་འཐབ་ཇུས་ཀྱི་གནས་བབ་ཧ་ཅང་གལ་འགངས་ཆེ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཐོག་མཐའ་བར་གསུམ་དུ་བོད་ཀྱི་སྣོད་བཅུད་ཤེས་དཔལ་འཛུགས་སྐྱོང་དང་ཁོར་ཡུག་སྲུང་སྐྱོང་བྱ་རྒྱུ་ཐུགས་ལ་དགོངས་ནས་གནད་ལ་འཕིགས་པའི་རྒྱས་བཤད་དང་མཛུབ་སྟོན་གལ་ཆེན་ཐེངས་མང་གནང་ཡོད། བོད་ཞི་བས་བཅིངས་འགྲོལ་བཏང་ནས་ལོ་60འཁོར་བའི་ཚོགས་ཆེན་ཐོག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“བོད་ནི་རྒྱལ་ཁབ་ཀྱི་བདེ་འཇགས་སྲུང་ཡོལ་གལ་ཆེན་ཞིག་ཡིན་ལ། སྣོད་བཅུད་ཀྱི་བདེ་འཇགས་སྲུང་ཡོལ་གལ་ཆེན་ཞིག་ཀྱང་ཡིན་པས་སྣོད་བཅུད་ཁོར་ཡུག་སྲུང་སྐྱོང་བྱེད་ཤུགས་ཆེ་རུ་གཏོང་དགོས”ཞེས་བསྟན་གནང་བ་དང་། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་ཐོག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“མཚོ་བོད་ས་མཐོ་ནི‘འཛམ་གླིང་གི་ཡང་རྩེ’དང་། ‘ཀྲུང་ཧྭའི་ཆུ་གསོག་མཐོ་ལྕོག’‘སའི་གོ་ལའི་སྣེ་གསུམ་པ’བཅས་ཡིན་པས་མཚོ་བོད་ས་མཐོའི་སྣོད་བཅུད་ལ་སྲུང་སྐྱོང་ཡག་པོ་བྱེད་པ་ནི་ཀྲུང་ཧྭ་མི་རིགས་ཀྱི་འཚོ་གནས་དང་འཕེལ་རྒྱས་ལ་འབུལ་བའི་ལེགས་སྐྱེས་ཆེ་ཤོས་རེད”ཅེས་དང“སྣོད་བཅུད་སྲུང་སྐྱོང་ཨང་དང་པོར་འཇོག་པ་མཐའ་འཁྱོངས་བྱེད་པ་ལས་དཔལ་འབྱོར་འཕེལ་རྒྱས་གཏོང་ཆེད་སྣོད་བཅུད་ཁོར་ཡུག་བློས་གཏོང་གཏན་ནས་བྱེད་མི་རུང”ཞེས་ནན་བཤད་གནང་བ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་གོ་ཚན་རིག་ཁང་མཚོ་བོད་ས་མཐོའི་ཕྱོགས་བསྡུས་ཚན་རིག་རྟོག་ཞིབ་ཞིབ་འཇུག་རུ་ཁག་ལ་སྤྲིངས་པའི་རྟེན་འབྲེལ་འཕྲིན་ཡིག་ནང“འཛམ་གླིང་གི་དག་ཞིང་མཐའ་མ་སྲུང་སྐྱོང་ཡག་པོ་དང་མཛེས་སྡུག་ལྡན་པའི་མཚོ་བོད་ས་མཐོ་སྐྲུན་ཆེད་ལེགས་སྐྱེས་གསར་པ་ཕུལ་ཏེ་མཚོ་བོད་ས་མཐོའི་མི་རིགས་ཁག་གི་མང་ཚོགས་སྔར་བས་བདེ་སྐྱིད་ཁམས་བདེའི་འཚོ་བ་སྐྱེལ་རྒྱུ་ཡོང་བ་བྱེད་དགོས”ཞེས་བསྟན་གནང་ཡོད། མཛུབ་སྟོན་གལ་ཆེན་རབ་དང་རིམ་པ་འདི་དག་གིས་བོད་ཀྱི་སྣོད་བཅུད་འཐབ་ཇུས་ཀྱི་གནས་བབ་སྔར་ན་བྱུང་མྱོང་མེད་པའི་མཐོ་ཚད་དུ་བཞག་པ་དང་། རྒྱལ་ཡོངས་ཀྱི་སྣོད་བཅུད་བདེ་འཇགས་ལ་དོན་སྙིང་གལ་ཆེན་ལྡན་ལུགས་གསལ་སྟོན་གཏིང་ཟབ་གནང་བ། བོད་ཀྱི་ཡུན་རིང་འཕེལ་རྒྱས་དང་། རྒྱལ་ཁབ་ཀྱི་སྣོད་བཅུད་བདེ་འཇགས་སྲུང་ཡོལ་སྲ་བརྟན་དུ་གཏོང་བ། མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བཅས་ལ་ཁ་ཕྱོགས་གསལ་སྟོན་དང་རྩ་བའི་གཞི་འཛིན་ས་ཡང་མཁོ་འདོན་གནང་ཡོད།
རང་སྐྱོང་ལྗོངས་ཏང་ཨུད་ཀྱིས་ཐོག་མཐའ་བར་གསུམ་དུ་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་པ་ཀྲུང་ཧྭ་མི་རིགས་ཀྱི་འཚོ་གནས་དང་འཕེལ་རྒྱས་དང་འབྲེལ་བ་ཡོད་པའི་གནས་བབ་གལ་ཆེན་ཐོག་བཞག་པ་དང། སྣོད་བཅུད་ཤེས་དཔལ་འཛུགས་སྐྱོང་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གལ་ཆེན་མཐའ་གཅིག་ཏུ་ལག་བསྟར་དོན་འཁྱོལ་བྱས་པ། བོད་ཀྱི་སྣོད་བཅུད་ཁོར་ཡུག་སྲུང་སྐྱོང་དང་འཛུགས་སྐྲུན་ལ་ནུས་ཤུགས་ཡོད་རྒུས་སྐུལ་འདེད་བཏང་བས་བོད་ཀྱི་སྣོད་བཅུད་ཁོར་ཡུག་མུ་མཐུད་ཡག་པོ་བྱུང་ཡོད། བོད་ནི་སྔར་བཞིན་འཛམ་གླིང་གི་ཁོར་ཡུག་སྤུས་ཚད་ཡག་ཤོས་ཀྱི་ས་ཁུལ་གྱི་གྲས་ཤིག་ཡིན་པར་བརྟེན“འཛམ་གླིང་གི་དག་ཞིང་མཐའ་མ”ཞེས་སུ་གྲགས། ཡིན་ནའང་། ཏཱ་ལ་སྐྱེ་ཕྲེང་བཅུ་བཞི་པས་དོན་དངོས་ལ་མི་ལྟོས་པར་ང་ཚོར“བོད་ཀྱི་སྣོད་བཅུད་ཁོར་ཡུག་ལ་གཏོར་སྐྱོན་གཏོང་གི་འདུག”ཅེས་པ་ལ་སོགས་པའི་དཀྲོག་གཏམ་ནུས་ཤུགས་ཡོད་རྒུ་རྩལ་སྤྲུགས་ཀྱིས་བཟོས་ནས་འཇིག་རྟེན་པར་མགོ་སྐོར་བཏང་བ་དང་། རྒྱལ་སྤྱིའི་ཐོག་དཀར་ནག་ཕྱིན་ཅི་བསློགས་ནས་གླེང་ཕྱོགས་ཀྱི་དོ་ཁུར་བྱ་ཡུལ་བཟོས་པ། བོད་ཀྱི་འཕེལ་རྒྱས་ཡར་ཐོན་ལ་འགོག་རྐྱེན་བཟོས་ཡོད། ང་ཚོས་ཐོག་མཐའ་བར་གསུམ་དུ་རིག་པ་དྭངས་གསལ་རྒྱུན་འཁྱོངས་ཀྱིས་ཏཱ་ལ་སྐྱེ་ཕྲེང་བཅུ་བཞི་པའི་མེས་རྒྱལ་ཁ་ཕྲལ་གཏོང་བའི་ལོག་སྤྱོད་ཀྱི་ངོ་བོར་ངོས་འཛིན་གསལ་པོ་ཐུབ་པར་བྱེད་དགོས་པ་དང་། དོན་དངོས་ལ་བརྟེན་ནས་ཁོ་པའི་རྫུན་རྐུབ་རྟོལ་བ་དང་ཁོ་པའི་སྤྱོད་ངན་དམར་རྗེན་དུ་འདོན་དགོས། ཐོན་སྐྱེད་གོང་འཕེལ་དང་། འཚོ་བ་འབྱོར་ཕྱུག སྣོད་བཅུད་བཟང་བ་བཅས་ཀྱི་ཤེས་དཔལ་འཕེལ་རྒྱས་ཀྱི་ལམ་དུ་བློ་བརྟན་འགྱུར་མེད་ངང་སྐྱོད་དགོས།


text:
ཕྱི་ནང་གི་ཟུར་གང་ཞིག་ནས་བལྟས་རུང་། བོད་ཀྱི་སྐད་ཡིག་དང་རིག་གནས་ལ་མཚོན་ན། ད་ལྟའི་དུས་འདི། རང་གཞན་དགྲར་ལངས། རྐྱེན་ངན་སྣེ་འདོམས། སྙིགས་མ་དྲག་ཏུ་བདོ་བའི་དུས་ངན་ནམ་ངན་ཞིག་ལ་ཁེལ་ཡོད་པ་མིག་ལྡན་ཀུན་ལ་མཐུན་སྣང་ཡིན། དེ་ལྟར་ཡང་རང་ཅག་དགའ་འོས་པ་ཞིག་ནི། རི་གཟར་རྦབ་རྡོ་གྱེན་དུ་བཟློག་པ། ཐུར་འབབ་ཆུ་བོ་མཐའ་ནས་འགོག་པ། མཐུ་བཙན“བསྐོས་ཐང”རྩ་ནས་བསྒྱུར་བ་ལ་མངོན་པར་ཕྱོགས་པའི་གཞོན་སྐྱེས་སྐོར་ཞིག མ་བགྲོས་སེམས་པ་གཅིག་ཏུ་མཐུན། མ་བསྐུལ་བབས་འགན་ཕྲག་ཏུ་བླངས། མ་བསྡུས་སྟོབས་ཤུགས་གཅིག་ཏུ་བསྒྲིལ་ཏེ་སྔོན་བྱོན་ལོ་ཙཱ་བ་རྣམས་ཀྱི་རྗེས་སུ་འབྲངས་ནས། ཡིད་གཉིས་ཐེ་ཚོམ་མེད་པར་སྒྲ་བསྒྱུར་གྱི་ལས་སུ་འཇུག་གིན་པ་དེའོ། །བདེན་ཏེ། ནུབ་ཕྱོགས་ཀྱི་ཤེས་རབ་བོད་ཁམས་སུ་འདྲེན་པ། བོད་མིའི་གོ་རྟོགས་ནང་ནས་སད་པ། བོད་ཀྱི་ངོ་བོ་ཇི་སྲིད་དུ་མི་ཉམས་པ་བཅས་ལ། སྒྲ་བསྒྱུར་གྱི་ལམ་འདི་ཐབས་དམ་པ་ཞིག་ཡིན་པ་དངོས་འབྲེལ་རེད།
ཚང་མས་མཁྱེན་གསལ་ལྟར། ལས་གང་ཞིག་བསྒྲུབ་པར་ཀུན་སློང་གཙང་མ་ཞིག་དགོས་རྒྱུ་ནི་ཤིན་ཏུ་ནས་གལ་ཆེ་བར་སྣང་མོད། འོན་ཀྱང་ཀུན་སློང་ལ་རྨ་མེད་པ་ཙམ་གྱིས། ལས་དེ་གྲ་རྒྱས་པོ་ཡོང་བའི་ངེས་པ་ག་ལ་ཡོད། དཔེར་ན། ཉེ་ཆར་ཐོན་ཟིན་པའི་འགྱུར་རྩོམ་དང་འགྱུར་དེབ་དག་ལ་མཇལ་ཚེ། མང་དག་ཅིག་ལ། མ་ཡིག་གི་དོན་ཇི་བཞིན་དུ་མ་ཐོན་པ་དང་། བུ་ཡིག་རང་སྐད་ཀྱི་འགྲོ་ལུགས་དང་མི་མཐུན་པ། ཐ་ན་བརྡ་སྤྲོད་བརྡ་དག་གི་སྐྱོན་གྱིས་སྦགས་པས་གོ་བརྡ་མི་འཕྲོད་པར། སྣུམ་ཡང་ཟད་ལ་མར་མེ་ཡང་མ་གསལ་བར་སོང་འདུག་པ་མཐོང་ཡོང་། དེ་དང་དེ་ལྟ་བུའི་འགྱུར་ལ། “ཆོས་ཀྱི་གཞུང་ལུགས་ཀྱི་བརྗོད་བྱའི་དོན་དང་མི་འགལ་བ། བོད་མི་རང་གིས་གོ་བདེ་བ་སྟེ་བོད་སྐད་ཀྱི་འགྲོ་ལུགས་དང་མཐུན་པ”། ཞེས་པའི་སྒྲ་སྦྱོར་བམ་གཉིས་ཀྱི་ཚད་གཞི་མི་ལོངས་པ་མངོན་གསལ་རེད།
འོ་ན། སྤྱང་པོའི་ཁུར་བླངས་ཏེ་ལྐུགས་པའི་རྒྱུགས་སྤྲད་པ་ལྟ་བུའི་ངང་ཚུལ་དེ་ལས་ཐར་བ་ལ། གཅིག་ཏུ། གང་བསྒྱུར་བར་བྱ་བའི་ཕྱི་ནང་གསང་གསུམ་གྱི་ནང་དོན་གོ་བར་ཐོས་པ་མང་དུ་བསག་དགོས་ལ། ཡང་གཅིག་ཏུ། སོ་སོའི་མཁས་པ་སྔ་མ་དག་གི་གླེགས་བམ་ཇི་སྙེད་སེམས་མཇལ་གྱིས། སུམ་རྟགས་དག་གསུམ་ཚུད་པའི་རང་སྐད་རང་ཡིག་ལ་ནང་བྱན་ཆུད་པར་མཛད་དགོས་པ་སྨོས་མེད་ཡིན། དེ་ལྟར་འབྱོང་བ་ལ། ང་ཚོས་གཞན་དག་མིག་དཔེར་བལྟ་མི་དགོས་ཏེ། རང་རིགས་ཀྱི་ལོ་ཙཱ་བ་སྔ་མ་ཚོས་ཅི་མཛད་ལ་བལྟས་པས་འགྲིག་གོ །དེ་ཡང་ཐོག་མར། རི་ཚོགས་དང་ཆུ་ཀླུང་གི་བར་གཅོད་ཞབས་ཀྱིས་བཅད། ཆོམ་རྐུན་དང་ཨར་ཇག་གི་འཚེ་བ་གདོང་གིས་བསུས། གཅན་གཟན་དང་དུག་སྦྲུལ་གྱི་འཇིགས་པ་ཐོད་དུ་བླངས། ཚ་གདུག་དང་གྲང་ངར་གྱི་སྡུག་བསྔལ་ཁོག་ཏུ་བཅུག མདོར་ན། སོ་སོའི་བླ་ཚེ་སྲོག་གསུམ་འབེན་ལ་བཞག ལྟོ་གོས་གཏམ་གསུམ་ལ་གྱོང་བསྐུར་ཏེ། ཐོས་བསམ་སློབ་གཉེར་ཇི་ལྟར་མཛད་ཚུལ་ཤེས་པར་ཁོང་ཅག་གི་རྣམ་ཐར་ལ་མཇལ་དགོས་པ་དང་། དེ་ནས། ཁོང་ཅག་སླར་རང་ཡུལ་དུ་ལོག་རྗེས། བཀའ་དང་བསྟན་བཅོས་བསྒྱུར་མཛད་པ་དག་ཅི་འདྲ་ཞིག་བྱོན་འདུག་ཚུལ་ཡང་ཤེས་ན་ལེགས།
དེ་ལ། དེང་དུས་ཀྱི་མཁས་པ་ཆེན་པོ་ཁང་དཀར་ཚུལ་ཁྲིམས་སྐལ་བཟང་གིས་འདི་སྐད་དུ། “རྒྱུ་མཚན་གཞན་ཞིག་ནས་བསམ་ཞིབ་བྱས་ན། ལེགས་སྦྱར་སྐད་ཡིག་འདི་བཞིན་རྒྱ་ནག་སྐད་ཡིག་སོགས་སྐད་ཡིག་མང་པོ་ཞིག་གི་ཐོག་ཏུ་བསྒྱུར་ནས་འགྱུར་ཡག་ཤོས་བོད་སྐད་ཡིན་པར་འཛམ་གླིང་མཁས་པ་ཀུན་ལ་གྲགས་ཤིང་གྲུབ་པ་རེད”། ཅེས་གསུངས། ཁྱེད་ཀྱིས་དེ་ནི་ངན་པས་རང་བསྟོད་དང་རུལ་མས་བུ་བསྟོད་ཀྱི་རྗེས་སུ་སོང་མེད་དམ་སྙམ་ན། འོག་ཏུ་རྒྱ་གར་སཾསྐྲྀཏའི་མཐོ་རིམ་སློབ་གྲྭ་ཆེན་མོའི་སློབ་དཔོན་མི་ཤ་རའི་གསུང་ལ་ཅིག་ཉོན་དང་། ཁང་དཀར་ཚང་གི་ཚིག་དེ་གཟུ་བོའི་གཏམ་དུ་ཡིད་ཆེས་འོང་། མི་ཤ་ར་ན་རེ།
“སྔོན་དུ་སྤྱོད་འཇུག་སོགས་གཞུང་འགྲེལ་ཕྱག་དཔེ་ཁག་ཅིག སཾསྐྲྀཏའི་སྐད་ཡིག་ནང་དུ་མ་རྙེད་པས། ཁོ་བོས་བོད་ཡིག་གི་མ་དཔེའི་ནང་ནས་ཚུར་བསྒྱུར་ནས་བཞག་ཡོད་པ་ལ། ཕྱིས་སུ་སཾསྐྲྀཏའི་མ་དཔེ་རྙེད་སོན་བྱུང་བར། སྔོན་བོད་ཡིག་ཏུ་ཕབ་སྒྱུར་བྱས་པའི་དཔེ་ཆ་དེ་དང་ཕན་ཚུན་བསྡུར་སྐབས། བརྒྱ་ཆ་དགུ་བཅུ་གོ་ལྔ་ཙམ་སྒྲ་སྒྱུར་དོན་སྒྱུར་ཚང་མ་ཚུད་དུ་སོན་འདུག་ཅིང་། བརྒྱ་ཆ་ལྔ་པོ་དེ་ཡང་ཚིག་སྦྱོར་གྱི་ཁྱད་ལས། དོན་འགྱུར་ལ་ནོར་བ་ཅི་ཡང་མི་འདུག
“བོད་གངས་ཅན་གྱི་ལྗོངས་སུ་སྐབས་དེ་དུས། རྒྱ་གར་འཕགས་པའི་ཡུལ་ནས་རྒྱལ་བའི་བཀའ་དང་བསྟན་བཅོས་ཀྱི་གཞུང་རྣམས། བོད་སྐད་དུ་བསྒྱུར་བ་ཙམ་དུ་མ་ཡིན་པར། གཞུང་རྣམས་ཀྱི་རྩ་བའི་སྐད་ཡིག་རྣམས་ཀྱང་རྩ་སྤོས་གནང་ཡོད། རྩ་སྤོས་ཞེས་པ་ནི། དཔེར་ན་ཤིང་སྡོང་ཞིག་ཡོད་ན་དེ་ཉིད་ཀྱི་རྩ་བ། ས་ཆ་གཅིག་ནས་གཞན་ཞིག་ཏུ་སྤོ་འཛུགས་བྱེད་པ་ཞིག་ལ་ཟེར། སྐད་ཡིག་རྩ་སྤོས་བརྒྱབ་ཟེར་བ་ལ་རྒྱུ་མཚན་གཉིས་ཏེ། ཐོག་མར་སྔོན་གྱི་འཕགས་ཡུལ་གྱི་པཎ་ཊི་ཏ་རྣམས་ཀྱི་བཀའ་དང་། བསྟན་བཅོས་ཀྱི་གཞུང་རྣམས་ལ་ཐོས་བསམ་སྒོམ་གསུམ་དང་། འཆད་རྩོད་རྩོམ་གསུམ་གྱི་སྒོ་ནས་སློབ་གཉེར་དང་། སྙིང་པོའི་དོན་ལ་ཇི་ལྟ་བ་བཞིན་ཉམས་སུ་བླངས་པ་ཡིན། རྒྱུ་མཚན་གཞན་ཞིག་ནི། གཞན་སེམས་ཅན་རྣམས་ལའང་ཕན་པའི་བློས་བོད་སྐད་དུ་བསྒྱུར་བ་ཡིན། བོད་སྐད་དུ་བསྒྱུར་ཞེས་པ་ནི། ལོ་པཎ་རྣམས་ཀྱིས་ཡིད་ཁར་གང་དྲན་ཚད་བསྒྱུར་བ་མ་ཡིན་པར། དེ་ནི་རྒྱ་གར་གྱི་སྐད་ཡིག་ཐོག་ཏུ་གང་ཡོད་པའི་བཀའ་དང་བསྟན་བཅོས་ཀྱི་གཞུང་ལུགས་རྣམས། ཇི་ལྟ་བ་བཞིན་དུ་བསྒྱུར་བ་ཡིན། དེ་ལྟ་བུ་ཟབ་པ་དང་རྒྱ་ཆེ་བའི་གཞུང་ལུགས་རྣམས། རྒྱ་གར་འཕགས་པའི་ཡུལ་སྐད་ནས་བོད་སྐད་དུ་སྒྱུར་སྐབས། ཐོག་མར་བོད་སྐད་དུ་སཾསྐྲྀཏའི་སྐད་ཡིག་དང་ཆ་མཚུངས་པའི་ཚིག་འབྲུ་ཇི་ཡོད་མ་ལུས་པ་གཏན་ལ་འབེབས་དགོས། དེ་ནས་རྒྱ་གར་གྱི་སྐད་ཡིག་དབྱངས་གསལ་རྣམས་ཀྱང་བསྒྱུར་བར་མ་ཟད། ཡིག་གཟུགས་རྣམས་ཀྱང་ཕལ་ཆེར་འཕགས་པའི་ཡི་གེ་དང་མཚུངས་པར་གསར་སྐྲུན་མཛད། …
“དཔེར་ན་བུདྡྷ་ཞེས་པའི་ཚིག་ལ་མཚོན་ན། ཡོངས་གྲགས་འཇིག་རྟེན་ཕལ་པའི་སྣང་ངོར་སངས་རྒྱས་ཞེས་པ་ནི། སྔོན་ཤཱཀྱའི་རིགས་སུ་འཁྲུངས་པ། མཐར་རབ་ཏུ་བྱུང་ནས་སངས་རྒྱས་སོ་ཞེས། གང་ཟག་བྱེ་བྲག་པ་ཞིག་གི་མིང་དུ་ངོས་འཛིན་བྱེད་པ་ནི། བླ་དྭགས་ཀྱི་ཚིག་ཡིན། སྦྱོར་བའི་ཚིག་དོན་ནི། སཾསྐྲྀཏའི་སྐད་དུ་བུདྡྷ་ཞེས་པའི་སྐབས་སུ། བུ་སྒྲ་བྱིངས་དང་། བཀྟ་ཞེས་པའི་རྐྱེན་གཉིས་སྦྱར་བས། བུ་ཞེས་པའི་བྱིངས་སྒྲ་དོན་མང་པོར་འཇུག་པ་དང་། དེ་ཡང་གཉིད་ལས་སངས་པ་དང་། མཁྱེན་པ་དང་། མེ་ཏོག་དང་། པདྨ་ལ་སོགས་པ་རྒྱས་པའི་དོན་དུ་འཇུག་པ་ཡིན། ཚིག་འདི་ཉིད་བོད་སྐད་དུ་སངས་རྒྱས་ཞེས་བསྒྱུར་བས། སངས་རྒྱས་ཞེས་པ་མ་རིག་པའི་གཉིད་ལས་སངས་ཤིང་། མཁྱེན་པའི་དཔལ་ཡོན་རྒྱས་པ་སོགས་ལ་འཇུག་པས། སཾསྐྲྀཏའི་སྐད་ཡིག་ཐོག་གང་ཡོད་པའི་བྱིངས་དང་རྐྱེན་གྱི་སྦྱོར་བ་རྣམས་མ་ལུས་པ་གསལ་བར་སྟོན་ནུས་པས། བླ་དྭགས་དང་སྦྱོར་བའི་དོན་གཉིས་ཀ་མཚོན་ནུས་པ་ཡིན་ཅིང་། …
“དེ་ལྟར་སཾསྐྲྀཏའི་སྐད་ཡིག་ཐོག་ཏུ་ཡོད་པའི་བྱིངས་དང་། རྐྱེན་དང་། ཉེ་འགྱུར་གྱི་དོན་རྣམས་ཚང་བར་སྟོན་དགོས་པའི་རྒྱུ་མཚན་ཅི་ཡིན་ཞེ་ན། དེ་ནི་ངེས་པར་མཁོ་བ་སྟེ། སཾསྐྲྀཏའི་སྐད་ཡིག་ཐོག་གང་ཡོད་པའི་ཟབ་པ་དང་། རྒྱ་ཆེ་བའི་རྒྱལ་བའི་བཀའ་དང་བསྟན་བཅོས་ཀྱི་གཞུང་རྣམས། ཚང་ལ་མ་ནོར་བར་བོད་སྐད་དུ་བསྒྱུར་དགོས་པས་སོ། །དེས་ན་སྔོན་གྱི་ལོ་པཎ་རྣམས་ཀྱིས། རྒྱལ་བའི་བཀའ་བསྟན་གྱི་འགྱུར་རྣམས་ནི། གཞུང་རྣམས་བོད་སྐད་དུ་བསྒྱུར་བ་ཙམ་མ་ཡིན་པར། དེ་ནི་རྩ་སྤོས་བྱས་པ་རེད་ཅེས་བརྗོད་དགོས་པའི་རྒྱུ་མཚན་ཡང་དེ་ལྟར་ལགས”།(བོད་བཙན་པོའི་རྒྱལ་རབས་ཀྱི་ཤོག་ངོས་༤༦༠་ནས་༤༦༡་ལ་གསལ) ཞེས་པའོ། །
རང་ཅག་ནི་ཁོང་ལོ་ཙཱ་བ་བཀའ་དྲིན་ཅན་དེ་དག་དང་གདུང་རྒྱུད་གཅིག་ཏུ་སོང་ལ་ཡི་གེའང་དེ་ག་རང་སྤྱོད་མཁན་ཡིན་ན། ཁོང་ཅག་ལྟར་གཞན་གྱི་གཞུང་དག་རྩ་སྤོས་མ་ཐུབ་རུང་། གང་བསྒྱུར་བར་བྱ་བ་དེའི་ནང་དོན་ཆ་ཚང་ཞིང་མ་ནོར་ལ། རང་སྐད་ཀྱི་འགྲོ་ལུགས་དང་ཡང་མཐུན་པ་ཞིག་དགོས་པ་ནི་མ་མཐའི་རེ་བ་ཙམ་ལགས་པས། དེ་དོན་ཅིས་ཀྱང་ཡིད་འདོམས་གྱིས།
ཕྱི་ལོ་༢༠༡༨་ཟླ་༧་པའི་ཚེས་༣་ལ་དབུས་ལྷ་ལྡན་གྲོང་དུ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/27430.html


text:
བོད་ཀྱི་ཐུན་མིན་ཆོས་དང་རིག་གནས་སྲོལ་རྒྱུན་བཟང་པོ་ཀུན་གྱི་མེས་པོ་ནི་བོན་སྟོན་གཤེན་རབ་མཆོག་ཡིན་པས་ད་ལན་རྟགས་བརྒྱད་འདི་ཡང་བཀྲ་ཤིས་པའི་མཚོན་རྟགས་སུ་ཇི་ལྟར་གྱུར་ཚུལ་ཡང་བོན་སྟོན་གཤེན་རབ་མཆོག་གི་མཛད་རྣམ་ལས་བཀྲ་ཤིས་པའི་ལྷ་མོ་བརྒྱད་ཀྱིས་སྟོན་པ་ལ་བཀྲ་ཤིས་གསོལ་བའི་རིམ་པ་ལྟར་དང་མཁན་ཆེན་ཉི་མ་རིན་པོ་ཆེས་མཛད་པའི་བྱམས་མའི་རྒྱན་མཆོད་ཨུཏྤལ་དཀར་པོའི་ཕྲེང་བའི་ནང་གི་རིམ་པ་ཡང་དེ་དང་མཐུན་པར་བཀོད་འདུག་པས་དེ་གཉིས་ལྟར་འགོད་པར་བྱ། དེ་ཡང་བཀྲ་ཤིས་པའི་རྟགས་བརྒྱད་འདི་དུས་རབས་ཀྱི་དབང་དུ་བྱས་ན་སྤྱི་ལོའི་སྔོན་གྱི་དུས་རབས་བོན་སྟོན་གཤེན་རབ་ཀྱི་སྐུ་དུས་ནས་དར་ཡོད། བོན་སྟོན་གཤེན་རབ་མཆོག་སྤྱི་ལོའི་སྔོན་དུས་རབས་གང་ཞིག་ལ་བྱོན་ཡོད་པ་དེང་དུས་ཚན་རིག་ཞིབ་འཇུག་པ་རྣམས་ཀྱིས་ཁས་ལེན་ལ་གཞིག་ནའང་མ་མཐའ་སྟོན་པ་བཅོམ་ལྡན་འདས་མ་འཁྲུངས་བའི་སྔོན་དུ་བྱོན་ཡོད་པ་ཡིན། བོན་གཞུང་རྣལ་མའི་དགོངས་དོན་ལྟར་ལོ་ངོ་ཁྲི་ཕྲག་སྔོན་ནས་བྱོན་ཡོད་པ་གསལ་པོ་གསུང་ཡོད། སྐབས་འདིར་མདོ་དྲི་མེད་དང་མཁན་ཆེན་ཉི་མས་མཛད་པའི་བྱམས་མའི་རྒྱན་མཆོད་ཨུཏྤལ་དཀར་པོའི་ཕྲེང་བ་ལྟར་འགོད་པར་བྱ།
༡༽ སྐྱོན་བྲལ་གྱི་པདྨ་ནི། བཀྲ་གསལ་པདྨའི་གདན་མཆོག་ལྷུན་ལ་རྫོགས། །གཤེན་རབ་དགུང་ལོ་ལྔའི་ཐོག་ནམ་མཁར་འཕུར་ནས་ལྷ་གནས་གཡུང་དྲུང་གསལ་བྱེད་གླིང་དུ་གཡུང་དྲུང་གསལ་སྨྲ་ཡོད་ཁམས་ཀྱི་རྒྱུད་གསུངས་ཏེ་ལྷ་ལ་བོན་འཁོར་སྐོར་སྐབས། ལྷ་མོ་པདྨ་མས་མེ་ཏོག་པདྨའི་མདངས་ཕུལ་ཏེ་གདན་ལ་པདྨ་ལྟ་བུའི་འཁོར་བའི་ཉེས་སྐྱོན་དང་བྲལ་བའི་བཀྲ་ཤིས་གསོལ། དེ་ནས་པདྨ་འདི་ཉིད་གདན་ལ་ཉེས་སྐྱོན་བྲལ་ཞིང་སྐུ་ཚེ་འཇིགས་བྲལ་ཞབས་པད་བསྐལ་བརྒྱར་བརྟན་པའི་མཚོན་རྟགས་ཞིག་ཏུ་གྱུར་བ་ཡིན།
༢༽ བཅུད་ལྡན་གྱི་བུམ་པ་ནི། རྒྱུན་མེད་ཕྱྭ་ཚེ་བདུད་རྩི་བུམ་པའི་མགུལ། །གཤེན་རབ་དགུང་ལོ་སོ་དྲུག་ཐོག་ལྷ་གནས་ནས་མར་བབས་ཏེ་རི་རབ་ཀྱི་རྩེ་མོར་བྱོན་ཏེ་ཕྱག་ས་ལ་བརྡབས་པས། ས་ཡི་དབུས་ནས་བཀྲ་ཤིས་ཀྱི་ལྷ་མོ་བུམ་པ་མས་གསེར་གྱི་བུམ་པ་བཅུད་ལྡན་ཞིག་ཕུལ་ཏེ་སྟོན་པའི་མགུལ་ལ་བུམ་པའི་བཀྲ་ཤིས་གསོལ་བས། སྟོན་པའི་སྐུ་ལུས་གསེར་མདངས་སུ་གྱུར་ཏེ་གཡུང་དྲུང་དག་པ་ལྷའི་རྒྱུད་བཤད། དེ་ནས་བུམ་པ་འདི་ཉིད་མགུལ་ལ་འདོད་དགུ་འབྱུང་བའི་བང་མཛོད་ལྟར་བཀྲ་ཤིས་པའི་མཚོན་རྟགས་ཤིག་ཏུ་གྱུར་བ་ཡིན།
༣༽ བཀྲ་ཤིས་པའི་གསེར་ཉ་ནི། འཇིགས་མེད་ཕྱག་ནི་བཀྲ་ཤིས་དོན་གྱི་ཉ། །གཤེན་རབ་དགུང་ལོ་སོ་བདུན་ཐོག་རི་བདུན་ཁ་རུ་བྱོན་ཏེ་གཡུང་དྲུང་ཁྱིམ་བདུན་མི་ཡི་ནང་དུ་གཡུང་དྲུང་རྨད་དུ་བྱུང་བའི་རྒྱུད་གསུངས། ཉ་ཅན་ལྷ་མོས་དེ་དུས་གསེར་ཉ་ཟུང་གཅིག་ཕུལ་ནས་ཕྱག་ལ་གསེར་ཉ་ལྟ་བུ་མཉེན་ཞིང་བདེ་བའི་བཀྲ་ཤིས་གསོལ་བས་གསེར་ཉ་འདི་ཉིད་ཕྱག་མཉེན་ཞིང་བདེ་བར་ཡོང་བའི་བཀྲ་ཤིས་གསོལ་བའི་མཚོན་རྟགས་ཞིག་ཏུ་ཆགས་པ་ཡིན།
༤༽ མི་ནུབ་པའི་རྒྱལ་མཚན་ནི། གསལ་བ་འོད་ལྡན་མི་ནུབ་རྒྱལ་མཚན་སྐུ། །གཤེན་གྱི་དགུང་ལོ་སོ་བརྒྱད་ཐོག་ཟད་མཚམས་མེ་ཏོག་གླིང་དུ་བདུད་རྗེ་ཁྱབ་པ་སོགས་རབ་ཏུ་བྱུང་སྟེ་གཡུང་དྲུང་ཕལ་ཆེན་འདུལ་བའི་རྒྱུད་བཤད་ཚེ། ལྷ་མོ་རྒྱལ་མཚན་མས་བདུད་ལས་རྣམ་པར་རྒྱལ་བའི་རྒྱལ་མཚན་བཙུགས་ཏེ། སྐུ་མི་མཐུན་ཕྱོགས་མཐའ་དག་གི་གཡུལ་ལས་རྒྱལ་བའི་བཀྲ་ཤིས་གསོལ་བས། དེ་ནས་རྒྱལ་མཚན་འདི་ཉིད་མི་མཐུན་ཕྱོགས་ལས་རྒྱལ་བའི་བཀྲ་ཤིས་པའི་མཚོན་རྟགས་ཞིག་ཏུ་ཆགས་པ་རེད།
༥༽ འགག་མེད་ཀྱི་དུང་ནི། སྒྲ་རྒྱལ་དུང་ཅན་མྱ་ངན་མེད་པའི་དབྱངས། །བོན་སྟོན་གཤེན་རབ་མཆོག་དགུང་ལོ་ཞེ་གཅིག་ཐོག་གསས་མཁར་ཁྲི་སྨོན་རྒྱལ་བཞད་ཀྱི་ནང་དུ་གཡུང་དྲུང་ཁྲི་སྨོན་རྒྱལ་བའི་རྒྱུད་བཤད་ནས་བོན་སྒྲས་འཇིག་རྟེན་ཁྱབ་པར་གྱུར་སྐབས། ལྷ་མོ་དུང་ཅན་མས་གསུང་ལ་འགག་པ་མེད་པར་བཀྲ་ཤིས་པའི་ཆེད་དུ་དུང་དཀར་གཡས་འཁྱིལ་ཞིག་ཕུལ་ཏེ་གསུང་ལ་འགག་མེད་ཚངས་དབྱངས་དྲུག་ཅུའི་བཀྲ་ཤིས་གསོལ་བ་ནས་བཟུང་དུང་དཀར་འདི་ཉིད་གསུང་ལ་འགག་པ་མེད་པའི་བཀྲ་ཤིས་པའི་མཚོན་རྟགས་ཞིག་ཏུ་གྱུར་པ་ཡིན།
༦༽ ཕུན་ཚོགས་ཀྱི་དཔལ་བེའུ་ནི། ཐུགས་ཉིད་དཔའ་བེའུ་མཚན་མའི་ཡུལ་ལས་འདས། །བོན་སྟོན་གཤེན་རབ་མཆོག་དགུང་ལོ་ཞེ་གཉིས་ཐོག་གསས་ཁང་ཁོལ་མ་ནེའུ་ཆུང་དུ་གཡུང་དྲུང་ཁོང་མ་དག་པའི་རྒྱུད་འཆད་སྐབས་ཐུགས་ཉིད་གཡོ་བ་མེད་པ་ཡེ་ཤེས་ལྔ་ཡི་རྣམ་པ་རབ་ཏུ་བཀྲ་བའི་ཚེ། ལྷ་མོ་དཔལ་བེའུ་མས་དཔལ་བེའུ་ཞིག་ཕུལ་ནས་ཐུགས་ལ་གཡོ་བ་མེད་པའི་བཀྲ་ཤིས་གསོལ་བས། དེ་ནས་བཟུང་དཔལ་བེའུ་འདི་ཉིད་ཐུགས་ལ་སྡུག་བསྔལ་དང་གཡོ་འཁྲུལ་མེད་པར་བཀྲ་ཤིས་པའི་མཚོན་རྟགས་ཞིག་ཏུ་གྱུར་པ་ཡིན།
༧༽ དབང་བསྒྱུར་གྱི་འཁོར་ལོ་ནི། དབང་བསྒྱུར་འཁོར་ལོ་ཐུགས་རྗེའི་རྩིབས་སྟོང་ལྡན། །བོན་སྟོན་གཤེན་རབ་མཆོག་དགུང་ལོ་ཞེ་གསུམ་ཐོག་ཕོ་གླིང་མོ་གླིང་གཉིས་ཀྱི་བར་མཚམས་མཆོད་རྟེན་ཆེན་པོའི་དྲུང་དུ་ལས་འབྲས་མངོན་སྟོན་སྲིད་པའི་འཁོར་ལོ་སོགས་མངོན་པའི་བོན་འཁོར་སྐོར་སྐབས། ལྷ་མོ་འཁོར་ལོ་མས་འཁོར་ལོ་ཞིག་ཕུལ་ནས་ཞབས་ལ་ཐོགས་ཆགས་མེད་པར་གསེར་གྱི་འཁོར་ལོས་བཀྲ་ཤིས་གསོལ་བས་དེ་ནས་བཟུང་འཁོར་ལོ་འདི་ཉིད་ཞབས་ལ་ཐོགས་ཆགས་མེད་པའི་བཀྲ་ཤིས་པའི་མཚོན་བྱེད་ཞིག་ཏུ་གྱུར་པ་ཡིན།
༨༽ སྐྱོབ་པའི་གདུགས་ནི། དབུ་ཆེན་གདུགས་ཆེན་ཞུ་ཤམ་པྲོག་དང་བཅས། །བོན་སྟོན་གཤེན་རབ་མཆོག་དགུང་ལོ་ཞེ་དགུའི་ཐོག་མི་གཡོ་བསམ་གཏན་གླིང་དུ་གཡེང་བའི་ཚོགས་སྤང་དབེན་པའི་གནས་བརྟེན་ཏེ། ཚིག་བོར་དོན་ལ་བསྒོམས་ཏེ་གཞི་ལམ་འབྲས་བུའི་བོན་རྣམས་གཏན་ལ་ཕབས་ནས་སྒོམ་པའི་ཐོག་བར། ལྷ་མོ་གདུགས་ཅན་མས་དབུ་ཡི་མཁའ་ལ་གདུགས་ཕུབ་ཏེ་དབུ་གདུགས་ལྟར་ཀུན་གྱི་བླ་ན་མཐོ་བའི་བཀྲ་ཤིས་གསོལ་བ་ནས་གདུགས་འདི་ཉིད་དབུ་འཕང་དགུང་དང་མཉམ་པར་བཀྲ་ཤིས་པའི་མཚོན་བྱེད་ཞིག་ཏུ་གྱུར་པ་ཡིན། དེ་ཡང་གོ་རིམ་སྒྲིག་ཚུལ་ལ་མི་མཐུན་འགའ་ཞིག་སྣང་བ་ནི། དཔེར་ན་བོན་དཔེ་རྒྱས་པ་ཀུན་སྣང་ལྟར་ན། དང་པོ་མི་ནུབ་པའི་རྒྱལ་མཚན། གཉིས་པ་སྐྱོབ་པའི་གདུགས་ཆེན། གསུམ་པ་བཅུད་ལྡན་བུམ་པ། བཞི་པ་ཕུན་ཚོགས་དཔལ་བེའུ། ལྔ་པ་བཀྲ་ཤིས་གསེར་ཉ། དྲུག་པ་སྒྲ་རྒྱལ་དུང་ཆེན། བདུན་པ་དབང་བསྒྱུར་འཁོར་ལོ། བརྒྱད་པ་སྐྱོན་བྲལ་པདྨ་ཞེས་མཚོན་བྱ་རྒྱལ་མཚན་དེ་སྐུ་ནུབ་པ་མེད་པ་མི་མཐུན་པའི་ཕྱོགས་ལས་རྒྱལ་བའི་བཀྲ་ཤིས་པའི་མཚོན་བྱེད་དང་། གདུགས་ནི་དབུ་ཉོན་མོངས་ཀྱི་ཚ་གདུང་སེལ་ཞིང་དུས་གསུམ་རྟག་ཏུ་སྲིད་ཞི་ཀུན་གྱི་བླ་རུ་མཐོ་བའི་བཀྲ་ཤིས་པའི་མཚོན་བྱེད་དང་། བུམ་པ་ནི་མགུལ་ལ་ཚངས་དབྱངས་དྲུག་ཅུའི་བཅུད་ལྡན་ཤིང་སྙན་པའི་སྒྲ་ཆེན་ཡོངས་ལ་ཁྱབ་པར་བཀྲ་ཤིས་པའི་མཚོན་བྱེད་དང་། དཔལ་བེའུ་ནི་ཐུགས་འཁྲུལ་བ་མེད་པ་སྤངས་རྟོགས་ཕུན་སུམ་ཚོགས་པར་བཀྲ་ཤིས་པའི་མཚོན་བྱེད་དང་། གསེར་ཉ་ནི་ཕྱག་རྫུ་འཕྲུལ་ཉམས་ང་མེད་ཅིང་མི་འཇིགས་སྟོབས་དང་ལྡན་པར་བཀྲ་ཤིས་པའི་མཚོན་བྱེད་དང་། དུང་ཆེན་ནི་གསུང་མ་འགག་ཀུན་གྲགས་ཐོགས་མེད་སྣང་སྲིད་ཟིལ་གྱིས་ནོན་པར་བཀྲ་ཤིས་པའི་མཚོན་བྱེད་དང་། འཁོར་ལོ་ནི་ཞབས་རྫུ་འཕྲུལ་ཐོགས་མེད་ཞིང་ཀུན་དབང་བསྒྱུར་བར་བཀྲ་ཤིས་པའི་མཚོན་བྱེད་དང་། པད་མ་ནི་གདན་དྲི་མེད་སྐྱོན་བྲལ་བཀྲ་ལ་གསལ་བར་བཀྲ་ཤིས་པའི་མཚོན་བྱེད་དུ་དབུ་ནས་མར་བཀྲ་ཤིས་གསོལ་བ་ལྟར་མཛད་འདུག དེ་ལྟར་བཀྲ་ཤིས་པའི་རྟགས་བརྒྱད་འདི་ཞང་བོད་རང་གི་ཐུན་མོང་མ་ཡིན་པའི་སྲོལ་རྒྱུན་གྱི་རིག་གནས་མི་རིགས་གཞན་ལ་ངོམ་རིན་ཆོག་པ་ཞིག་ཡིན་པ་ལས་ཁྱིམ་མཚེས་གཞན་ནས་གཡར་བ་ལྟ་བུ་མིན་པ་ཡིད་ཆེས་ཐུབ་པའོ། །ཡང་རྒྱ་ནག་སོགས་ཡུལ་གྲུ་གཞན་ལ་དར་ཡོད་པ་ནི་དཔེར་ན་རྒྱ་ནག་གིས་བཟོས་པའི་ཞལ་དཀར་སོགས་ལ་བཀྲ་ཤིས་པའི་རྟགས་བརྒྱད་ཀྱི་རི་མོ་རྒྱག་སྲོལ་ཡོད་པ་ལྟར་རོ། །སྲོལ་རྒྱུན་རིག་པའི་ལུགས་བཟང་འདི། །སྲོལ་རྒྱུན་བཟང་པོའི་མི་རིགས་ཀྱི། །སྲོལ་རྒྱུན་ཡ་རབས་མཚོན་བྱེད་དུ། །སྲོལ་རྒྱུན་ལམ་ནས་ངེས་ཤེས་ཐོབ། །གཙང་ཚྭ་དགེ་བཤེས་གཡུང་དྲུང་གཙུག་ཕུད་ཀྱིས་བྲིས་གནང་བར་ཅུང་ཟད་ཁ་སྣོན་དང་བཅས་ཁྱུངཿསྨོན་ལམ་པས། ཐ་ཚན་མུ་ཙུག་སྨར་རོ། །